Πρόγραμμα Σπουδών Δημοτικού

Ο ΚΟΣΜΟΣ ΤΗΣ ΘΡΗΣΚΕΙΑΣ

Δ΄ ΔΗΜΟΤΙΚΟΥ

Ανακαλύπτουμε εικόνες, πρόσωπα και ιστορίες

Υλικό

για την επεξεργασία των Θεματικών Ενοτήτων

ΒΟΗΘΗΜΑΤΑ ΓΙΑ ΤΗΝ ΕΚΠΟΝΗΣΗ ΤΟΥ ΥΛΙΚΟΥ

1. Διδακτικά εγχειρίδια Δημοτικού:

α) Γ’ (1992), Δ’ (1993), Ε’ (1995) και ΣΤ’ (1995)

β) Γ’, Δ’, Ε’ και ΣΤ’ (2006)

2. *Τα παιδιά διαβάζουν τη Βίβλο*, εκδ. Ελληνική Βιβλική Εταιρία, Αθήνα 2005

3. Ματθαίος Μουντές, *Ιστορίες από τη Βίβλο, Παλαιά Διαθήκη*, εκδ. Καστανιώτη, Αθήνα 1997

4. Ματθαίος Μουντές, *Ιστορίες* *από τη Βίβλο, Καινή Διαθήκη*, εκδ. Καστανιώτη, Αθήνα 1998

5. Μαρίζα Ντεκάστρο, *Βυζαντινή Τέχνη. Οδηγός για παιδιά*, εκδ. Κέδρος, Αθήνα 2001

6. Μαρίζα Ντεκάστρο, *Διαβάζοντας τις βυζαντινές εικόνες*, εκδ. Νέοι Ακρίτες, Αθήνα 1992

7. Άννα Κωστάκου-Μαρίνη, *Το Πάσχα της Αννούλας*, εκδ. Παρουσία, Αθήνα 1994

8. Άννα Κωστάκου-Μαρίνη, *Οι γιορτές του Αποστόλη*, εκδ. Παρουσία, Αθήνα

9. Άννα Κωστάκου-Μαρίνη, *Η γιορτή του Σωτήρη*, εκδ. Αρμός, Αθήνα 1996

10. Γεώργιος Μέγας, *Ελληνικές γιορτές και έθιμα της λαϊκής λατρείας*, εκδ. Εστία, Αθήνα 2007

**ΘΕΜΑΤΙΚΗ ΕΝΟΤΗΤΑ 1: Όταν οι άνθρωποι προσεύχονται**

Κείμενα &

Πληροφοριακό υλικό

**Η προσευχή**

*Όπως ακριβώς όταν φανούν οι ακτίνες του ηλίου, φεύγουν όλα τα θηρία και κρύβονται στις φωλιές τους, έτσι και όταν η προσευχή βγει σαν ακτίνα από το στόμα και την γλώσσα μας, φωτίζεται ο νους, και όλα τα άλογα και άγρια πάθη φεύγουν δραπετεύοντας και κρύβονται στις φωλιές τους, μόνο όμως όταν προσευχόμαστε σωστά, με ψυχή άγρυπνη και νου προσεκτικό.*

Ιω. Χρυσόστομος

*Ετούτ' είν' ύστερη νυχτιά' όλα τ' αστέρια βγάνει'  
ολονυχτίς ανέβαινε η δέηση, τό λιβάνι…*

Διονύσιος Σολωμός, *Ελεύθεροι Πολιορκημένοι* **(Σχεδ. Β`, 910)**

**Σε όλο τον κόσμο οι άνθρωποι προσεύχονται**

Πότε, πού, πώς και γιατί προσεύχονται οι άνθρωποι;

Με την προσευχή οι άνθρωποι προσπαθούν να επικοινωνούν με τον Θεό που πιστεύουν. Υπάρχουν συγκεκριμένοι τόποι και χρόνοι προσευχής. Ωστόσο, καθώς ο Θεός είναι «πανταχού παρών», μπορούν να προσεύχονται όποτε και όπου το θελήσουν. Όταν προσεύχονται οι άνθρωποι μπορούν να εκφράζουν χαρά, φόβο, λύπη, να ευχαριστούν τον Θεό, να ζητούν συχώρεση ή να τον παρακαλούν για κάτι.

**Η προσευχή στη Βίβλο**

**1. Ο βασιλιάς Σολομών**

*Όταν πέθανε ο Δαβίδ έγινε βασιλιάς ο γιος του ο Σολομών. Ο Θεός τού παρουσιάστηκε σε όνειρο και του είπε: «Ζήτησέ μου τι θέλεις να σου δώσω και θα το κάνω».*

*Ο Σολομών είπε: «Κύριε, εσύ έδειξες μεγάλη αγάπη στον πατέρα μου, γιατί έζησε με πιστότητα, δικαιοσύνη και ειλικρίνεια απέναντί σου. Και τώρα, Κύριε Θεέ μου, εσύ έκανες βασιλιά εμένα. Εγώ όμως είμαι πολύ νέος και δεν ξέρω να κυβερνώ. Δώσε μου λοιπόν, Κύριε, τη σοφία που χρειάζομαι για να διοικώ τον λαό σου και να διακρίνω τι είναι καλό και τι κακό γι’ αυτούς».*

*Ο Θεός ευχαριστήθηκε με το αίτημα του βασιλιά Σολομώντα και του είπε: «Θα μπορούσες να είχες ζητήσει πλούτη ή μακροβιότητα. Αλλά δεν το έκανες. Γι’ αυτό εγώ, όπως μου ζήτησες, θα σου δώσω σοφία και γνώση, όση κανένας δεν είχε πριν από σένα ούτε μετά από σένα θα έχει. Και επιπλέον σου δίνω όσα δεν ζήτησες: πλούτο και δόξα».*

*Παντού έγινε γνωστό πόσο σοφός και έξυπνος ήταν ο βασιλιάς Σολομών. Άνθρωποι από μακρινές χώρες έρχονταν κοντά του, γιατί ήθελαν να ακούσουν τι λέει ο βασιλιάς.*

**2. Ο βασιλιάς Σολομώντας προσεύχεται μέσα στον ναό**

*Εκείνο τον καιρό, στην πρωτεύουσα Ιερουσαλήμ δεν υπήρχε ναός, όπου ο λαός του Ισραήλ θα μπορούσε να προσεύχεται στον Θεό. Ο Σολομών αποφάσισε να χτίσει τον ναό. Και τώρα, ο Σολομών και ο λαός μπορούσαν να λατρεύουν τον Θεό στον καινούργιο, ωραίο ναό.*

*Ο λαός συγκεντρώθηκε μπροστά στον καινούργιο ναό. Ο Σολομών στάθηκε μπροστά στο θυσιαστήριο και προσευχήθηκε:*

*«Κύριε, Θεέ του Ισραήλ, δεν υπάρχει Θεός όμοιος μ’ εσένα στον ουρανό πάνω κι εδώ κάτω στη γη. Ακόμα και ο μεγάλος, απέραντος ουρανός να σε χωρέσει δεν μπορεί. Κι αυτός ο ναός που έχτισα είναι μικρός για σένα. Γι’ αυτό θέλω να σε παρακαλέσω: ας είναι ανοιχτά τα μάτια σου πάνω σ’ ετούτο τον ναό μέρα και νύχτα. Εσύ μας υποσχέθηκες: “Εκεί θα μείνω μαζί σας”. Άκουσέ μας, λοιπόν, όταν σου απευθύνουμε τις προσευχές μας μέσα σ’ αυτόν τον ναό. Άκουσε τις παρακλήσεις μας και συγχώρεσέ μας όταν κάνουμε κάτι κακό. Βοήθησέ μας όταν βρισκόμαστε σε κίνδυνο».*

*Μετά από την προσευχή αυτή, ο Σολομών ευλόγησε τον λαό. Κατόπιν όλοι μαζί γιόρτασαν μια μεγάλη γιορτή του Ισραήλ, τη γιορτή της Σκηνοπηγίας.*

Α΄ Βασ 8, 22-23, 27-29. 52

**3. Ο Δανιήλ και οι φίλοι του στα παλάτια της Βαβυλώνας**

*Ο βασιλιάς της Βαβυλώνας Ναβουχοδονόσορ, ήρθε στην Ιερουσαλήμ με τον στρατό του και κατέλαβε την πόλη. Διέταξε να διαλέξουν από τους Ισραηλίτες όσους νέους ήταν από αρχοντικές οικογένειες και διέθεταν γνώση και αντίληψη. Ο σκοπός του ήταν να τους προσλάβει στην υπηρεσία του, αφού τους δίδασκαν να διαβάζουν και να γράφουν στη γλώσσα των Βαβυλωνίων. Για τρία χρόνια δίδαξαν στους νέους όλα όσα έπρεπε να ξέρουν προκειμένου να υπηρετήσουν τον βασιλιά.*

*Ένας από τους νέους ονομαζόταν Δανιήλ. Αυτός και οι τρεις φίλοι του, ο Ανανίας, ο Μισαήλ και ο Αζαρίας, επιλέχτηκαν για την υπηρεσία του Ναβουχοδονόσορα. Ο βασιλιάς γρήγορα κατάλαβε ότι και οι τέσσερις ήταν πιο έξυπνοι από τους άλλους. Στις ερωτήσεις του αυτοί απαντούσαν με σοφία και σύνεση.*

Δν 1

1. **Προσευχή στο καμίνι της φωτιάς**

*Κάποια μέρα ο βασιλιάς Ναβουχοδονόσορ κατασκεύασε ένα μεγάλο χρυσό άγαλμα και έδωσε τη διαταγή: «Όλοι οι άνθρωποι του βασιλείου μου θα πρέπει να πέφτουν και να προσκυνούν το χρυσό άγαλμα. Όποιος δεν πέσει να το προσκυνήσει, θα ριχτεί αμέσως σε καμίνι με φωτιά».*

*Όλος ο λαός προσκυνούσε το χρυσό άγαλμα, αλλά ο Ανανίας, ο Μισαήλ και ο Αζαρίας προσκυνούσαν μόνο τον Θεό του Ισραήλ.*

*Όταν το άκουσε αυτό ο βασιλιάς, διέταξε να τους φέρουν μπροστά του, στο παλάτι, και τους είπε: «Πώς τολμάτε να μην υπακούτε στις διαταγές μου; Μήπως νομίζετε πως ο Θεός σας μπορεί να σας γλιτώσει, αν σας ρίξω στο καμίνι;»*

*Οι τρεις νέοι όμως απάντησαν; «Αν ο Θεός θέλει, μπορεί να μας γλιτώσει από σένα και το καμίνι. Αλλά κι αν αυτό δε γίνει, πρέπει να ξέρεις, ότι εμείς το χρυσό άγαλμα που έστησες δεν το προσκυνάμε».*

*Τότε ο Ναβουχοδονόσορ θύμωσε πολύ. Διέταξε να ρίξουν τους τρεις νέους μπροστά στα μάτια του στο καμίνι της φωτιάς. Ο Θεός όμως έστειλε έναν άγγελο ο οποίος προστάτεψε τους τρεις φίλους από τη φωτιά. Η φωτιά ούτε που τους άγγιζε.*

*Τότε οι τρεις νέοι μ’ ένα στόμα άρχισαν να προσεύχονται:*

*«Δοξασμένος είσαι Κύριε, Θεέ των προγόνων μας!*

*Αξίζει να σε υμνούν και να σε δοξολογούν για πάντα…*

*Σε υμνούμε και σε δοξάζουμε για πάντα.*

*Δοξάστε τον Κύριο όλα εσείς τα δημιουργήματά του …*

*Δοξάστε τον Κύριο όλες οι δυνάμεις …*

*Δοξάστε τον Κύριο αστέρια του ουρανού …*

*Δοξάστε τον Κύριο εσείς βροχή και δροσιά …*

*Δοξάστε τον Κύριο όλοι οι άνεμοι …*

*Δοξάστε τον Κύριο εσείς φωτιά και καύσωνας …*

*Δοξάστε τον Κύριο εσείς οι νύχτες και οι μέρες …*

*Δοξάστε τον Κύριο εσείς το φως και το σκοτάδι …*

*Δοξάστε τον Κύριο αστραπές και σύννεφα …*

*Δοξάστε τον Κύριο όρη και βουνά …*

*Δοξάστε τον Κύριο θάλασσες και ποταμοί*

*Δοξάστε τον Κύριο όλα τα πουλιά στον ουρανό*

*Δοξάστε τον Κύριο όλα τα θηρία και τα κτήνη …*

*Δοξάστε τον Κύριο εσείς οι άνθρωποι …*

*Δοξάστε τον Κύριο …*

*Γιατί αυτός μας έσωσε από τον θάνατο,*

*και μας γλίτωσε μέσα από τη λάβα*

*του φλογερού καμινιού…*

*Ευχαριστήστε τον Κύριο,*

*γιατί είναι αγαθός,*

*κι αιώνια διαρκεί η αγάπη του…»*

*Τότε ταράχτηκε ο βασιλιάς και φώναξε: «Τρεις δεν ρίξαμε στη φωτιά; Πώς εγώ βλέπω τέσσερις άντρες να περπατούν στο κέντρο του καμινιού χωρίς να καίγονται;». Τότε διέταξε ο βασιλιάς να βγάλουν από το καμίνι τους τρεις νέους που δεν είχαν πάθει τίποτα.*

Δν 3, 51-90

**5. Ένας ποιητής ψάλλει και προσεύχεται**

*Κύριε σου φώναξα∙*

*τρέξε κοντά μου!*

*Άκουσε τη φωνή μου*

*όταν σε καλώ!*

*Ας είναι η προσευχή μου μπρος σου*

*σαν το θυμίαμα,*

*και τα υψωμένα χέρια μου*

*σαν τη θυσία την εσπερινή.*

*Βάλε μου, Κύριε, φρουρά*

*στο στόμα μου,*

*φράχτη στη θύρα των χειλιών μου.*

*Την καρδιά μου συγκράτησέ την*

*από την κλίση της στο κακό …*

*Σ’ εσένα, Κύριε, Θεέ μου,*

*στρέφω τα μάτια μου∙*

*σ’ εσένα ελπίζω …*

Ψλ 141

*Αινείτε τον Θεό*

*μέσα στον άγιο του ναό!*

*Αινείτε τον*

*μες στο στερέωμα που λάμπει η δύναμή του!*

*Αυτόν αινείτε*

*για τις μεγαλοσύνες του …*

*Αυτόν αινείτε*

*με της σάλπιγγας τους ήχους,*

*αινείτε τον*

*με λαούτο και κιθάρα!*

*Αυτόν αινείτε*

*με το τύμπανο και με τον κυκλικό χορό,*

*αινείτε τον*

*με έγχορδα και με φλογέρα!*

*Αυτόν αινείτε*

*με … κύμβαλα που αλαλάζουν.*

*Κάθε τι που ανασαίνει ας αινεί τον Κύριο!*

Ψλ 150

**6. Η αληθινή προσευχή**

(Είπε ο Ιησούς:) *«Όταν προσεύχεστε, να μην είστε σαν τους υποκριτές, που τους αρέσει να στέκονται και να προσεύχονται στις πλατείες, για να κάνουν καλή εντύπωση στους ανθρώπους. Εσείς όταν θέλετε να προσευχηθείτε, να πηγαίνετε στο πιο απόμερο δωμάτιο του σπιτιού σας, να κλείνετε την πόρτα και να προσεύχεστε στον ουράνιο Πατέρα σας. Αυτός βλέπει ακόμα και τις κρυφές πράξεις.*

*Ο Θεός είναι ο ουράνιος Πατέρας σας. Αυτός ξέρει από τι έχετε ανάγκη, προτού ακόμη να του το ζητήσετε. Γι’ αυτό όταν προσεύχεστε δεν χρειάζετε να φλυαρείτε»*

Μτ 6, 5-8

**7. «*Ζητάτε και θα σας δοθεί*»**

(Είπε ο Ιησούς:) *«Ζητάτε και θα σας δοθεί, ψάχνετε και θα βρείτε, χτυπάτε την πόρτα και θα σας ανοιχτεί. Γιατί όποιος ζητάει λαβαίνει κι όποιος ψάχνει βρίσκει κι όποιος χτυπά του ανοίγεται … ο ουράνιος Πατέρας σας θα δώσει αγαθά σ’ όσους του τα ζητούν».*

Μτ 7, 7-11

**8. «*Έτσι να προσεύχεστε*»: Η Κυριακή προσευχή**

(Είπε ο Ιησούς:) *«Εσείς, λοιπόν, έτσι να προσεύχεστε:*

*Πατέρα μας, που βρίσκεσαι στους ουρανούς,*

*κάνε να σε δοξάσουν όλοι ως Θεό,*

*να έρθει η βασιλεία σου∙*

*να γίνεται το θέλημά σου*

*και από τους ανθρώπους,*

*όπως γίνεται από τους αγγέλους στον ουρανό.*

*Δώσε μας σήμερα την απαραίτητη*

*τροφή για τη ζωή μας.*

*Και ξέγραψε τα λάθη μας*

*όπως κι εμείς ξεγράφουμε*

*ό,τι κακό μας έκαναν οι άλλοι.*

*Και μην αφήσεις να βρεθούμε σε δύσκολες στιγμές,*

*αλλά γλίτωσέ μας από τις παγίδες του πονηρού».*

Μτ 6, 9-13

**9. Δυο άνθρωποι προσεύχονται: η παραβολή του τελώνη και του φαρισαίου**

(Είπε ο Ιησούς:) *«Δυο άνθρωποι ξεκίνησαν ένα πρωινό ν’ ανέβουν στον ναό για να προσευχηθούν. Ένας Φαρισαίος και ένας τελώνης. Όταν έφτασε στον ναό ο Φαρισαίος στάθηκε επιδεικτικά και είπε: “Σ’ ευχαριστώ, Θεέ μου, που δεν είμαι κι εγώ σαν τους άλλους ανθρώπους, που είναι διεφθαρμένοι και αμαρτωλοί. Εγώ είμαι ένας δίκαιος άνθρωπος, κάνω καλό στους ανθρώπους και προσεύχομαι πολλές φορές την ημέρα”.*

*Ο τελώνης, αντίθετα, στεκόταν πολύ πίσω και δεν τολμούσε ούτε τα μάτια του να σηκώσει στον ουρανό. Χτυπούσε το στήθος του και έλεγε: “Θεέ μου, συγχώρεσέ με τον αμαρτωλό ”.*

(Είπε ο Ιησούς:) *Σας βεβαιώνω πως αυτός που έφυγε για το σπίτι του συμφιλιωμένος με τον Θεό ήταν ο τελώνης, ενώ ο άλλος όχι. Γιατί όποιος υψώνει τον εαυτό του θα ταπεινωθεί, κι όποιος τον ταπεινώνει θα υψωθεί».*

Λκ 18, 9-14

**10. Ο Ιησούς προσευχόμενος**

*Το πρωί, πολύ πριν ακόμα φέξει, ο Ιησούς βγήκε έξω και πήγε σ’ ένα ερημικό μέρος, κι εκεί προσευχόταν.*

Μκ 1, 35

*Η φήμη του απλωνόταν όλο και περισσότερο και πολλοί άνθρωποι πήγαιναν κοντά του να τον ακούσουν και να τους θεραπεύσει απ’ τις αρρώστιες τους. Εκείνος όμως αποσυρόταν σε ερημικά μέρη και προσευχόταν.*

Λκ 5, 16

*Εκείνες τις μέρες ανέβηκε ο Ιησούς στο βουνό για να προσευχηθεί.*

Λκ 6, 12

**11. Η Κυριακή προσευχή («*Πάτερ ημών*»)**

*Πάτερ ἡμῶν,*

*ὁ ἐν τοῖς οὐρανοῖς,*

*ἁγιασθήτω τὸ ὄνομά σου,*

*ἐλθέτω ἡ βασιλεία σου,*

*γενηθήτω τὸ θέλημά σου,*

*ὡς ἐν οὐρανῷ καὶ ἐπὶ τῆς γῆς.*

*Τὸν ἄρτον ἡμῶν τὸν ἐπιούσιον,*

*δὸς ἡμῖν σήμερον,*

*καὶ ἄφες ἡμῖν τὰ ὀφειλήματα ἡμῶν,*

*ὡς καὶ ἡμεῖς ἀφίεμεν τοῖς ὀφειλέταις ἡμῶν,*

*καὶ μὴ εἰσενέγκῃς ἡμᾶς εἰς πειρασμόν,*

*ἀλλὰ ῥῦσαι ἡμᾶς ἀπὸ τοῦ πονηροῦ.*

*̓Αμήν.*

**12. Από τη χριστιανική παράδοση**

**Προσευχή του Αγίου Φραγκίσκου της Ασσίζης**

*Κύριε, κάνε με ένα όργανο της ειρήνης Σου.  
Όπου υπάρχει μίσος, ας σπείρω Αγάπη,  
όπου υπάρχει αδικία, Συγχώρεση,  
Όπου υπάρχει απελπισία, Ελπίδα,  
Όπου υπάρχει αμφιβολία, Πίστη,  
Όπου υπάρχει σκοτάδι, Φως και  
Όπου υπάρχει λύπη, Χαρά.*

*Ω, Θεϊκέ Δάσκαλε,  
Ευλόγησέ με έτσι ώστε να μην επιζητώ,  
Να με παρηγορούν, αλλά να παρηγορώ,  
Να με καταλαβαίνουν, αλλά να καταλαβαίνω,  
Να με αγαπούν, αλλά να αγαπώ,  
Γιατί δίνοντας, λαμβάνουμε,  
συγχωρώντας, συγχωρούμαστε,  
και πεθαίνοντας, γεννιόμαστε στην αιώνια ζωή.*

**Από την ελληνική ποίηση**

**Νίκος Καββαδίας, *Οι προσευχές των ναυτικών***

*Οι Γιαπωνέζοι ναυτικοί, προτού να κοιμηθούν,   
βρίσκουν στην πλώρη μια γωνιά που δεν πηγαίνουν άλλοι  
κι ώρα πολλή προσεύχονται βουβοί, γονατιστοί  
μπρος σ’ ένα Βούδα κίτρινο που σκύβει το κεφάλι.  
  
Κάτι μακριά ως τα πόδια τους φορώντας νυχτικά,   
μασώντας οι ωχροκίτρινοι μικροί Κινέζοι ρύζι,   
προφέρουνε με την ψιλή φωνή τους προσευχές  
κοιτάζοντας μια χάλκινη παγόδα που καπνίζει.  
  
Οι Κούληδες με την βαριά βλακώδη τους μορφή  
βαστάν σκυφτοί τα γόνατα κοιτώντας πάντα κάτου,   
κι οι Αράπηδες σιγοκουνάν το σώμα ρυθμικά,   
κατάρες μουρμουρίζοντας ενάντια του θανάτου.  
  
Οι Ευρωπαίοι τα χέρια τους κρατώντας ανοιχτά,   
εκστατικά προσεύχονται γιομάτοι από ικεσία  
και ψάλλουνε καθολικές ωδές μουρμουριστά,   
που εμάθαν όταν πήγαιναν μικροί στην εκκλησία.  
  
Και οι Έλληνες, με τη μορφή τη βασανιστική,   
από συνήθεια κάνουνε, πριν πέσουν, το σταυρό τους  
κι αρχίζοντας με σιγανή φωνή « Πάτερ ημών...»  
το μακρουλό σταυρώνουνε λερό προσκέφαλό τους.*

**Ζαχαρίας Παπαντωνίου*, Η προσευχή του ταπεινού***

*Κύριε, σαν ήρθεν η βραδιά σου λέω την προσευχή μου.  
Άλλη ψυχή δεν έβλαψα στον κόσμο απ’ τη δική μου.  
Εκείνοι που με πλήγωσαν ήταν αγαπημένοι.  
Την πίκρα μου τη βάστηξα. Μου δίνεις και την ξένη.*

*Μ’ απαρνηθήκαν οι χαρές. Δεν τις γυρεύω πίσω.  
Προσμένω τα χειρότερα. Είν’ αμαρτία να ελπίσω.  
Σαν ευτυχία την αγαπώ της νύχτας τη φοβέρα.  
Στην πόρτα μου άλλος δε χτυπά κανείς απ’ τον αγέρα.*

*Δεν έχω δόξα. Είν’ ήσυχα τα έργα που έχω πράξει.  
Άκουσα τη γλυκιά βροχή. Τη δύση έχω κοιτάξει.  
Έδωκα στα παιδιά χαρές, σε σκύλους λίγο χάδι.  
Ζευγάδες καλησπέρισα που γύριζαν το βράδυ.*

*Τώρα δεν έχω τίποτα, να διώξω ή να κρατήσω.  
Δεν περιμένω ανταμοιβή. Πολύ ’ναι τέτοια ελπίδα.  
Ευδόκησε ν’ αφανιστώ, χωρίς να ξαναζήσω…  
Σ’ ευχαριστώ για τα βουνά και για τους κάμπους που είδα.*

**Γιώργος Θέμελης, *Θέλουν τα μάτια να σε δουν*** (απόσπασμα)

*… Θέλουν τα μάτια να σε δουν,*

*Να σε χορτάσουν Θεέ μου, θέλουν*

*Δίχως καθρέφτισμα και συγνεφιά.*

*Θέλουν τα μάτια να σε δουν,*

*Τα χέρια μου να σε κρατήσουν.*

*Κατάματα, κατάσαρκα ….*

**Προσευχές άλλων θρησκευτικών παραδόσεων**

1. **Ισλάμ:**

**Φάτιχα (1η Σούρα του Κορανίου)**

Η τυπικότερη προσευχή του Ισλάμ, πάνω στην οποία βασίζεται η πνευματική ζωή των μουσουλμάνων, είναι η πρώτη Σούρατου Κορανίου, η σούρα ***Αλ-Φάτιχα***, (που σημαίνει *Έναρξη*, *προοίμιο*). Τα εδάφια της συγκεκριμένης σούρας είναι:

*Εις το όνομα του Αλλάχ του παντελεήμονα, του πολυεύσπλαχνου*

*Η δόξα ανήκει στον Αλλάχ, τον Κύριο όλων των κόσμων*

*Τον παντελεήμονα, τον πολυεύσπλαχνο*

*Τον ηγεμόνα της ημέρας της Κρίσης*

*Εσένα (μόνο) λατρεύουμε και Εσένα (μόνο) ικετεύουμε για να μας παρέχεις τη βοήθεια Σου*

*Καθοδήγησε μας στο ορθό μονοπάτι*

*Στο μονοπάτι εκείνων που τους χάρισες την χάρη σου, όχι εκείνων που προκάλεσαν την οργή σου και παραστράτησαν.*

Επίσης, άλλος τύπος προσευχής είναι μερικές σύντομες αναφωνήσεις, όπως *«ο Αλλάχ είναι μέγας»* ή *«Μέγας ο Θεός» και «Κηρύσσω την δόξαν του Θεού»* ή *«Δόξα τω Θεώ».* Και οι δύο επαναλαμβάνονται πολλές φορές την ημέρα.

**2. Ιουδαϊσμός**

**Σεμά (Δευτ 6, 4)**

Το βιβλικό εδάφιο που αποτελεί το κεντρικό τμήμα των πρωινών και των βραδινών προσευχών είναι η ***Σεμά Ισραέλ***, δηλαδή «*Άκου, Ισραήλ*». Βρίσκεται στο πέμπτο στη σειρά βιβλίο της Βίβλου, το Δευτερονόμιο: «*Άκου, λαέ του Ισραήλ: ο Κύριος είναι ο Θεός μας – μόνο ο Κύριος*» (Δτ 6, 4).

Το εδάφιο αυτό είναι το *εβραϊκό σύμβολο της πίστης*. Σήμερα, η απαγγελία του Σεμά στη Συναγωγή αποτελείται από τρία τμήματα. Τα δύο πρώτα είναι τα παρακάτω:

*«Άκου, λαέ του Ισραήλ: ο Κύριος είναι ο Θεός μας-μόνο ο Κύριος. Ν’ αγαπάς, λοιπόν, τον Κύριο, τον Θεό σου, μ’ όλη την καρδιά σου, μ’ όλη την ψυχή σου και μ’ όλη τη δύναμή σου. Να μείνουν στην καρδιά σου οι εντολές αυτές, που εγώ σήμερα σου δίνω. Να τις διδάσκεις στα παιδιά σου και να μιλάς γι’ αυτές όταν κάθεσαι στο σπίτι σου και όταν βαδίζεις στον δρόμο, όταν ξαπλώνεις για ύπνο κι όταν σηκώνεσαι. Να τις δέσεις σα σημάδι στο χέρι σου και να τις έχεις σαν έμβλημα στο μέτωπό σου, ανάμεσα στα μάτια σου. Να τις γράψεις στις παραστάδες της πόρτας του σπιτιού σου και στις πύλες της πόλης σου.»*

Δτ 6, 4-9

*«Αν υπακούσετε πραγματικά στις εντολές που εγώ σας δίνω σήμερα κι αν αγαπάτε τον Κύριο, τον Θεό σας, και τον λατρεύετε μ’ όλη σας την καρδιά και μ’ όλη σας την ψυχή, τότε αυτός θα στέλνει βροχή στη χώρα σας στον κατάλληλο καιρό της, τη φθινοπωρινή και την ανοιξιάτικη, και θα έχετε καλή σοδειά στο στάρι, στο κρασί και στο λάδι σας. Αυτός θα κάνει να φυτρώνει χορτάρι στα χωράφια σας για τα ζώα σας. Και σεις θα τρώτε και θα χορταίνετε.»*

Δτ 11, 13-15

Επίσης, εκτός από τη Σεμά, υπάρχει και άλλος τύπος προσευχής, μια σειρά από *δεκαοχτώ (18) ευλογίες* που λέγονται κάθε μέρα πρωί, απόγευμα και βράδυ. Είναι *η,* λεγόμενη, *μόνιμη προσευχή.*

**Ινδιάνικη Προσευχή**

Ευχαριστούμε τη μητέρα μας τη γη που μας κρατάει. Ευχαριστούμε τα ποτάμια και τα ρεύματα που μας εφοδιάζουν νερό. Ευχαριστούμε όλα τα βότανα που μας προμηθεύουν φάρμακα για να γιατρεύουμε τις αρρώστιες μας. Ευχαριστούμε το καλαμπόκι και τα αδέρφια του, τα φασόλια και τα κολοκύθια, που μας δίνουν ζωή. Ευχαριστούμε τους θάμνους και τα δέντρα που μας δίνουν φρούτα. Ευχαριστούμε τον άνεμο που κινώντας τον αέρα διώχνει τις αρρώστιες. Ευχαριστούμε το φεγγάρι και τα άστρα που μας δίνουν φως, όταν φεύγει ο ήλιος. Ευχαριστούμε τον παππού μας Heno που προστατεύει τα εγγόνια του από τις μάγισσες και τα ερπετά, και κοιτάζει τη γη με βλέμμα ευεργετικό. Τελειώνοντας, ευχαριστούμε το Μεγάλο Πνεύμα που ενσαρκώνει όλες τις θεότητες και διευθύνει τα πάντα για το καλό των παιδιών του.

**ΘΕΜΑΤΙΚΗ ΕΝΟΤΗΤΑ 2: Η Μητέρα του Χριστού**

Κείμενα &

Πληροφοριακό υλικό

**To πρόσωπο της μητέρας**

**Από την ελληνική ποίηση**

**Γεράσιμος Μαρκοράς**, ***Μάνα***

*Μάνα! Δεν βρίσκεται λέξη καμία*

*να’ χει στον ήχο της τόση αρμονία,*

*σαν ποιός να σ’ άκουσε με στήθος κρύο,*

*όνομα θείο;*

*Παιδί από σπάργανα ζωσμένο ακόμα,*

*με χάρη ανοίγοντας γλυκά το στόμα,*

*γυρνάει στον άγγελο που τ’ αγκαλιάζει*

*και Μάνα! κράζει.*

*Στον κόσμο τρέχοντας ο νέος διαβάτης*

*πέφτει στ’ αγνώριστα βρόχια τσ’ απάτης,*

*και αναστενάζοντας, Μάνα μου! λέει,*

*Μάνα! και κλαίει.*

*Της νιότης φεύγουνε τ’ άνθια κ’ η χάρη*

*τριγύρω σέρνεται με αργό ποδάρι,*

*ώσπου στην κλίνη του, σα βαρεμένος,*

*πέφτει ο καημένος.*

*Και πριν την ύστερη πνοή του στείλει,*

*αργά ταράζονται τα κρύα του χείλη,*

*και με το Μάνα μου! πρώτη φωνή του,*

*πετά η ψυχή του.*

**Aλέξανδρος Παπαδιαμάντης, *Προς την μητέρα μου***

*Μάννα μου, ἐγώ ᾽ μαι τ᾽ ἄμοιρο, τὸ σκοτεινὸ τρυγόνι*

*ὁποὺ τὸ δέρνει ὁ ἄνεμος, βροχὴ ποὺ τὸ πληγώνει.*

*Τὸ δόλιο! ὅπου κι ἂν στραφεῖ κι ἀπ᾽ ὅπου κι ἂν περάσει,*

*δὲ βρίσκει πέτρα νὰ σταθεῖ κλωνάρι νὰ πλαγιάσει.*

*Ἐγὼ βαρκούλα μοναχή, βαρκούλ᾽ ἀποδαρμένη*

*μέσα σὲ πέλαγο ἀνοιχτό, σὲ θάλασσ᾽ ἀφρισμένη,*

*παλαίβω μὲ τὰ κύματα χωρὶς πανί, τιμόνι*

*κι ἄλλη δὲν ἔχω ἄγκουρα πλὴν τὴν εὐχή σου μόνη.*

*Στὴν ἀγκαλιά σου τὴ γλυκειά, μανούλα μου, ν᾽ ἀράξω*

*μὲς στὸ βαθὺ τὸ πέλαγο αὐτὸ πριχοῦ βουλιάξω.*

*Μανούλα μου, ἤθελα νὰ πάω, νὰ φύγω, νὰ μισέψω*

*τοῦ ριζικοῦ μου ἀπὸ μακρυὰ τὴ θύρα ν᾽ ἀγναντέψω.*

*Στὸ θλιβερὸ βασίλειο τῆς Μοίρας νὰ πατήσω*

*κι ἐκεῖ νὰ βρῶ τὴ μοίρα μου καὶ νὰ τὴν ἐρωτήσω.*

*Νὰ τῆς εἰπῶ: εἶναι πολλά, σκληρὰ τὰ βασανά μου*

*ὡσὰν τὸ δίχτυ ποὺ σφαλνᾶ θάλασσα, φύκια κι ἄμμο*

*εἶναι κι ἡ τύχη μου σκληρή, σὰν τὴv ψυχὴ τὴ µαύρη*

*π᾽ ἀρνήθηκε τὴν Παναγιὰ κι ὁ πόλεος δὲν θά ᾽βρει.*

*Κι ἐκείνη μ᾽ ἀποκρίθηκε κι ἐκείνη ἀπελογήθη:*

* Ἦτον ἀνήλιαστη, ἄτυχε, ἡ μέρα ποὺ γεννήθης*

*ἄλλοι ἐπῆραν τὸν ἀνθὸ καὶ σὺ τὴ ρίζα πῆρες*

*ὄντας σὲ ἒπλασ᾽ ὁ Θεὸς δὲν εἶχε ἄλλες μοῖρες.*

**Κοιμάται το παιδάκι μου (νανούρισμα)**   
  
*Κοιμάται το παιδάκι μου με τη γλυκιά του μάνα.  
Kοιμάται το παιδάκι μου στην αργυρή του κούνια,  
στην αργυρή και στη χρυσή και στη μαλαματένια.  
Kοιμήσου συ, παιδάκι μου, κι εγώ σε νανουρίζω,  
κι εγώ την κούνια σου κουνώ, γλυκά να σε κοιμίζω.  
Kοιμήσ' αστρί, κοιμήσ' αυγή, κοιμήσου, νιο φεγγάρι,  
κοιμήσου, κυρά θάλασσα με το χρυσό σου ψάρι.*

**Διηγήσεις για τη Μητέρα του Χριστού**

**1. Για την Παναγία από την παράδοση της Εκκλησίας**

Ο Ιωακείμ και η Άννα ήταν δυο φτωχοί και ταπεινοί άνθρωποι που ζούσαν στα Ιεροσόλυμα. Κατάγονταν και οι δύο από τη βασιλική γενιά του Δαβίδ και χρόνια ολόκληρα παρακαλούσαν τον Θεό να τους χαρίσει ένα παιδί. Η ατε κνία στους Ισραηλίτες εκείνη την εποχή θεωρείτο κάτι πολύ κακό. Σε προχωρημένη ηλικία έγιναν τελικά γονείς και απέκτησαν την Μαρία. Γι’ αυτό τον λόγο, όταν η Μαρία ήταν ακόμη παιδούλα τριών χρονών, την αφιέρωσαν στον ναό της Ιερουσαλήμ.

Η είσοδος της Μαρίας στον ναό, ονομάστηκε «Εισόδια» της Θεοτόκου.

**Γιορτές για τη μητέρα του Χριστού**

Οι γιορτές για την Παναγία λέγονται **Θεομητορικές** (= για τη μητέρα του Θεού).

Για τους Ορθόδοξους χριστιανούς, κάποιες από αυτές είναι:

* Η *Γέννηση της Θεοτόκου*, που γιορτάζεται στις 8 Σεπτεμβρίου
* Τα *Εισόδια της Θεοτόκου*, που γιορτάζεται στις 21 Νοεμβρίου
* Ο *Ευαγγελισμός της Θεοτόκου*, που γιορτάζεται στις 25 Μαρτίου
* Η *Κοίμηση της Θεοτόκου*, που γιορτάζεται στις 15 Αυγούστου

Στις 25 Μαρτίου στην Ελλάδα γιορτάζουμε διπλά. Τον Ευαγγελισμό της Θεοτόκου και την αρχή της επανάστασης που άρχισαν το 1821 για να ελευθερωθεί η Ελλάδα από τον τουρκικό ζυγό που διαρκούσε κοντά στα 400 χρόνια.

**2. Ο Ευαγγελισμός της Θεοτόκου στην Καινή Διαθήκη**

*Στην πόλη Ναζαρέτ ζούσε ένα νεαρό κορίτσι που λεγόταν Μαριάμ. Ήταν αρραβωνιασμένη με κάποιον που τον έλεγαν Ιωσήφ.*

*Μια μέρα παρουσιάστηκε ο άγγελος στη Μαριάμ και της είπε: «Χαίρε εσύ, η προικισμένη με τη χάρη του Θεού!» Η Μαριάμ ταράχτηκε, ο άγγελος όμως της είπε: «Μη φοβάσαι, Μαριάμ. Θα γεννήσεις γιο και θα τον ονομάσεις Ιησού. Αυτός θα γίνει σπουδαίος και θα ονομαστεί Υιός του Υψίστου».*

*Η Μαριάμ τότε ρώτησε: «Πώς θα μου συμβεί αυτό, αφού δεν έχω συζυγικές σχέσεις με κανέναν άντρα;»*

*Ο άγγελος της απάντησε: «Το Άγιο Πνεύμα θα έρθει πάνω σου και η δύναμη του Θεού θα κάνει αυτό το θαύμα∙ γι’ αυτό και το άγιο παιδί που θα γεννήσεις θα ονομαστεί Υιός του Θεού. Μάθε ακόμα ότι η συγγενής σου η Ελισάβετ θα αποκτήσει κι αυτή παιδί, αν και είναι πολύ ηλικιωμένη. Για τον Θεό τίποτα δεν είναι ακατόρθωτο».*

*Η Μαριάμ τότε είπε: «Είμαι μια δούλη του Κυρίου. Ας γίνει το θέλημά του σ’ εμένα όπως μου το είπες».*

Λκ 1, 26-38

*Ο Ιωσήφ, όταν άκουσε ότι η Μαρία περιμένει παιδί, ήθελε να διαλύσει τον αρραβώνα. Ένας άγγελος όμως, σταλμένος από τον Θεό, εμφανίστηκε στον ύπνο του και του είπε: «Ιωσήφ, μη διστάσεις να πάρεις στο σπίτι σου τη Μαρία∙ γιατί το παιδί που περιμένει είναι ο Υιός του Θεού. Θα του δώσεις το όνομα Ιησούς, που σημαίνει: Ο Θεός σώζει. Γιατί ο Θεός μέσω αυτού θα σώσει τον λαό του».*

*Με όλα αυτά που έγιναν εκπληρώθηκαν τα λόγια που είχε πει ο προφήτης:*

*Να, η παρθένος θα μείνει έγκυος*

*και θα γεννήσει γιο,*

*και θα του δώσουν το όνομα Εμμανουήλ,*

*που σημαίνει ο Θεός είναι μαζί μας.*

*Όταν ξύπνησε ο Ιωσήφ έκανε όπως τον πρόσταξε ο άγγελος και πήρε στο σπίτι του τη Μαρία.*

Μτ 1, 18-24

**Ορθόδοξες εικόνες, ονόματα και προσωνύμια της Παναγίας**

Η πίστη, η αγάπη και η η εφευρετικότητα όχι μόνο των καλλιτεχνών και των λογίων, αλλά και του απλού πιστού λαού προς την Παναγία φαίνεται και από τις προσωνυμίες που της έχουν δώσει∙ ξεπερνούν τις τριακόσιες και μπορούν να χωριστούν σε οκτώ κατηγορίες.

1. Από την εικόνα της (Βρεφοκρατούσα, Γλυκοφιλούσα, Γαλακτοτροφούσα, Πλατυτέρα των Ουρανών, Οδηγήτρια κ.ά.)

2. Από τον τόπο της (Παναγία η Αθηνιώτισσα, η Βουρλιώτισσα, η Κάμπου, η Θαλασσινή, η των Χαλκέων κ.ά.)

3. Από την τεχνοτροπία του ναού της (Θολοσκέπαστη, Μολυβδοσκέπαστη, Πελεκητή κ.ά.)

4. Από το όνομα του κτίτορα του ναού ή της Μονής της (η Καπνικαρέα κ.ά.)

5. Από τον μήνα που εορτάζεται (Βρεχούσα, Αυγουστιανή, Μεσοσπορίτισσα κ.ά.)

6. Από τα θαύματα της Παναγίας (Γοργοϋπήκοος, Ελεούσα, Παρηγορήτρα, Παυσολύπη, Φανερωμένη, Μυροβλύτισσα κ.ά.)

7. Εγκωμιαστικά από την έξαρση της αγάπης των πιστών. Συνήθως χρησιμοποιείται επίθετο με πρώτο συνθετικό τον χρυσό (Χρυσοσπηλιώτισσα, Χρυσοπηγή, Χρυσογαλούσα κ.ά.) Υπάρχουν όμως και άλλα, όπως Αγγελόκτιστη, Αερινή, Αναφωνήτρα, Επίσκεψις, Παντάνασσα, Τρανή, Χιλιαρμενίτισσα, Ανθοφορούσα, Ασπροφορούσα.

8. Αυτά που τις έδωσαν οι Υμνογράφοι της Εκκλησίας (κυρίως προέρχονται από τον Ακάθιστο Ύμνο: Αμόλυντος, Υψηλοτέρα, Καθέδρα, Κλίμαξ, Σκέπη, Πόλη, Παράκλησις, Επίσκεψις, Καταφυγή, Κεχαριτωμένη, Χώρα του Αχώρητου, Όρος Αλατόμητον, Ρόδο το Αμάραντον κ.ά.)

**Διαβάζουμε την εικόνα του Ευαγγελισμού**

Όσα ο ευαγγελιστής Λουκάς αφηγείται για το γεγονός του Ευαγγελισμού και όσα διαλαλούν οι ύμνοι της γιορτής με την γλώσσα της ποίησης, τα βλέπουμε ζωγραφισμένα στην βυζαντινή εικόνα του Ευαγγελισμού με αρμονικές γραμμές και όμορφα χρώματα.

Τα δυο πρόσωπα της εικόνας είναι ο Αρχάγγελος Γαβριήλ και η Παναγία.

Ο Αρχάγγελος Γαβριήλ φέρνει το χαρμόσυνο άγγελμα στην Μαρία. Ως αγγελιοφόρος του Θεού κρατάει σκήπτρο στο αριστερό του χέρι. Εικονίζεται ορμητικός και γεμάτος χαρά γιατί είναι σπουδαία η είδηση που φέρνει.

Η φτερούγα του, ανοιχτή προς τον ουρανό, σαν να πετάει ακόμη, ενώ απλώνει το χέρι του προς την Θεοτόκο, και έτσι είναι σα να ακούμε τον χαιρετισμό του: "*Χαίρε Κεχαριτωμένη*".

Απέναντί του, η Παναγία εικονίζεται καθισμένη σε έναν περίτεχνο θρόνο. Μ’ αυτό, ο αγιογράφος θέλει να τονίσει την υπεροχή της απέναντι στον αρχάγγελο. Αποφεύγει να κοιτάξει τον επισκέπτη της. Η ταραχή και η έκπληξή της από το απρόσμενο γεγονός φανερώνεται από τον τρόπο που κρατά το κουβάρι με το πορφυρό νήμα στο χέρι της. Με το κεφάλι της ελαφρά σκυμμένο και το άλλο χέρι της μπροστά στο στήθος, δηλώνει αυτοσυγκράτηση και υποταγή. Είναι όλη η στάση της που δείχνει την συγκατάθεσή της στο θέλημα του Θεού. Από τον ουρανό, μια δέσμη θεϊκού φωτός γλυκαίνει το πρόσωπό της.

***Ο Ευαγγελισμός*, φορητή εικόνα, αρχές 14ου αι., Αχρίδα, Παναγία Περίβλεπτος**

**Ποιήματα και τραγούδια για την Παναγία**

Ο ποιητής **Άγγελος Σικελιανός**, φαντάζεται κάπως έτσι τη σκηνή που ο Ιωσήφ φέρνει τη Μαρία στο σπίτι του στη Ναζαρέτ:

*Ολόγυρα το ζώνουνε τα περιβόλια πλήθος,*

*κι είν’ απ’ ασβέστη οι τοίχοι του κι απ’ άχερο η σκεπή∙*

*κι απ’ έξω αχνάρια της δουλειάς, ξαλάφρωμα στο στήθος,*

*οι φλούδες οι μυριστικές του ξύλου κι η σιωπή.*

*Τα λίγα σύνεργα στητά ξοπίσω από τη θύρα*

*παραμερίζει ο Ιωσήφ η κόρη να διαβεί.*

*Θάμπος τα φρένα του κρατεί, καθώς κοιτάζει γύρα*

*μια λάμψη να ξεχύνεται, μιαν αστραπή βουβή …*

*Τέλος, τολμάει τα χείλη του ν’ ανοίξει: «Είναι δικό σου*

*το σπίτι, ο κήπος γύρω μας ‘πο τούτη τη στιγμή.*

*Κι εγώ ο υπήκοος του Θεού κι αρραβωνιαστικός σου*

*φεύγω στ’ αντίκρυ το χωριό να χτίσω οικοδομή …»*

*Μένει μονάχη η Μαριάμ, κοιτάζει ολόγυρά της,*

*βάζει σε τάξη σιωπηλά την φτωχική στρωμνή,*

*στει το τραπέζι σε γωνιά βαθιά στην καμαρά της*

*και δίπλα στο παράθυρο το χαμηλό σκαμνί …*

**Κ. Βάρναλης, *Οι πόνοι της Παναγιάς***

*Πού να σε κρύψω, γιόκα μου, να μη σε φτάνουν οι κακοί;  
Σε ποιο νησί του Ωκεανού, σε ποιάν κορφήν ερημική;  
Δεν θα σε μάθω να μιλάς και τα’ αδικο φωνάζεις.  
Ξέρω, πως θα’ χεις την καρδιά τόσο καλή, τόσο γλυκή,  
Που με τα βρόχια της οργής ταχιά θενά σπαράξεις.  
……………………………………………..  
Κι αν κάποτε τα φρένα σου το Δίκιο, φως της αστραπής,  
κι η Αλήθεια σου κτυπήσουνε, παιδάκι μου, να μην το πεις.  
Θεριά οι ανθρώποι δεν μπορούν να το σηκώσουν.  
Δεν είναι αλήθεια πιο χρυσή απ’ την αλήθεια της σιωπής.  
Χίλιες φορές να γεννηθείς, τόσες θα σε σταυρώσουν.*

**Νικηφόρος Βρεττάκος, "Η χαρά της Παναγιάς"**

*Η Παναγιά χτενίζει τα χρυσά της μαλλιά  
στο μικρό της παράθυρο  
μια  
θαλασσιά πεταλούδα πετά γύρω απ' τη μια της  
πλεξούδα που κρέμεται.  
Βασιλεύει ο ήλιος,  
Ο Ιωσήφ ανεβαίνει πιο ψηλά να της κόψει  
ένα κόκκινο άνθος.*

**Ν. Γκάτσος / Μ. Χατζιδάκις, Μια Παναγιά**

*Μια Παναγιά  
μιαν αγάπη μου έχω κλείσει  
σε ερημοκλήσι αλαργινό.  
Κάθε βραδιά  
Της καρδιάς την πόρτα ανοίγω  
κοιτάζω λίγο  
και προσκυνώ.*

*Πότε θα `ρθει, πότε θα `ρθει  
το καλοκαίρι  
πότε τ’ αστέρι θ’ αναστηθεί  
να σου φορέσω στα μαλλιά  
χρυσό στεφάνι  
σαν πυροφάνι σ’ ακρογιαλιά.*

**Στη μαύρη Παναγιά**

*Καλή μου Μητέρα Παναγιά, οι κίτρινοι σου δάνεισαν το χρώμα τους,*

*οι κόκκινοι σ’ έκαναν ίδια με τις γυναίκες τους.*

*Θα αρνηθείς το δικό μας, το μαύρο χρώμα;*

*Αλλά από την ημέρα της Κοίμησής σου,*

*από κείνη τη δοξασμένη μέρα*

*που σε δέχτηκαν οι ουρανοί,*

*δεν έχεις πια χρώμα.*

*Μάλλον έχεις όλα τα χρώματα:*

*Είσαι κίτρινη με τους κίτρινους,*

*με τους κόκκινους κόκκινη,*

*είσαι λευκή με τους λευκούς*

*και με τους μαύρους μαύρη.*

*Είσαι μια Μάνα με τόσα παιδιά,*

*τόσο διαφορετικά*

*κι όμως ενωμένα κοντά σου.*

Πατήρ Αλβέρτος, από το Κογκό

**Η μητέρα του Χριστού στο Κοράνιο**

Το Κοράνι δέχεται ότι ο Ιησούς γεννήθηκε «εκ Μαρίας της Παρθένου». Δίνει, εξαιρετικά τιμητική θέση στην Παναγία και μιλάει πολλές φορές γι’ αυτήν με πολύ μεγάλη ευλάβεια. Την ονομάζει ***Μαριάμ*** και την χαρακτηρίζει «άσπιλη παρθένο», «ενάρετη μητέρα του Ιησού», «αγνή από κάθε κηλίδα ανάμεσα σε όλες τις γυναίκες».

Ένα ολόκληρο κεφάλαιο, το 19, ονομάζεται *Σούρα Μαριάμ* και είναι αφιερωμένο σ’ αυτήν.

Ως θαύματα που έχουν σχέση με τη ζωή της περιγράφονται: η εκλογή της ανάμεσα σ’ όλες τις γυναίκες του κόσμου, η γέννησή της, τα νεανικά της χρόνια, η σύλληψη του Ιησού. Σε πολλά μέρη του Κορανίου τονίζεται ότι ο Ιησούς γεννήθηκε με τρόπο υπερφυσικό από την «αγία Παρθένο Μαριάμ» και από το «πνεύμα του Θεού». Μάλιστα, ο Ιησούς αναφέρεται ως «Ιησούς, ο υιός της Μαριάμ», αν και οι Άραβες πάντοτε όταν αναφέρονται σε κάποιον λένε ότι είναι γιος κάποιου άνδρα. Αυτή η αναφορά είναι ιδιαίτερα τιμητική για τη Μαριάμ, δείχνει πόσο σημαντικό πρόσωπο τη θεωρούν ότι είναι.

Οι μουσουλμάνοι τη σέβονται ως μητέρα του Μεσσία και όχι ως Θεοτόκο (μητέρα του Θεού). Δε δυσκολεύονται όμως να την επικαλεσθούν ως «*Δέσποινά μας, κυρία μας Μαριάμ*». Ένας κορανικός στίχος, που δείχνει το μέγεθος της τιμής που δόθηκε από τον Αλλάχ στον Ιησού και τη μητέρα του, γράφει ότι τους κατέστησε «*σημείον του σύμπαντος κόσμου*», δηλαδή, κάτι εξαιρετικά μοναδικό και σημαντικό για όλη την κτίση, θα λέγαμε.

**ΘΕΜΑΤΙΚΗ ΕΝΟΤΗΤΑ 3: Σπουδαία παιδιά**

Κείμενα &

Πληροφοριακό υλικό

**Από την Αγία Γραφή**

**1. Ισαάκ: Ένα παιδί-δώρο του Θεού**

*Ο Αβραάμ και η γυναίκα του η Σάρρα είχαν γεράσει αλλά δεν είχαν αποκτήσει παιδιά.*

*Κάποια φορά, ο Θεός είπε στον Αβραάμ: «Οι απόγονοί σου θα είναι τόσο πολλοί σαν τους κόκκους της άμμου στη γη». Ο Αβραάμ όμως δυσκολευόταν να το πιστέψει γιατί δεν είχε παιδιά. Τη νύχτα εκείνη είπε ο Θεός στον Αβραάμ: «Κοίτα τον ουρανό και μέτρα τ’ αστέρια, αν μπορείς να τα μετρήσεις. Έτσι αναρίθμητοι θα είναι και οι απόγονοί σου». Ο Αβραάμ πίστεψε ό,τι του είπε ο Θεός.*

Γεν 13, 14-18. 15, 5-6

*Μια μέρα που ο Αβραάμ καθόταν μπροστά στην πόρτα της σκηνής του, σήκωσε τα μάτια του και είδε τρεις ξένους άντρες να στέκονται απέναντί του. Αμέσως έτρεξε να τους προϋπαντήσει και τους προσκύνησε σκύβοντας ως τη γη. «Σας προσκαλώ για φαγητό», είπε. Οι άντρες τον ευχαρίστησαν και κάθισαν στη σκιά μπροστά στη σκηνή.*

*Ο Αβραάμ ετοίμασε ένα καλό φαγητό και η Σάρρα ζύμωσε πίτες για τους άντρες. Όταν το φαγητό ήταν έτοιμο, ο Αβραάμ το έφερε έξω και το πρόσφερε στους επισκέπτες του.*

*Εκείνοι, όταν έφαγαν, ρώτησαν τον Αβραάμ: «Πού είναι η Σάρρα η γυναίκα σου;» Αυτός απάντησε: «Μέσα, στη σκηνή». Τότε ο ένας από τους άντρες είπε: «Του χρόνου τέτοια εποχή θα ξανάρθω και η γυναίκα σου η Σάρρα θα έχει γιο».*

*Η Σάρρα άκουσε τι είπε ο άντρας. Δεν μπορούσε όμως να το πιστέψει. Γέλασε λοιπόν κρυφά καθώς σκεφτόταν: «Αφού γεράσαμε! Δεν μπορούμε πια να αποκτήσουμε παιδιά».*

*Ο άντρας είπε: «Γιατί γέλασε η Σάρρα; Τίποτα δεν είναι αδύνατο για τον Θεό!»*

*Μετά από ένα χρόνο, ο Θεός εκπλήρωσε την υπόσχεσή του: η Σάρρα γέννησε ένα γιο. Τον ονόμασαν «Ισαάκ», που σημαίνει «γέλιο». Επειδή η Σάρρα είχε γελάσει όταν άκουσε ότι σ’ ένα χρόνο θ’ αποκτούσαν γιο.*

Γεν 18, 1-15. 21, 1-2

**2. Μωυσής: ένα παιδί που σώθηκε απ’ τα νερά**

**Οι Ισραηλίτες υποφέρουν στην Αίγυπτο**

*Τα πάρα πολύ παλιά χρόνια οι Ισραηλίτες ζούσαν υποδουλωμένοι στην Αίγυπτο. Όταν μάλιστα στον θρόνο ανέβηκε ένας νέος βασιλιάς, τα πράγματα χειροτέρεψαν. «Αυτοί οι Ισραηλίτες γίνονται ολοένα και περισσότεροι. Σύντομα θα είναι πιο δυνατοί από μας και θα μας κάνουν ό,τι θέλουν!» είπε στον λαό του.*

*Ο Φαραώ έδωσε διαταγή να εργάζονται οι Ισραηλίτες σκληρά. Σκέφτηκε: «Έτσι θα τους έχουμε του χεριού μας». Τους άντρες των Ισραηλιτών τους μεταχειρίζονταν σαν να ήταν σκλάβοι. Τους υποχρέωναν να φτιάχνουν από τη λάσπη τούβλα και να χτίζουν μεγάλες πόλεις για τον Φαραώ.*

*Όλα αυτά όμως δεν ήταν αρκετά για τον Φαραώ. Έβγαλε τότε διαταγή και είπε: «Κάθε αγόρι που γεννιέται από τους Ισραηλίτες να το ρίχνετε στον ποταμό Νείλο. Τα κορίτσια να τα αφήνετε να ζουν». Γιατί φοβόταν μήπως οι άντρες Ισραηλίτες πληθύνουν πολύ κι αρχίσουν να πολεμούν τους Αιγύπτιους.*

Εξ 1

**Η γέννηση και η σωτηρία του Μωυσή**

*Η ζωή στην Αίγυπτο ήταν πολύ δύσκολη για τους Ισραηλίτες. Όλους τους γονείς τούς έπιανε φόβος όταν γεννιόταν ένα αγόρι. Το ίδιο αισθάνθηκε κι ένα ανδρόγυνο που είχαν κιόλας ένα γιο και μια κόρη, αλλά απέκτησαν και ένα τρίτο παιδί. Ήταν αγόρι και ήταν πολύ όμορφο.*

*Η μητέρα λυπήθηκε πολύ. Δεν ήθελε να ρίξουν οι στρατιώτες το παιδί της στον νείλο. Γι’ αυτό τον λόγο, το έκρυβε. Το παιδί όμως μεγάλωνε και η μητέρα του δεν μπορούσε πια να το κρύβει. Πήρε ένα καλάθι, έβαλε το παιδί μέσα και το άφησε στις καλαμιές, στις όχθες του Νείλου. Έβαλε και την αδερφή του παιδιού να παρακολουθεί από μακριά τι θα γίνει.*

*Τότε ήρθε η κόρη του Φαραώ με τις υπηρέτριές της για να λουστεί στον Νείλο. Κάποια στιγμή, πρόσεξε το καλάθι ανάμεσα στα καλάμια κι έστειλε τη δούλη της να το πάρει. Το άνοιξε και είδε μέσα ένα μικρό αγόρι που έκλαιγε. Το λυπήθηκε και είπε: «Αυτό είναι εβραιόπουλο».*

*Τότε η Μαριάμ, η αδερφή του παιδιού, ρώτησε την κόρη του Φαραώ: «Να πάω να σου φωνάξω μια γυναίκα από τις Ισραηλίτισσες, να σου θηλάζει το παιδί;»*

*Η κόρη του Φαραώ της λέει: «Πήγαινε». Πάει το κορίτσι και φωνάζει τη μητέρα του παιδιού. «Πάρε αυτό το παιδί», της λέει η βασιλοπούλα «και θήλασέ το για μένα, κι εγώ θα σου δίνω την αμοιβή σου». Έτσι η μητέρα πήρε πάλι το παιδί κοντά της. Όταν αυτό μεγάλωσε, το έφερε στην κόρη του Φαραώ. Εκείνη το υιοθέτησε και του έδωσε το όνομα Μωυσής.*

Εξ 2, 1-10

**Η Φλεγόμενη Βάτος**

*Κάποια μέρα ο Μωυσής ήρθε με τα πρόβατά του στο βουνό Χωρήβ. Τότε του φανερώθηκε ο Θεός μέσα σε μια πύρινη φλόγα που έβγαινε από μια βάτο. Ο Μωυσής είδε πως η βάτος, ενώ είχε πάρει φωτιά κι ήταν μέσα στις φλόγες, δεν καιγόταν να γίνει στάχτη. Είπε λοιπόν: «Ας πάω να δω αυτό το παράδοξο θέαμα: γιατί δεν καίγεται η βάτος;»*

*Μόλις πλησίασε, άκουσε μια φωνή μέσα από τη βάτο: «Μωυσή, Μωυσή». Αυτός απάντησε: «Ορίστε». «Μην πλησιάσεις εδώ», είπε η φωνή.. «Βγάλε τα σανδάλια από τα πόδια σου, γιατί ο τόπος όπου στέκεσαι είναι τόπος άγιος. Εγώ είμαι ο Θεός των προγόνων σου, ο Θεός του Αβραάμ, ο Θεός του Ισαάκ, ο Θεός του Ιακώβ». Τότε ο Μωυσής σκέπασε το πρόσωπό του, γιατί φοβόταν να κοιτάξει τον Θεό.*

*Ο Θεός συνέχισε: «Είδα τη δυστυχία του λαού μου στην Αίγυπτο, και άκουσα την κραυγή τους εξαιτίας των καταπιεστών τους. Ξέρω τα βάσανά τους. Γι’ αυτό κατέβηκα να τους γλιτώσω από τους Αιγυπτίους και να τους οδηγήσω σε μια χώρα μεγάλη και εύφορη. Πήγαινε στον Φαραώ και πες του να ελευθερώσει τον λαό μου».*

Εξ 3, 1-10

**3. Δαβίδ: Το βοσκόπουλο της Βηθλεέμ που έγινε ο δοξασμένος βασιλιάς των Ιουδαίων**

**Η χρίση του μικρού Δαβίδ ως βασιλιά του Ισραήλ**

*Στην Ιουδαία εκείνα τα παλιά χρόνια βασίλευε ο Σαούλ. Όταν ανέβηκε στον θρόνο ήταν σεμνός και συνετός βασιλιάς, μα σιγά σιγά ο εγωισμός του τον τύφλωσε κι έγινε σκληρός και τυραννικός. Τότε ζούσε και ο μεγάλος προφήτης Σαμουήλ. Ο Θεός είπε στον Σαμουήλ: «Ο Σαούλ δεν μπορεί πια να είναι βασιλιάς του Ισραήλ. Γέμισε το δοχείο σου με λάδι και πήγαινε στην πόλη Βηθλεέμ, στον Ιεσσαί, γιατί έχω βρει ανάμεσα στους γιους του τον βασιλιά που χρειάζομαι».*

*Ο Σαμουήλ έκανε όπως του είπε ο Θεός και πήγε στη Βηθλεέμ. Ο Ιεσσαί παρουσίασε εφτά από τους γιους του στον Σαμουήλ. Κανέναν όμως απ’ αυτούς δεν είχε διαλέξει ο Θεός.*

*Ο Σαμουήλ ρώτησε τον Ιεσσαί: «Αυτά είναι όλα τα παιδιά σου;» Ο Ιεσσαί απάντησε: «Απομένει ακόμα ο μικρότερος, αλλά αυτός βόσκει τα πρόβατα. Τον λένε Δαβίδ». Ο Σαμουήλ του είπε: «Στείλε και φέρ’ τον».*

*Και ο Δαβίδ ήρθε. Τον έφεραν μπροστά στον προφήτη. Ήταν όμορφος πολύ. Είχε ξανθά μαλλιά και σπινθηροβόλο βλέμμα. Τότε ο Θεός είπε στον Σαμουήλ: «Αυτός είναι. Σήκω και χρίσε τον βασιλιά!»*

*Πήρε λοιπόν ο Σαμουήλ το δοχείο με το λάδι και έχρισε τον Δαβίδ. Έτσι ορίστηκε να γίνει βασιλιάς του Ισραήλ. Από κείνη την ημέρα, ο Θεός ήταν μαζί με τον Δαβίδ.*

Α΄ Σαμ 16, 1-13

**Δαβίδ και Γολιάθ**

*Τον καιρό που ο Σαούλ ήταν βασιλιάς, γίνονταν συνέχεια πόλεμοι ανάμεσα στον ισραηλιτικό λαό και στους εχθρούς του, τους Φιλισταίους.*

*Κάποια μέρα, οι Φιλισταίοι ήρθαν πάλι ως τα σύνορα και έστησαν το στρατόπεδό τους. Τότε κάλεσε ο βασιλιάς Σαούλ τους άντρες του Ισραήλ να πάρουν τα όπλα. Πήγαν στον πόλεμο και τα αδέρφια του Δαβίδ. Αλλά ο Δαβίδ ήταν πολύ νέος για να γίνει στρατιώτης. Έπρεπε να μείνει κοντά στον πατέρα του και να φυλάει τα πρόβατα.*

*Όταν ο Σαούλ και οι Ισραηλίτες ήρθαν στα σύνορα, βγήκε από το στρατόπεδο των Φιλισταίων ένας πολεμιστής. Ονομαζόταν Γολιάθ και ήταν ψηλός σαν γίγαντας. Φορούσε βαριά πανοπλία και χάλκινη περικεφαλαία. Είχε ένα βαρύ σπαθί και ένα τεράστιο ακόντιο. Ένας άλλος στρατιώτης τού κουβαλούσε την ασπίδα του.*

*Ο Γολιάθ κάθε μέρα έβγαινε από το στρατόπεδο και φώναζε στους Ισραηλίτες: «Ποιος από σας τολμά να αναμετρηθεί μαζί μου; Ας έρθει κάποιος να παλέψει μαζί μου. Αν με νικήσει, κερδίσατε τον πόλεμο. Αν όμως τον νικήσω, τότε κερδίσαμε εμείς τον πόλεμο, κι εσείς θα γίνετε σκλάβοι μας». Κανείς όμως από τους Ισραηλίτες δεν τολμούσε να αναμετρηθεί με τον Γολιάθ.*

*Μια μέρα, ο Ιεσσαί έστειλε τον Δαβίδ στο στρατόπεδο για να μάθει πώς είναι οι γιοι του. Την ώρα που ο Δαβίδ μιλούσε με τα αδέρφια του ο Γολιάθ για μια ακόμη φορά προκάλεσε τους Ισραηλίτες σε μονομαχία. Τότε ο Δαβίδ πήγε στον Σαούλ και του είπε: «Βασιλιά μου, δεν τον φοβάμαι εγώ αυτόν τον Φιλισταίο που κοροϊδεύει τον λαό του Θεού. Θέλω να παλέψω μαζί του!» Ο Σαούλ όμως απάντησε: «Αυτό είναι αδύνατο! Εσύ είσαι πολύ νέος, ενώ ο Φιλισταίος είναι έμπειρος πολεμιστής!»*

*Τότε ο Δαβίδ του είπε: «Όταν έβοσκα τα πρόβατα του πατέρα μου, ερχόταν μερικές φορές κανένα λιοντάρι ή καμιά αρκούδα και άρπαζε ένα πρόβατο. Τότε εγώ έτρεχα ξοπίσω τους, τα σκότωνα και γλίτωνα το πρόβατο. Ο Θεός με γλίτωσε από τα νύχια του λιονταριού και της αρκούδας. Αυτός θα με γλιτώσει κι από τα χέρια του Γολιάθ.*

*Τότε ο Σαούλ είπε στον Δαβίδ: «Πήγαινε, κι ας είναι ο Θεός μαζί σου!»*

*Έδωσε στον Δαβίδ τη δική του πανοπλία και του φόρεσε την περικεφαλαία του. Ο Δαβίδ ζώστηκε το ξίφος του Σαούλ πάνω από την πανοπλία και έκανε μερικά βήματα. Η πανοπλία όμως του ήταν πολύ μεγάλη και πολύ βαριά. Ο Δαβίδ είπε στον Σαούλ: «Αυτή η πανοπλία δεν είναι για μένα» και την έβγαλε.*

*Ύστερα ο Δαβίδ πήγε στο ποτάμι και διάλεξε πέντε λιθαράκια. Τα έβαλε στο ποιμενικό σακούλι του. Πήρε στο χέρι το ραβδί του και τη σφεντόνα του και πλησίασε τον Γολιάθ.*

*Ο Φιλισταίος κοίταξε τον Δαβίδ και γέλασε που τον είδε τόσο νέο. Ο Δαβίδ όμως πήρε ένα λιθάρι από το σακούλι του, το έβαλε στη σφεντόνα και το έριξε στο κεφάλι του Γολιάθ. Τότε ο Γολιάθ έπεσε με το πρόσωπο στη γη.*

*Όταν οι Φιλισταίοι είδαν ότι σκοτώθηκε ο ισχυρότερος ανάμεσα στους άντρες τους, τράπηκαν σε φυγή.*

*Τώρα πια ο Δαβίδ ήταν ξακουστός. Δεν γύρισε πίσω στην οικογένειά του. Ο βασιλιάς Σαούλ τον κράτησε κοντά του στο παλάτι. Αργότερα τον έκανε και αρχηγό του στρατού. Από τότε ο Δαβίδ έγινε για όλη τη χώρα το σύμβολο της λεβεντιάς και της ομορφιάς. Οι κοπέλες στα πανηγύρια τραγουδούσαν:*

*Ο Σαούλ νίκησε χιλιάδες,*

*Μα ο Δαβίδ νίκησε μυριάδες!*

Α΄ Σαμ 17 - 18

**Ο Δαβίδ ανακηρύσσεται βασιλιάς**

*Όλες οι φυλές των Ισραηλιτών ήρθαν στον Δαβίδ και του είπαν: «Εμείς είμαστε σάρκα και αίμα σου. Ακόμα και τον καιρό που ο Σαούλ ήταν βασιλιάς, εσύ ήσουν που οδηγούσες τους Ισραηλίτες στον πόλεμο και τους έφερνες πίσω. Ο Κύριος σου είχε πει από τότε ότι εσύ θα οδηγούσες κάποτε τον λαό του, τον Ισραήλ, και θα γινόσουν ηγεμόνας του».*

*Έτσι όλοι οι πρεσβύτεροι του λαού ήρθαν στον Δαβίδ, κι εκείνος έκανε μαζί τους συμφωνία. Και έχρισαν τον Δαβίδ βασιλιά του Ισραήλ.*

*Ο Δαβίδ ήταν τριάντα ετών όταν έγινε βασιλιάς και βασίλεψε σαράντα χρόνια.*

Β΄ Σαμ 5, 1-5

*Όταν ο Δαβίδ νίκησε όλους τους εχθρούς του, ο Δαβίδ ύμνησε τον Θεό με τα παρακάτω λόγια:*

*Εσύ είσαι Κύριε, το καταφύγιό μου,*

*το φρούριό μου*

*κι ο ελευθερωτής μου.*

*Θεέ μου εσύ είσαι ο βράχο μου,*

*όπου και καταφεύγω∙*

*η ασπίδα μου κι η δύναμη*

*που με λυτρώνει…*

*Είσαι ο σωτήρας, που με σώζει*

*από την αδικία…*

Β΄ Σαμ 22, 1-51

*Θα σ’ εξυμνήσω, Κύριε,*

*γιατί με γλίτωσες∙*

*και δεν άφησες να χαρούν*

*για μένα οι εχθροί μου.*

*Κύριε, Θεέ μου∙*

*σου ζήτησα βοήθεια*

*και με θεράπευσες …*

*Σ’ εσένα κράζω, Κύριε,*

*σ’ εσέ προσεύχομαι, τον Κύριό μου…*

*Τη θλίψη μου την άλλαξες*

*σε ευφρόσυνο χορό∙*

*μου έβγαλες τα πένθιμα*

*και τη χαρά με ντύνεις…*

Ψλ 30

**4. Δανιήλ, Ανανίας, Αζαρίας, Μισαήλ: Γνώση, καλοσύνη και θάρρος στα παλάτια της Βαβυλώνας**

*Ο βασιλιάς της Βαβυλώνας Ναβουχοδονόσορ, ήρθε στην Ιερουσαλήμ με τον στρατό του και κατέλαβε την πόλη. Διέταξε να διαλέξουν από τους Ισραηλίτες όσους νέους ήταν από αρχοντικές οικογένειες και διέθεταν γνώση και αντίληψη. Ο σκοπός του ήταν να τους προσλάβει στην υπηρεσία του, αφού τους δίδασκαν να διαβάζουν και να γράφουν στη γλώσσα των Βαβυλωνίων. Για τρία χρόνια δίδαξαν στους νέους όλα όσα έπρεπε να ξέρουν προκειμένου να υπηρετήσουν τον βασιλιά.*

*Ένας από τους νέους ονομαζόταν Δανιήλ. Αυτός και οι τρεις φίλοι του, ο Ανανίας, ο Μισαήλ και ο Αζαρίας, επιλέχτηκαν για την υπηρεσία του Ναβουχοδονόσορα. Ο βασιλιάς γρήγορα κατάλαβε ότι και οι τέσσερις ήταν πιο έξυπνοι από τους άλλους. Στις ερωτήσεις του αυτοί απαντούσαν με σοφία και σύνεση.*

*Κάποια μέρα ο βασιλιάς Ναβουχοδονόσορ κατασκεύασε ένα μεγάλο χρυσό άγαλμα και έδωσε τη διαταγή: «Όλοι οι άνθρωποι του βασιλείου μου θα πρέπει να πέφτουν και να προσκυνούν το χρυσό άγαλμα. Όποιος δεν πέσει να το προσκυνήσει, θα ριχτεί αμέσως σε καμίνι με φωτιά».*

*Όλος ο λαός προσκυνούσε το χρυσό άγαλμα, αλλά ο Ανανίας, ο Μισαήλ και ο Αζαρίας προσκυνούσαν μόνο τον Θεό του Ισραήλ.*

*Όταν το άκουσε αυτό ο βασιλιάς, διέταξε να τους φέρουν μπροστά του, στο παλάτι, και τους είπε: «Πώς τολμάτε να μην υπακούτε στις διαταγές μου; Μήπως νομίζετε πως ο Θεός σας μπορεί να σας γλιτώσει, αν σας ρίξω στο καμίνι;»*

*Οι τρεις νέοι όμως απάντησαν; «Αν ο Θεός θέλει, μπορεί να μας γλιτώσει από σένα και το καμίνι. Αλλά κι αν αυτό δε γίνει, πρέπει να ξέρεις, ότι εμείς το χρυσό άγαλμα που έστησες δεν το προσκυνάμε».*

*Τότε ο Ναβουχοδονόσορ θύμωσε πολύ. Διέταξε να ρίξουν τους τρεις νέους μπροστά στα μάτια του στο καμίνι της φωτιάς. Ο Θεός όμως έστειλε έναν άγγελο ο οποίος προστάτεψε τους τρεις φίλους από τη φωτιά. Η φωτιά ούτε που τους άγγιζε.*

Δν 1

*Τότε ο βασιλιάς πλησίασε στο καμίνι και φώναξε τους τρεις νέους να βγουν απ’ τη φωτιά. Όλοι οι σύμβουλοι του βασιλιά τους εξέτασαν και είδαν ότι η φωτιά δεν τους είχε πειράξει καθόλου. Ο Ναβουχοδονόσορ είπε: «Ευλογημένος ο Θεός του Ανανία, Μισαήλ και Αζαρία που έστειλε τον άγγελό του και τους έσωσε! Αυτούς που προτίμησαν να καούν, παρά να λατρέψουν και να προσκυνήσουν άλλο θεό! Δίνω διαταγή, να μην τολμήσει ποτέ κανείς να πει κάτι κακό εναντίον αυτού του Θεού, γιατί άλλος θεός δεν υπάρχει!»*

*Μετά ο βασιλιάς έδωσε στους τρεις νέους σπουδαιότερες θέσεις απ’ αυτές που κατείχαν ως τότε.*

Δν 3, 24-30

**5. Ιωάννης ο Βαπτιστής**

*Την εποχή εκείνη, στον ναό της Ιερουσαλήμ ιερέας ήταν ο Ζαχαρίας. Η γυναίκα του λεγόταν Ελισάβετ. Ο Ζαχαρίας και η Ελισάβετ ήταν ηλικιωμένοι και δεν είχαν παιδιά.*

*Μια μέρα πήγε ο Ζαχαρίας στον ναό. Πολλοί άνθρωποι στέκονταν εκεί και προσεύχονταν. Μόνο ο ιερέας επιτρεπόταν να μπει στο εσωτερικό του ναού, για να προσευχηθεί και να θυμιάσει. Ο Ζαχαρίας μπήκε μέσα στον ναό. Όταν στάθηκε μπροστά στο θυσιαστήριο, του εμφανίστηκε ξαφνικά ένας άγγελος. Ο Ζαχαρίας ταράχτηκε. Ο άγγελος όμως του είπε:*

*«Μη φοβάσαι Ζαχαρία! Ο Θεός άκουσε την προσευχή σου∙ η γυναίκα σου η Ελισάβετ θα σου γεννήσει γιο, και θα του δώσεις το όνομα Ιωάννης. Όταν θα μεγαλώσει, θα πει στους ανθρώπους: «Ετοιμαστείτε! Ο Θεός σάς στέλνει τον Μεσσία!»*

*Ο Ζαχαρίας είπε στον άγγελο: «Η γυναίκα μου η Ελισάβετ κι εγώ είμαστε περασμένης ηλικίας. Δεν μπορούμε πια ν’ αποκτήσομε παιδιά!»*

*Ο άγγελος του αποκρίθηκε: «Εγώ είμαι ο Γαβριήλ, και βρίσκομαι κοντά στον Θεό. Ο Θεός μ’ έστειλε να σου μιλήσω και να σου αναγγείλω αυτή την ευχάριστη είδηση. Επειδή όμως δεν πίστεψες στα λόγια μου, απ’ αυτή τη στιγμή θα χάσεις τη λαλιά σου, ως τη μέρα που θα γεννηθεί το παιδί».*

*Ο λαός στο μεταξύ περίμενε να βγει ο Ζαχαρίας από το θυσιαστήριο και να τους ευλογήσει. Όλοι απορούσαν για την αργοπορία του. Όταν όμως βγήκε, δεν μπορούσε να τους μιλήσει και κατάλαβαν ότι είχε δει κάποιο όραμα.*

*Ο Ζαχαρίας γύρισε στο σπίτι του. Η Ελισάβετ σύντομα κατάλαβε ότι θα αποκτήσει παιδί. Χάρηκε πάρα πολύ και είπε: «Ο Θεός δεν με ξέχασε! Αυτός μου χάρισε τούτο το παιδί».*

*Σύντομα η Ελισάβετ γέννησε το παιδί της. Ήταν αγόρι, όπως το είχε πει ο άγγελος. Οι γείτονες και οι συγγενείς ήρθαν να δουν το παιδί και να χαρούν μαζί με την Ελισάβετ. Τη ρώτησαν: «Πώς θα ονομαστεί το παιδί; Σίγουρα Ζαχαρίας, όπως ο πατέρας του». Η Ελισάβετ όμως απάντησε: «Όχι, θα ονομαστεί Ιωάννης». Τότε της είπαν: «Μα δεν υπάρχει κανένας απ’ τους συγγενείς σου που να έχει αυτό το όνομα». Ρώτησαν τότε τον Ζαχαρία τι όνομα ήθελε να δώσει στο παιδί. Ο Ζαχαρίας πήρε μια μικρή πλάκα και έγραψε: «Ιωάννης είναι το όνομά του». Μόλις το έγραψε, ο Ζαχαρίας μπόρεσε και πάλι να μιλήσει. Αμέσως άρχισε να δοξολογεί και να ευχαριστεί τον Θεό.*

*Όλοι οι γείτονες θαύμασαν και έμειναν έκπληκτοι. Παντού το συζητούσαν κι ο καθένας αναρωτιόταν: «Τι θα γίνει άραγε αυτό το παιδί;»*

Λκ 1, 5-19. 57-66

**Αποδεχόμαστε και εμπιστευόμαστε τον εαυτό μας**

***Ο διψασμένος κότσυφας*** (λαϊκό παραμύθι από το Μπαγκλαντές)

Μια φορά κι έναν καιρό, ζούσε στο δάσος ένας κότσυφας. Μια μέρα ο κότσυφας ήταν πολύ διψασμένος, αλλά όσο κι αν έψαχνε για νερό δεν έβρισκε πουθενά. Στο τέλος πέταξε στην κορυφή ενός ψηλού δέντρου κι αγνάντεψε τριγύρω. Μακριά στο βάθος είδε έναν κήπο. “Εκεί θα βρω νερό”, σκέφτηκε και πέταξε βιαστικά προς τα κει.

Μόλις έφτασε στον κήπο, είδε ένα παλιό πιθάρι. “Εδώ θα πιω νερό”, σκέφτηκε και γαντζώθηκε στο στόμιο του πιθαριού. Πραγματικά στο πιθάρι είχε νερό. Το νερό όμως ήταν λίγο. ‘Έφτανε δεν έφτανε μέχρι τη μέση του πιθαριού. ‘Έτσι ο κότσυφας, όσο κι αν έσκυβε, κι αν προσπαθούσε, δεν μπορούσε να πιει.

Μια πάπια που τριγυρνούσε στον κήπο και τον είδε του είπε: “‘Άδικα προσπαθείς. Δεν θα τα καταφέρεις. Το νερό ίσα που καλύπτει τον πάτο”. Ο κότσυφας την άκουσε, αλλά δεν απάντησε. Λίγο αργότερα τον πλησίασε μια χήνα και του είπε: “Ε, κότσυφα, τόση ώρα προσπαθείς και σταγόνα νερό δεν ήπιες. Δεν κουράστηκες; Παράτα τα πια!”

Ο κότσυφας την άκουσε αλλά ούτε και σ’ αυτή απάντησε. Σταμάτησε για λίγο να προσπαθεί για να σκεφτεί τι θα κάνει. Τότε πέρασε απ’ το μυαλό του μια σπουδαία ιδέα. Άρχισε αμέσως να μαζεύει με το ράμφος του πετραδάκια και να τα ρίχνει μέσα στο πιθάρι. Το νερό άρχισε σιγά σιγά να ανεβαίνει. Όσο περισσότερα πετραδάκια έριχνε τόσο ψηλότερα ανέβαινε το νερό, μέχρι που έφτασε στο στόμιο του πιθαριού.

Τότε ο κότσυφας βούτηξε μέσα το ράμφος του και ήπιε, ήπιε μέχρι που ξεδίψασε. Μετά γύρισε και είπε στην πάπια και τη χήνα που κοίταζαν απορημένες: “Τώρα καταλαβαίνετε γιατί δεν σας απαντούσα; Προσπαθούσα να μην σας ακούω!”

**Ζωρζ Σαρρή, *Ο Φαντασμένος*** (βασισμένο σε γαλλικό παραμύθι του Perrault)

Πριν από πολλά χρόνια, σε ένα κάστρο μακρινό, γεννήθηκε ένα αρχοντόπουλο με μια τεράστια και αστεία μύτη, ο Φαντασμένος. Οι γονείς του, όμως, που είχαν συνηθίσει να απολαμβάνουν πλούτη και όλοι να τους παινεύουν, δεν μπορούσαν να αποδεχτούν το γεγονός ότι το παιδί τους δεν ήταν το ομορφότερο του κόσμου. Ανάγκασαν όλους τους αυλικούς να φορούν ψεύτικες μύτες και έκαναν το παιδί τους να πιστεύει ότι έχει την ωραιότερη μύτη. Όταν μια γριά που ζούσε κοντά στο παλάτι πήγε να ευλογήσει το μωρό και είδε τη μύτη του γέλασε και είπε: «τέτοια μύτη δεν έχω ματαδεί … Όμως δε χάθηκε ο κόσμος! Το αρχοντόπουλο έχει τόσες άλλες χάρες…». Οργισμένοι οι άρχοντες την έδιωξαν μακριά. Τα χρόνια πέρασαν, ο Φαντασμένος μεγάλωσε και έμαθε πολλά. Όχι όμως ότι είχε μια άσχημη μύτη. Μια μέρα γνώρισε τη Χαριτωμένη, μια όμορφη κοπέλα με φωνή σαν του αηδονιού. Την αγάπησε πολύ και ήθελε να την κάνει γυναίκα του. Όμως δεν ήξερε πού βρισκόταν η Χαριτωμένη γι’ αυτό και ξεκίνησε να την βρει.

Χρόνια την έψαχνε. Κάποτε τα βήματά του τον οδήγησαν στην καλύβα της γριάς που του αποκάλυψε την αλήθεια για τη μύτη του. Ο Φαντασμένος όμως δεν την πίστεψε. Συνέχισε να αναζητά την Χαριτωμένη θεωρώντας πως όσοι σχολίαζαν τη μύτη του απλά τον ζήλευαν. Όταν τελικά βρήκε την Χαριτωμένη, αυτή τον βοήθησε να καταλάβει και να αποδεχτεί την αλήθεια. Κι έτσι, μπόρεσε να ζήσει ευτυχισμένος με την αγαπημένη του.

**ΘΕΜΑΤΙΚΗ ΕΝΟΤΗΤΑ 4: Όλοι ίσοι, όλοι διαφορετικοί**

Κείμενα &

Πληροφοριακό υλικό

**Όλοι έχουμε χαρίσματα!**

1. **Τα ονόματά μας τα χαρίσματά μας**

**«Πώς σε λένε;»**

Κάθε φορά που κάποιο παιδί γιορτάζει, κερνάει όλη την τάξη. Οι ευχές δίνουν και παίρνουν: «Να ζήσεις!» «Και του χρόνου!»

Όλοι έχουμε ένα όνομα, μια γιρτή. Και έχει νόημα να γνωρίσουμε κάτι για τον άγιο που γιορτάζει και το όνομα του οποίου φέρουμε.

**Αφηγήσεις από συναξάρια**

**Άγιος Γεώργιος**

Ο Άγιος Γεώργιος γεννήθηκε στην Καππαδοκία της Μ. Ασίας στα χρόνια του αυτοκράτορα Διοκλητιανού. Ορφάνεψε μικρός από πατέρα. Η μητέρα του που ήταν χριστιανή τον ανέθρεψε με μεγάλη φροντίδα. Όταν μεγάλωσε, κατατάχτηκε στον στρατό και γρήγορα έφτασε στο αξίωμα του χιλίαρχου. Ως αξιωματικός ελευθέρωσε αιχμαλώτους και υπερασπίστηκε τους φτωχούς.

Κάποτε ο Γεώργιος διατάχτηκε να συλλάβει, να φυλακίσει και να βασανίσει χριστιανούς. Όμως αρνήθηκε και ομολόγησε με θάρρος τη δική του πίστη και την επιθυμία να μαρτυρήσει ο ίδιος για τον Χριστό. Έτσι άρχισαν για τον Γεώργιο μεγάλες ταλαιπωρίες και βασανιστήρια, που όμως τα υπέμεινε αδιαμαρτύρητα. Τελικά, μετά από διαταγή του ίδιου του αυτοκράτορα αποκεφαλίστηκε.

**Αγία Αικατερίνη**

Έζησε στην Αλεξάνδρεια της Αιγύπτου, ήταν αρχοντοπούλα, όμορφη και πολύ μορφωμένη. Σύμφωνα με το συναξάρι της, πολύ νέα έγινε χριστιανή. Όταν ο αυτοκράτορας Μαξιμιανός με διάταγμα υποχρέωνε όλους τους πολίτες της ρωμαϊκής αυτοκρατορίας να θυσιάσουν στα είδωλα, η Αικατερίνη αρνήθηκε. Ο ίδιος ο Μαξιμιανός ανέθεσε σε σπουδαίους ρήτορες να συζητήσουμε μαζί της και την πείσουν για το λάθος της πίστης της. Η Αικατερίνη δεν λύγισε. Το αποτέλεσμα ήταν να γίνουν χριστιανοί οι ρήτορες. Όταν το έμαθε ο αυτοκράτορας οργίστηκε τόσο που διέταξε την θανατική καταδίκη όλων. Η Αικατερίνη εκτελέστηκε, μετά από πολλές πιέσεις και βασανιστήρια με τον τροχό.

**Το μοναστήρι της Αγίας Αικατερίνης στο Σινά**

Τον 6ο αιώνα ο αυτοκράτορας Ιουστινιανός έχτισε μοναστήρι στο Σινά προς τιμήν της Αγίας Αικατερίνης. Το μοναστήρι αυτό μέσα στους αιώνες αναδείχθηκε σε σημαντικό κέντρο της Ορθοδοξίας και του Ελληνισμού. Όταν οι Άραβες κατέκτησαν την περιοχή, ο ίδιος ο Μωάμεθ στη διαθήκη του, ζήτησε να το σεβαστούν και να μην το καταστρέψει κανείς. Μέχρι και σήμερα, οι Βεδουίνοι, μουσουλμάνοι έμποροι της περιοχής που ζουν δίπλα στο μοναστήρι, το σέβονται, το προστατεύουν και ζουν αρμονικά με τους μοναχούς.

**Άγιος Δημήτριος**

Το 300 μ.Χ. στη Θεσσαλονίκη, ζούσε ο Δημήτριος, αξιωματικός του ρωμαϊκού στρατού, γνωστός για την ευγενική του καταγωγή και το ήθος του. Ήταν ένας δίκαιος και τίμιος άνθρωπος που συνδύαζε τη σωφροσύνη με τη γενναιότητα του πολεμιστή. Ο καίσαρας Μαξιμιανός, εκτιμώντας τα προσόντα του, τον έκανε στρατηγό στην περιφέρεια της Θεσσαλίας. Όταν ο Δημήτριος έγινε χριστιανός και άρχισε να διδάσκει σε όσους βρίσκονταν κοντά του, τη χριστιανική πίστη. Μόλις το πληροφορήθηκε ο Μαξιμιανός ζήτησε να τον συλλάβουν. Ο Δημήτριος με θάρρος ομολόγησε την πίστη του και αμέσως φυλακίστηκε σε ένα υγρό και σκοτεινό υπόγειο λουτρό. Εκεί τον συνάντησε κρυφά ο καλός του φίλος Νέστορας, ο οποίος επρόκειτο να παλέψει με έναν θηριώδη παλαιστή, τον Λυαίο. Ο Δημήτριος του έδωσε την ευχή του. Πράγματι ο Νέστορας νίκησε τον γίγαντα και μπροστά σε όλους ομολόγησε ότι άντλησε τη δύναμή του από την πίστη του στον Χριστό. Ο Μαξιμιανός διέταξε αμέσως να αποκεφαλιστεί. Όταν μάλιστα πληροφορήθηκε τη βοήθεια του Δημητρίου, διέταξε αμέσως να σκοτώσουν και τον Δημήτριο, τρυπώντας τον με λόγχες.

Οι χριστιανοί έθαψαν το σώμα του στην υγρή φυλακή όπου μαρτύρησε. Ο Άγιος Δημήτριος είναι ο πολιούχος άγιος της Θεσσαλονίκης.

**Ο ναός του Αγίου Δημητρίου στη Θεσσαλονίκη**

Πρωτοχτίστηκε το 413, με έξοδα του Λεοντίου, ενός από τους στρατηγούς του Μεγάλου Κωνσταντίνου. Στην περίοδο της τουρκοκρατίας, μετατράπηκε σε τζαμί. Στον ναό φυλάσσονται τα ιερά λείψανα του αγίου. Μετά την απελευθέρωση της Θεσσαλονίκης (1912), έγινε και πάλι ένα από τα μεγαλύτερα προσκυνήματα των Βαλκανίων.

**Μωυσής, Μοναχός Αγιορείτης, *Αρχές Δ΄ αιώνα μ.Χ.***

*Επί Καίσαρος Γαλερίου Μαξιμιανού του Σεβαστού*

*νομισματοκοπείο, ανάκτορα κι αψίδες στην πόλη*

*αίμα σ’ ένα λουτρό θα χυθεί*

*κάποιου Ρωμαίου αξιωματικού Δημητρίου*

*μύρο θ’ αχνίσει*

*την πόλη να ευωδιάσει*

*που ‘μελλε να της γίνει*

*σωτήρας, υπέρμαχος και φίλος.*

1. **Με τα διαφορετικά μας χαρίσματα συμπληρώνουμε ο ένας τον άλλον**

Είναι μια τάξη με παιδιά. Πολλά παιδιά. Ο Σταμάτης παίζει φλογέρα. Ο κόσμος γι’ αυτόν είναι φτιαγμένος από ήχους. Όλοι θαυμάζουν τον Σταμάτη. Μα εκείνος θαυμάζει τον Αλέκο που τρέχει σαν σίφουνας κι έρχεται πρώτος στα αγωνίσματα. Ο Αλέκος πάλι, θαυμάζει τη Στέλλα, που όταν χορεύει καλαματιανό, τσάμικο, σούστα είναι να την καμαρώνεις. Μα και η Στέλλα με τη σειρά της θαυμάζει την Αργυρώ, που ζωγραφίζει κάτι τοπία μαγευτικά, χαίρεσαι να τα βλέπεις!

Είναι μια τάξη με παιδιά. Και είναι όλα προικισμένα με χαρίσματα. Κι ας μη φαίνονται πολλές φορές. Να, όπως η Αγνή, που από μια πρώτη ματιά νομίζεις πως δεν έχει κανένα κι έχει το πιο σπουδαίο: μια χρυσή καρδιά που τους χωράει όλους!

Είναι μια τάξη με παιδιά. Είναι ο κόσμος όλος. Χαίρονται τα χαρίσματα των άλλων και τα δικά τους. Όλα δώρα του Θεού∙ και τα μοιράζονται μεταξύ τους.

**Αναγνωρίζουμε τα χαρίσματά μας**

**Ι. Σταματοπούλου, *Μία μαγική νύχτα*** (από τη σειρά: Μόζα η γάτα)

Μια μέρα όλα τα πράγματα του σπιτιού πληροφόρησαν τη γάτα τη Μόζα ότι δεν βλέπει, όχι γιατί είναι σκοτεινά, αλλά γιατί είναι τυφλή. Κι εκεί που άρχισε να φοβάται ότι δεν θα μπορούσε να ζήσει μ’ αυτό που της έλειπε, κατάλαβε ότι είχε κάτι περισσότερο από τους άλλους: Άκουγε τον παραμικρό ήχο και αισθανόταν τα πάντα γύρω της. Όλα τα «έβλεπε» με τα αυτιά της και τις αισθήσεις της. Έμαθε να ζει με τις δυσκολίες της και να βρίσκει τρόπους να κάνει τα πράγματα καλύτερα, όπως κάνουν όλοι. Άλλωστε, από τη στιγμή που μίλησε με τα πράγματα του σπιτιού απέκτησε τόσους φίλους και βοηθούς που ήταν πια πολύ ευτυχισμένη!

**Αποδεχόμαστε το διαφορετικό**

***Το ραγισμένο δοχείο*** (λαϊκό κινέζικο παραμύθι)

Μια φορά κι έναν καιρό, ήταν ένας υπηρέτης που δούλευε σ’ ένα πλούσιο σπίτι. Μία από τις καθημερινές του υποχρεώσεις ήταν να φέρνει νερό από την πηγή. Για να το κάνει αυτό, είχε δύο δοχεία κρεμασμένα στις άκρες ενός χοντρού ξύλου, που το έβαζε στους ώμους του. Το ένα από τα δύο δοχεία είχε ένα ράγισμα και, μέχρι ο υπηρέτης να φτάσει στο σπίτι, η μισή ποσότητα του νερού χυνόταν κατά τη διαδρομή. Το άλλο όμως ήταν ακέραιο, κι έτσι κατάφερνε να μεταφέρει πάντα όλο το νερό χωρίς να το χύνει.

Αυτό γινόταν καθημερινά για δύο ολόκληρα χρόνια. Έτσι ο υπηρέτης μετέφερε μόνο ενάμισι δοχείο νερού στο σπίτι. Το ακέραιο δοχείο ήταν πολύ περήφανο για την επιτυχία του, καθώς έφερνε σε πέρας την αποστολή του. Το ραγισμένο δοχείο όμως ντρεπόταν για την ατέλειά του και ήταν πολύ λυπημένο που μπορούσε να φέρνει σε πέρας μόνο το μισό του έργο. Μια μέρα πολύ πικραμένο για την αποτυχία του, το ραγισμένο δοχείο είπε στον υπηρέτη την ώρα που βρισκόταν δίπλα στο ποτάμι:

«Ντρέπομαι για τον εαυτό μου και θέλω να σου ζητήσω συγνώμη».

«Γιατί;» ρώτησε ο υπηρέτης. «Για ποιο πράγμα ντρέπεσαι;»

«Αυτά τα δύο χρόνια κατάφερα να μεταφέρω μόνο το μισό από το φορτίο μου, γιατί το ράγισμα στο πλευρό μου κάνει το νερό να αδειάζει κατά τη διάρκεια της διαδρομής μέχρι το σπίτι του αφεντικού. Εξαιτίας της ατέλειάς μου αυτής, αναγκάζεσαι να κάνεις όλο αυτό τον κόπο χωρίς να ανταμείβεσαι όσο θα ΄πρεπε για τις προσπάθειές σου», είπε το δοχείο.

Ο νεροκουβαλητής λυπήθηκε για το γέρικο, ραγισμένο δοχείο και με συμπόνια του είπε: «Την ώρα που θα γυρίζουμε στο σπίτι, θέλω να προσέξεις τα όμορφα λουλούδια κατά μήκος του μονοπατιού».

Πραγματικά, καθώς ανέβαιναν τον λόγο, τα γέρικο δοχείο παρατηρούσε τα αγριολούλουδα στη μια μεριά του μονοπατιού που τα ζέσταινε ο ήλιος κι αυτό του έδωσε λίγη χαρά. Στο τέλος της διαδρομής, όμως, ένιωσε πάλι άσχημα γιατί το μισό νερό είχε χυθεί, και για άλλη μια φορά ζήτησε συγνώμη από τον υπηρέτη. Τότε αυτός του είπε:

«Πρόσεξες ότι υπάρχουν λουλούδια μόνο στη μία μεριά του μονοπατιού και όχι στην άλλη; Αυτό συνέβη γιατί ήξερα πάντα την ατέλειά σου και φρόντισα να την αξιοποιήσω. Φύτεψα σπόρους λουλουδιών προς τη δική σου μεριά του μονοπατιού και κάθε μέρα επιστρέφοντας από το ποτάμι τα πότιζες χωρίς να το ξέρεις. Για δύο χρόνια λοιπόν, μάζευα αυτά τα όμορφα λουλούδια και στόλιζα το σπίτι του αφεντικού μας. Αν δεν είχες αυτό το ελάττωμα, το σπίτι δεν θα ήταν στολισμένο με τόση χάρη».

1. **Χαρίσματα που δεν πρέπει να μένουν κρυμμένα**

**Η παραβολή των ταλάντων (Μτ 25, 14-30)**

*Κάποιος άνθρωπος φεύγοντας για ταξίδι κάλεσε αυτούς που εργάζονταν γι’ αυτόν και τους εμπιστεύτηκε την περιουσία του. Στον έναν έδωσε πέντε τάλαντα, στον άλλον δύο, σε άλλον ένα, στον καθένα ανάλογα με την ικανότητά του. Έπειτα έφυγε για το ταξίδι του.*

*Αυτός που πήρε τα πέντε τάλαντα, τα εκμεταλλεύτηκε και κατάφερε να κερδίσει άλλα πέντε. Κι αυτός που πήρε τα δύο κέρδισε επίσης άλλα δύο. Εκείνος που πήρε το ένα πήγε και έσκαψε στη γη και το έκρυψε εκεί.*

*Όταν μετά από πολύ καιρό, επέστρεψε ο κύριός τους από το ταξίδι παρουσιάστηκαν μπροστά του. Εκείνος που είχε πάρει τα πέντε του είπε: «Κύριε μου, κέρδισα άλλα πέντε με όσα μου εμπιστεύτηκες!» «Μπράβο, είσαι καλός και άξιος!», του είπε ο κύριος, «γι’ αυτό και θα σου εμπιστευτώ και μεγαλύτερες υποθέσεις! Έλα να γιορτάσεις μαζί μου»*

*Παρουσιάστηκε και ο άλλος με τα δύο και είπε: «Κύριε μου εμπιστεύτηκες δύο, κοίτα, κέρδισα άλλα δύο!» «Μπράβο, είσαι καλός και άξιος!», του είπε ο κύριος, «γι’ αυτό και θα σου εμπιστευτώ και μεγαλύτερες υποθέσεις! Έλα κι εσύ να γιορτάσεις μαζί μου»*

*Παρουσιάστηκε κι εκείνος που είχε πάρει το ένα τάλαντο και είπε: «Κύριε, ήξερα πως είσαι σκληρός άνθρωπος. Γι’ αυτό φοβήθηκα και φύλαξα το τάλαντό σου στη γη. Να τα λεφτά σου» «Είσαι κακός και οκνηρός», αποκρίθηκε ο κύριος «αν ήξερες πως είμαι σκληρός έπρεπε να βάλεις τα χρήματά μου στην τράπεζα, έτσι όταν γύριζα να έπαιρνα τόκο. Πάρτε του, λοιπόν, το τάλαντο και δώστε τον σ’ αυτόν που έχει τα δέκα. Γιατί σε καθέναν που έχει θα του δοθεί με το παραπάνω, ενώ απ’ όποιον δεν έχει θα του πάρουν και τα λίγα που έχει.*

Μτ 25, 14-30

**Μια γιορτή γεμάτη φως: Θεοφάνια**

1. **Από την Καινή Διαθήκη:**

**«Να, ο αμνός του Θεού!»** (Ιω 1, 29-34)

*Μια μέρα ήρθε ο Ιησούς στον Ιορδάνη. Ο Ιωάννης βλέποντας τον Ιησού να έρχεται προς το μέρος του λέει: «Αυτός είναι ο αμνός του Θεού, που παίρνει την αμαρτία πάνω από τους ανθρώπους!»*

Ιω 1, 29-34

**«Εσύ είσαι ο αγαπημένος μου Υιός»: Η Βάπτιση του Ιησού** (Mκ 1, 9-11)

*Ο Ιησούς ήθελε βαφτιστεί από τον Ιωάννη. Ο Ιωάννης όμως δεν δεχόταν να τον βαφτίσει και έλεγε: «Εγώ έχω ανάγκη να βαφτιστώ από σένα, κι έρχεσαι εσύ σ’ εμένα;» Ο Ιησούς όμως του απάντησε: «Έτσι το θέλει ο Θεός». Τότε ο Ιωάννης υποχώρησε και τον βάφτισε.*

*Όταν ο Ιησούς βγήκε από το νερό, άνοιξαν γι’ αυτόν οι ουρανοί. Και είδε το Πνεύμα του Θεού σαν περιστέρι να κατεβαίνει και να έρχεται πάνω του. Ακούστηκε τότε μια φωνή από τα ουράνια που έλεγε: «Αυτός είναι ο αγαπημένος μου Υιός. Αυτός είναι ο εκλεκτός μου».*

Μτ 3, 13-1

1. **Από την εικονογραφία**

**Διαβάζουμε την εικόνα της Βάπτισης**



**Εικόνα: Μανουήλ Πανσέληνος, *Η Βάπτιση του Χριστού*, π. 1290, Άγιο Όρος, Πρωτάτο**

Στην εικόνα της Βάπτισης, αυτό που ενδιαφέρει περισσότερο τον αγιογράφο είναι να δουν τα μάτια των ανθρώπων τον Τριαδικό Θεό. Έτσι, σε μια κάθετη «γραμμή» απ’ τον ουρανό ως τη γη βλέπουμε το χέρι του Θεού που ευλογεί, το Άγιο Πνεύμα σαν περιστέρι και τον Ιησού που βαπτίζεται.

Στο κέντρο της εικόνας είναι ο Χριστός γυμνός, με ένα πανί δεμένο γύρω από τη μέση του. Δεν είναι βυθισμένος μέσα στον Ιορδάνη, που κυλά μέσα από τα ψηλά βράχια, αλλά πάνω στα νερά του και τα ευλογεί με το δεξί του χέρι.

Στην όχθη απέναντί του, ο Ιωάννης ο Πρόδρομος τον βαφτίζει. Κοιτάζει προς τον ουρανό και βλέπει εκστατικός το Άγιο Πνεύμα, ενώ έχει το δεξί του χέρι του στο κεφάλι του Χριστού. Το άλλο χέρι του, προβάλλει από τον μανδύα του με μια κίνηση προσευχής.

Στην άλλη όχθη βλέπουμε αγγέλους, που στέκονται σα να περιμένουν να υποδεχτούν τον Χριστό. Τα χέρια τους, καλυμμένα με τα ενδύματά τους, δείχνουν τον μεγάλο σεβασμό σ’ αυτό που γίνεται. Ένας από τους αγγέλους κοιτάζει με δέος προς τον ουρανό.

Μέσα στον ποταμό, εικονίζονται δύο συμβολικές μορφές: η πρώτη, ενός γέρου καβάλα σε δύο δελφίνια συμβολίζει τον Ιορδάνη ποταμό που «στράφηκε πίσω»∙ τα νερά του δηλαδή πήγαν ανάποδα και γύρισαν προς την πηγή τους επειδή ταράχτηκαν όταν μπήκε μέσα τους ο Χριστός.

Η δεύτερη μορφή, μια ωραία κόρη με κόκκινο φόρεμα που ανεμίζει, είναι η θάλασσα που κι αυτή μπροστά στο μεγάλο μυστήριο "είδε και έφυγε".

**Η γιορτή των Φώτων**

Η Εκκλησία γιορτάζει τη γιορτή της Βάπτισης του Χριστού (των Θεοφανίων) στις 6 Ιανουαρίου. Στην Ελλάδα η γιορτή ονομάζεται και ***Φώτα***, γιατί τότε βαφτίζονταν οι πρώτοι χριστιανοί κρατώντας αναμμένες λαμπάδες. Στις εκκλησίες ψάλλεται το τροπάριο:

*Εν Ιορδάνη βαπτιζομένου Σου, Κύριε,*

*η της Τριάδος εφανερώθη προσκύνησις∙*

*Του γαρ γεννήτορος η φωνή προσεμαρτύρει Σοι,*

*αγαπητόν Σε υιόν ονομάζουσα..*

*Και το Πνεύμα εν είδει περιστεράς,*

*εβεβαίου του λόγου το ασφαλές.*

*Ο επιφανής, Χριστέ ο Θεός,*

*και τον κόσμον φωτίσας, δόξα Σοι.*

Δηλαδή:

Όταν βαπτιζόσουν στον Ιορδάνη, Κύριε,

τότε έγινε η αποκάλυψη του μυστηρίου της Αγίας Τριάδος.

Γιατί καθώς βαφτιζόσουν, η φωνή του Πατέρα Σου ακούστηκε να μαρτυρά για Σένα

και να λέει πως είσαι ο αγαπημένος Του Γιος.

Και το Άγιο Πνεύμα σαν περιστέρι

βεβαίωνε την ίδια ώρα την αλήθεια όσων λέγονταν.

Εσύ που φανερώθηκες στον Ιορδάνη, Χριστέ ο Θεός μας,

και φώτισες τον κόσμο, ας είσαι δοξασμένος!

1. Έθιμα των Θεοφανίων στον τόπο μας

**Αγιασμός των σπιτιών, Αγιασμός των υδάτων, το «πιάσιμο» του Σταυρού**

Ο ιερέας την παραμονή της γιορτής περνάει από τα σπίτια για να τα αγιάσει. Την άλλη μέρα μετά τη Θεία Λειτουργία, γίνεται η Ακολουθία του Μεγάλου Αγιασμού, συνήθως έξω από τον ναό ή κοντά στη θάλασσα, στα ποτάμια ή στις λίμνες. Ο παπάς βυθίζει στο νερό τρεις φορές τον Σταυρό ψάλλοντας «*Εν Ιορδάνη βαπτιζομένου σου, Κύριε*…». Οι πιστοί αφήνουν περιστέρια να πετάξουν στον ουρανό. Οι νέοι πέφτουν στο νερό και αγωνίζονται ποιος θα πιάσει τον Σταυρό. Γύρω γύρω οι βάρκες σημαιοστολισμένες. Οι καμπάνες χτυπούν χαρμόσυνα ενώ ηχούν οι σειρήνες των πλοίων.

Όλοι οι πιστοί πίνουν με ευλάβεια από τον αγιασμό, συμβολικά με τρεις γουλιές, και ραντίζουν μ’ αυτόν τα σπίτια, τα δέντρα, τα χωράφια και τα ζώα τους.

Στην περιοχή της Ερμιόνης έχουμε το έθιμο του ‘’γιάλα-γιάλα’’, όπου την παραμονή των Φώτων οι νέοι, κυρίως αυτοί που θα καταταγούν στο στρατό, στολίζουν τις βάρκες στο λιμάνι με κλαδιά από φοίνικες. Τη νύχτα φορώντας παραδοσιακές στολές τραγουδούν και περνούν σπίτι - σπίτι δεχόμενοι κεράσματα, φτάνοντας το πρωί στο λιμάνι όπου ανεβαίνουν στις στολισμένες βάρκες και τις κουνούν με δύναμη συνεχίζοντας το τραγούδι ‘’γιάλα-γιάλα’’ μέχρι να γίνει ο καθαγιασμός των υδάτων, με την κατάδυση του Σταυρού και την εικόνα της Θεοτόκου στην θάλασσα που θα βουτήξουν για να τα πιάσουν.

Στην κωμόπολη της Νέας Κίου, λίγα χιλιόμετρα από το Ναύπλιο, που αποτελεί ιστορική συνέχεια της Κίου της Μικράς Ασίας, αναβιώνουν Μικρασιατικά έθιμα από την Κίο, με ρίψη του νεότερου καπετάνιου στη θάλασσα και τον πυροβολισμό των γκαζοτενεκέδων.

**Τα κάλαντα των Φώτων**

Την παραμονή των Φώτων πολλά παιδιά πηγαίνουν από σπίτι σε σπίτι λέγοντας τα κάλαντα:

Σήμερα τα Φώτα κι ο φωτισμός  
η χαρά μεγάλη κι ο αγιασμός  
Κάτω στον Ιορδάνη τον ποταμό  
κάθετ’ η κυρά μας, η Παναγιά,   
όργανο βαστάει, κερί κρατεί  
και τον Άη Γιάννη παρακαλεί  
"Άη Γιάννη αφέντη και βαπτιστή,   
βάπτισε κι εμένα Θεού παιδί,   
Ν’ ανεβώ επάνω στον ουρανό  
να μαζέψω ρόδα και λίβανο"  
  
Καλημέρα, καλημέρα,   
καλή σου μέρα αφέντη με την κυρά.

**Το «πλύσιμο» των εικόνων / η απομάκρυνση κάθε κακού**

Οι κάτοικοι στα παραλιακά μέρη, μετά τον αγιασμό, ξεπλένουν τα γεωργικά τους εργαλεία στη θάλασσα. Αλλού ραντίζουν με αγιασμό τα ζώα τους και δοκιμάζουν για πρώτη φορά το καινούργιο τους κρασί.

Σε άλλα μέρη, μετά τον Μεγάλο Αγιασμό οι πιστοί επιστρέφουν στον ναό και ο παπάς μοιράζει σε όλους ψωμί, τυρί, κρασί και λίγο κρέας και τρώνε όλοι μαζί.

Επίσης, σε πολλά μέρη πηγαίνουν στα χωράφια και τα ξωκλήσια που είναι γύρω από το χωριό, κρατώντας εικόνες και ψάλλοντας ύμνους των Θεοφανίων.

Τα παλιά χρόνια πίστευαν ότι με τον αγιασμό των νερών χάνονται οι καλλικάντζαροι και σκορπίζεται κάθε κακό.

**Ένα παιδί βαπτίζεται στο όνομα του Χριστού**

Η μέρα της βάφτισης ενός παιδιού είναι μια μέρα χαράς για όλους. Απ’ τη στιγμή που θα βρεθούμε στον ναό, βλέπουμε γελαστά και χαρούμενα πρόσωπα. Ο πρωταγωνιστής της ημέρας, το παιδάκι που θα βαφτιστεί, συγκεντρώνει τις ευχές όλων.

Όταν αρχίζει το *Μυστήριο του Βαπτίσματος*, ο ιερέας στέκεται με τον νονό και το παιδί κοντά στην είσοδο της εκκλησίας και διαβάζει ευχές για το μωρό. Στη συνέχεια, ο νονός απαγγέλλει το «*Πιστεύω*», καθώς το μικρό παιδάκι δεν μπορεί να το πει μόνο του.

Στη συνέχεια, πηγαίνουν όλοι στη μέση του ναού γύρω από την κολυμπήθρα. Ο ιερέας ευλογεί το νερό, κάνοντας το σημείο του σταυρού τρεις φορές. Ευλογεί και το λάδι και μετά αλείφει όλο το σώμα του μωρού. Έπειτα δίνει λάδι στον νονό να το αλείψει κι εκείνος. Αυτό θυμίζει την προετοιμασία των αθλητών για τους αγώνες πάλης. Δηλαδή και την προετοιμασία του μικρού παιδιού για τον αγώνα της ζωής.

Μετά από αυτό, ο ιερέας σηκώνει το παιδί ψηλά πάνω από την κολυμβήθρα και το βυθίζει τρεις φορές στο νερό ψάλλοντας «*βαφτίζεται ο δούλος (ή η δούλη) του Θεού …. Εις το όνομα του Πατρός και του Υιού και του Αγίου Πνεύματος*».

Μετά ακουμπά το μωρό στην αγκαλιά του νονού πάνω σε ένα λευκό σεντονάκι.

Τότε, ξεκινάει και το *Μυστήριο του Χρίσματος*, με το οποίο προσφέρονται στο παιδάκι τα χαρίσματα του Αγίου Πνεύματος. Ο ιερέας σταυρώνει με *Άγιο Μύρο* το μέτωπο, το στήθος, τα χέρια και τα πόδια του παιδιού λέγοντας σύντομες προσευχές. Ύστερα, με ένα ψαλιδάκι κόβει μικρές τούφες από τα μαλλιά του. Αυτό σημαίνει την αφιέρωση του παιδιού στον Θεό. Μετά ντύνουν το παιδάκι με λευκά ρούχα και ο νονός του φοράει ένα χρυσό σταυρουδάκι.

Ο ιερέας με τον νονό και τους γονείς και αναμμένη λαμπάδα που συνήθως την κρατάει κάποιο παιδί, κάνει κύκλο γύρω από την κολυμβήθρα ψάλλοντας: «*Όσοι εις Χριστόν εβαπτίσθητε, Χριστόν ενεδύσασθε*», δηλαδή «όσοι βαφτιστήκατε στο όνομα του Χριστού, στολιστήκατε με τη χάρη του». Τα λευκά ρούχα που φοράει το παιδάκι και η λαμπάδα συμβολίζουν τη χαρά και το φως που παίρνει ο νέος χριστιανός με το βάπτισμα.

Στο τέλος, όλοι –συγγενείς και φίλοι- παίρνουν μπομπονιέρα και γλυκό και εύχονται στο βαφτισμένο παιδάκι και στους γονείς του «να σας ζήσει!», ενώ στον νονό εύχονται «πάντα άξιος!» Από τώρα και μετά, το μωράκι γίνεται χριστιανός και μπαίνει στη μεγάλη οικογένεια της Εκκλησίας.

**Βάπτισμα και Χρίσμα των Ρωμαιοκαθολικών**

Και οι ρωμαιοκαθολικοί βαφτίζουν τα παιδιά όταν είναι μωράκια. Όμως δεν τελείται ταυτόχρονα και το Μυστήριο του Χρίσματος. Αυτό γίνεται όταν τα παιδιά είναι περίπου 10-14 ετών και είναι σε θέση να καταλάβει όσα γίνονται.

Επίσης, ο ιερέας δεν βυθίζει το παιδάκι στο νερό της κολυμβήθρας, αλλά ρίχνει λίγο στο κεφαλάκι του.

**Βάπτισμα των Προτεσταντών**

Οι Προτεστάντες δεν δέχονται τον νηπιοβαπτισμό, το βάπτισμα δηλαδή σε βρεφική ή παιδική ηλικία. Πιστεύουν πως η βάπτιση αποτελεί μια δημόσια ομολογία πίστης στον Θεό, που μπορεί και πρέπει να την κάνει ένας άνθρωπος που είναι αρκετά μεγάλος για να κατανοεί τι πιστεύει.

**Ενσωμάτωση στην κοινότητα**

1. **Τελετές ενηλικίωσης στον Ιουδαϊσμό**

Η *ενσωμάτωση* στην εβραϊκή κοινότητα γίνεται με μία επίσημη και χαρούμενη τελετή που καλείται **Μπαρ Μιτσβά** για τα αγόριακαι **Μπατ Μιτσβά** για τα κορίτσια. Είναι *η εβραϊκή τελετή ενηλικίωσης*.

Τα αγόρια όταν συμπληρώσουν τα 13 χρόνια τους και τα κορίτσια τα 12 χρόνια αναλαμβάνουν πλέον την ευθύνη των πράξεών τους ενώπιον του Θεού και της κοινότητας. Γίνονται *υπόλογοι* (έχουν την ευθύνη και δίνουν λόγο) γι’ αυτές. Ενώ, δηλαδή, πριν από τη συμπλήρωση της ηλικίας αυτής οι γονείς έχουν την ευθύνη για τις πράξεις του παιδιού, μετά την ημέρα αυτή τα αγόρια και τα κορίτσια φέρουν *ακέραια* την ευθύνη∙ και ως προς την εφαρμογή του Νόμου και την εβραϊκή παράδοση και ως προς την ηθική ευθύνη των πράξεών τους.

Από θρησκευτική σκοπιά, θεωρούνται πλέον μέλη της Συναγωγής και μπορούν να αναλάβουν να κάνουν την προσευχή. Είναι σε θέση να συμμετέχουν σε όλες τις εκδηλώσεις και τους τομείς της εβραϊκής ζωής. Επίσης, έχουν το δικαίωμα να διαθέτουν προσωπική περιουσία και να παντρευτούν νόμιμα (σύμφωνα με τον εβραϊκό νόμο).

Η τελετή διεξάγεται στο πρώτο Σαμπάτ (Σάββατο) μετά τα δέκατα τρίτα γενέθλια των αγοριών και τα δωδέκατα των κοριτσιών. Κατά την τελετή το αγόρι θα διαβάσει ένα απόσπασμα από την Τορά (=τα πέντε βιβλία του Νόμου του Μωυσή) και το κορίτσι θα αναφερθεί σε ένα θέμα από την εβραϊκή ιστορία ή θα διαβάσει απόσπασμα από τους Ψαλμούς.

Στις εκδηλώσεις ενηλικίωσης μπορεί να περιλαμβάνεται ένα γιορταστικό γεύμα (με την οικογένεια, τους φίλους και όλη την κοινότητα) ή ένα ταξίδι. Είναι και μια ευκαιρία για προσφορά δώρων σε όσους γιορτάζουν. Στα κορίτσια είναι συνηθισμένο να προσφέρονται και κοσμήματα. Ένα άλλο δώρο προς τα κορίτσια είναι και τα κηροπήγια, επειδή είναι τιμή και καθήκον της γυναίκας το άναμμα των κεριών. Σε μερικές εβραϊκές κοινότητες ο ραββίνος δίνει και ένα πιστοποιητικό.

1. **Τελετές ενηλικίωσης των Μουσουλμάνων**

***Για τα αγόρια***:

Η τελετή με την οποία το αγόρι θεωρείται ότι είναι μουσουλμάνος είναι η τελετή της ***περιτομής (σουνέτ).*** Γίνεται συνήθως Παρασκευή ή Σάββατο απόγευμα. Συνήθως οι μουσουλμάνοι την προετοιμάζουν δύο με τρεις εβδομάδες πριν, με την αγορά της παραδοσιακής στολής. Την ημέρα της τελετής (όπου αυτό είναι δυνατόν) οι γονείς ντύνουν το παιδί με τη στολή, το ανεβάζουν στο άλογο και το περιφέρουν στο χωριό με τη συνοδεία οργάνων για να επιδείξουν ότι πλέον γίνεται μουσουλμάνος.

Η τελετή της περιτομής γίνεται πάντοτε με την παρουσία του *Χότζα* (του θρησκευτικού λειτουργού και πνευματικού δασκάλου της κοινότητας) που θα πει τη σχετική προσευχή για το παιδί και του γιατρού. Συνήθως, η τελετή του Σουνέτ γίνεται για δύο ή και περισσότερα αγόρια ταυτόχρονα και συχνά τελείται παράλληλα με ένα γάμο.

***Για τα κορίτσια****:*

Την ημέρα που γίνονται έξι μηνών, τελείται η τελετή της ***Χένας***, για να τιμηθεί το γεγονός της γέννησης του κοριτσιού και το ότι στη συνέχεια θα ανατραφεί για να γίνει γυναίκα. Η χένα είναι χρωστική ουσία που παράγεται από ένα φυτό. Μια γυναίκα, ειδική σ’ αυτό, βάζει στο χέρι ή στο πόδι του κοριτσιού κόκκινη χένα. Ύστερα οι γυναίκες που παραβρίσκονται τραγουδούν παραδοσιακά τραγούδια.

**ΘΕΜΑΤΙΚΗ ΕΝΟΤΗΤΑ 5: Ιεροί τόποι και ιερές πορείες**

Κείμενα &

Πληροφοριακό υλικό

Η Ζωή δεν είναι σαν τα άλλα κορίτσια που κρατούν τσάντες ώμου ή σέρνουν πίσω τους τις σχολικές τους τσάντες με τα ροδάκια. Τη Ζωή πάντα την βλέπεις στο σχολείο να έρχεται με μια βαλιτσούλα. Η δασκάλα ρωτά και η Ζωή πάντα ανέμελα απαντά πως «να, μόλις σχολάσει, θα φύγει στο Λονδίνο σήμερα, στο Παρίσι αύριο, στη Νέα Υόρκη μεθαύριο». Οι συμμαθητές και οι συμμαθήτριές της την ακούν και την ζηλεύουν: και πού δεν έχει πάει η Ζωή! Αυτά, όμως, μέχρι πέρσι· γιατί φέτος άλλαξε προορισμούς η Ζωή: πρώτα σε ένα κοντινό κέντρο φιλοξενίας προσφύγων, μετά στο νοσοκομείο της πόλης μας, στο τέλος σε μια φυλακή. Τρόμαξαν τα άλλα παιδιά μόλις άκουσαν τους νέους προορισμούς. Η Ζωή, όμως, από κάθε της ταξίδι φέρνει μαζί της πράγματα: φωτογραφίες των νέων της φίλων, βιβλία, ζωγραφιές, μουσικές. Όλα τα αγαπά και σε όλα δίνει αξία και σημασία. Και, να σας πω το μυστικό της; από όλα τα ταξίδια της πιο πλούσια βγαίνει και πιο σοφή.

**Το ταξίδι της ζωής μας / η ζωή μας σαν ταξίδι ανακάλυψης και ωρίμανσης**

**Σαμάντ Μπεχραγκί, *Το μαύρο ψαράκι*** (περίληψη)

Μια φορά κι έναν καιρό, ήταν ένα μαύρο ψαράκι που ζούσε με τη μαμά του σ’ ένα ποταμάκι και αποφάσισε να πάει να βρει πού τελειώνει. Ήθελε να ξέρει τι γίνεται στα άλλα μέρη. Όταν όμως το ανακοίνωσε στη μαμά του, εκείνη αντέδρασε και του ζήτησε να μη φύγει. Το ίδιο και τα άλλα ψάρια. Όταν άκουσαν την επιθυμία του μαύρου ψαριού, αναστατώθηκαν και αντέδρασαν. Μόνο οι φίλοι του το κατάλαβαν και το ξεπροβόδισαν με αγάπη.

Στο μεγάλο του ταξίδι το μαύρο ψαράκι συνάντησε διάφορα πλάσματα, άλλα εχθρικά κι επικίνδυνα, άλλα φιλικά που το φρόντισαν και το βοήθησαν. Έζησε πολλές περιπέτειες σ’ αυτό το μακρύ ταξίδι μέχρι τη θάλασσα, περιπέτειες που ενέπνευσαν και τις επόμενες γενιές…

**Ευγενία Φακίνου, *Το μεγάλο ταξίδι του Μελένιου*** (περίληψη)

Ο Μελένιος μαζί με χιλιάδες άλλα Ντενεκεδάκια ζουν κλειδωμένα σε μια σκοτεινή αποθήκη, αποκλεισμένα από τον έξω κόσμο. Όταν μια μέρα ο Μελένιος μαθαίνει για την ύπαρξη της Ντενεκεδούπολης, μιας πολιτείας όπου ζουν ελεύθερα Ντενεκεδάκια, αισθάνεται την επιθυμία να φύγει. Το μεγάλο ταξίδι όμως κρύβει πολλούς κινδύνους. Μέσα από αυτό το ταξίδι θα γνωρίσει νέες πολιτείες, θα φοβηθεί, θα νιώσει μοναξιά, αλλά θα φτάσει στον στόχο του πιο δυνατός από πριν.

**Από την ελληνική ποίηση**

**Ζαχαρίας Παπαντωνίου, *Το ευλογημένο καράβι***

*«Πού πας καραβάκι,   
με τέτοιον καιρό,   
σε μάχεται η θάλασσα,   
δεν τη φοβάσαι;*

*Ανέμοι σφυρίζουν   
και πέφτει νερό,   
που πας καραβάκι,   
με τέτοιον καιρό;»*

*«Για χώρα πηγαίνω   
πολύ μακρινή,   
θα φέξουνε φάροι   
πολλοί να περάσω,*

*βοριάδες, νοτιάδες   
θα βρω, μα θα φτάσω   
με πρίμο αγεράκι,   
μ᾿ ακέριο πανί».*

*«Κι οι κάβοι αν σου στήσουν   
τη νύχτα καρτέρι,   
επάνω σου αν σπάσει   
το κύμα, θεριό,*

*και πάρει τους ναύτες   
και τον τιμονιέρη;   
Που πας καραβάκι,   
με τέτοιον καιρό;»*

*«Ψηλά στο εκκλησάκι   
του βράχου, που ασπρίζει,   
για μένα έχουν κάμει   
κρυφὴ λειτουργία*

*ορθός ο Χριστός   
το τιμόνι μου αγγίζει,   
στην πλώρη μου στέκει*

**Κωνσταντίνος Καβάφης, *Ιθάκη*** (απόσπασμα)

*Σα βγεις στον πηγαιμό για την Ιθάκη,  
να εύχεσαι νάναι μακρύς ο δρόμος,  
γεμάτος περιπέτειες, γεμάτος γνώσεις.  
Τους Λαιστρυγόνας και τους Κύκλωπας,  
τον θυμωμένο Ποσειδώνα μη φοβάσαι,  
τέτοια στον δρόμο σου ποτέ σου δεν θα βρεις,  
αν μέν’ η σκέψις σου υψηλή, αν εκλεκτή  
συγκίνησις το πνεύμα και το σώμα σου αγγίζει.  
 ……………………………………………..*

*Πάντα στον νου σου νάχεις την Ιθάκη.  
Το φθάσιμον εκεί είν’ ο προορισμός σου.  
Aλλά μη βιάζεις το ταξείδι διόλου.  
Καλλίτερα χρόνια πολλά να διαρκέσει·  
και γέρος πια ν’ αράξεις στο νησί,  
πλούσιος με όσα κέρδισες στον δρόμο,  
μη προσδοκώντας πλούτη να σε δώσει η Ιθάκη.  
 ………………………………………………….*

**Ταξίδια με ένα σπουδαίο σκοπό**

**1. Από την Παλαιά Διαθήκη**

**Αναζητώντας πατρίδα με οδηγό τον Θεό**

*Στην πόλη Χαρράν, στη Μεσοποταμία, ζούσε ο Αβραάμ και η γυναίκα του η Σάρρα. Και οι δύο είχαν γεράσει αλλά δεν είχαν αποκτήσει παιδιά.*

*Ο Θεός είπε στον Αβραάμ: «Φύγε από τη χώρα σου! Άφησέ τα όλα πίσω: το σπίτι σου, τους συγγενείς σου και τους φίλους σου. Πήγαινε σε μια χώρα που θα σου δείξω εγώ. Θα γίνεις εσύ ο γενάρχης ενός μεγάλου έθνους και θα σε ευλογήσω».*

*Ο Αβραάμ έκανε όπως του είπε ο Θεός. Πήρε μαζί του τη γυναίκα του τη Σάρρα, τον ανιψιό του τον Λωτ και ξεκίνησαν. Πήραν μαζί τους όλα τους τα υπάρχοντα. Ακόμη και τα ζώα, καθώς και τους άντρες που τα φρόντιζαν. Ξεκίνησαν για τη Χαναάν. Το ταξίδι κράτησε πολύ. Όταν έφτασαν στη Χαναάν, είπε ο Θεός στον Αβραάμ: «Αυτή τη χώρα θα τη δώσω σ’ εσένα και στους απογόνους σου». Ο Αβραάμ έχτισε τότε στον τόπο όπου είχε μιλήσει με τον Θεό ένα θυσιαστήριο και τον ευχαρίστησε.*

*Από εκεί προχώρησε προς τα βουνά, ανατολικά της Βαιθήλ. Στο μέρος που στρατοπέδευσε έκτισε ακόμη ένα θυσιαστήριο για τον Θεό. Έπειτα συνέχισε την πορεία του προς τον νότο, στη γη Χαναάν.*

Γεν 12

**Ταξιδεύοντας προς τη Γη της Επαγγελίας**

**Η Έξοδος**

*Ο Μωυσής και ο Ααρών παρουσιάστηκαν στον Φαραώ ζητώντας του, στο όνομα του Θεού, να επιτρέψει στους Ισραηλίτες να αναχωρήσουν από την Αίγυπτο. Εκείνος εξαγριωμένος όχι μόνο δεν τους το επέτρεψε αλλά αύξησε τις καταναγκαστικές τους εργασίες. Τότε συνέβη μια σειρά από καταστροφές που έπληξαν άγρια τη χώρα, οι γνωστές «δέκα πληγές του φαραώ». Παρ’ όλα αυτά η καρδιά του Φαραώ παρέμενε σκληρή σαν πέτρα…*

*Όταν οι καταστροφές έγιναν δυσβάστακτες, ο Φαραώ αποφάσισε επιτέλους να αφήσει τους Ισραηλίτες να φύγουν. Αφού πήραν ότι μπορούσαν μαζί τους, καθώς και τα ζώα τους, ξεκίνησαν. Μπροστά πήγαινε ο Μωυσής με τον Ααρών και πίσω ακολουθούσε ο λαός.*

*Ολόκληρος ο λαός σχημάτισε μια πομπή από πολλές χιλιάδες ανθρώπους. Με τα πρόβατα, τα κατσίκια και τα βόδια τους, πήραν τον δρόμο μέσα από την έρημο, με κατεύθυνση προς την Ερυθρά Θάλασσα.*

*Όμως πιο μπροστά κι απ’ τον λαό κι από τον Μωυσή προχωρούσε ο ίδιος ο Θεός τη μέρα μέσα σε μια στήλη νεφέλης για να τους δείχνει το δρόμο και τη νύχτα μέσα σε στήλη φωτιάς για να τους φωτίζει*.

Εξ 5-13

**Η διάβαση της Ερυθράς θάλασσας**

*Όταν η Αίγυπτος έμεινε χωρίς Ισραηλίτες, ο Φαραώ μετάνιωσε που τους άφησε να φύγουν. Είπε στους αξιωματικούς του: «Δεν έπρεπε να υποχωρήσω! Τώρα δεν έχουμε πια κανέναν για να μας κάνει όλες τις βαριές δουλειές». Γι’ αυτό και ο Φαραώ σκέφτηκε να φέρει πάλι πίσω με τη βία τους Ισραηλίτες. Έζεψε τις άμαξές του, πήρε μαζί του τους πολεμιστές του και καταδίωξε τους Ισραηλίτες.*

Εξ 14, 5-6

*Ο λαός του Ισραήλ είδε κιόλας από μακριά ένα μεγάλο σύννεφο σκόνης: ο Φαραώ και οι στρατιώτες του έρχονταν ξοπίσω τους. Τότε τους κυρίεψε μεγάλος φόβος κι άρχισαν να φωνάζουν στον Μωυσή: «Τι ήταν αυτό που μας έκανες να μας βγάλεις από την Αίγυπτο; Γιατί μας έφερες να πεθάνουμε εδώ στην έρημο;»*

*Ο Μωυσής απάντησε στον λαό: «Μη φοβόσαστε! Ο Κύριος θα πολεμήσει για σας». Άπλωσε το χέρι του με το ραβδί πάνω από τη θάλασσα. Ο Θεός έστειλε ένα δυνατό άνεμο, τα νερά υποχώρησαν και φάνηκε ο βυθός. Τα νερά χωρίστηκαν στα δύο και σχημάτιζαν τείχος δεξιά και αριστερά. Οι Ισραηλίτες πέρασαν από μέσα, πατώντας σε στεριά.*

*Όταν ο Φαραώ και οι στρατιώτες του είδαν αυτό που έγινε, τους καταδίωξαν και τους ακολούθησαν μέσα στη θάλασσα. Όταν όμως οι Ισραηλίτες είχαν πια περάσει τη θάλασσα και πήγαν απέναντι, ο Μωυσής άπλωσε πάλι το χέρι του πάνω από τη θάλασσα και αυτή ξαναγύρισε στη θέση της. Όλοι οι Αιγύπτιοι πνίγηκαν.*

*Έτσι, σώθηκαν οι Ισραηλίτες. Όλος ο λαός δόξασε τον Θεό ψάλλοντας έναν ύμνο:*

*Στον Κύριο θα ψάλω: κέρδισε*

*νίκη λαμπρή και ένδοξη∙*

*άλογα και καβαλάρηδες*

*στη θάλασσα τους έριξε.*

*Ο Κύριος είναι η δύναμή μου*

*κι αυτόν υμνώ∙*

*εκείνος μ’ έσωσε.*

*Αυτός είν’ ο Θεός μου,*

*θα τον δοξολογώ∙*

*και του πατέρα μου ο Θεός,*

*θα τον εγκωμιάζω.*

*… Θα βασιλεύεις, Κύριε, παντοτινά*

*στους αιώνες τους ατελείωτους.*

*Τότε η αδερφή του Μωυσή, η Μαριάμ, πήρε στο χέρι της το τύμπανο και άρχισε να ψέλνει κι αυτή τον ύμνο στον Θεό. Όλες οι γυναίκες την ακολούθησαν με τύμπανα στον χορό. Ήταν όλοι τόσο χαρούμενοι κι ευτυχισμένοι που ο Θεός τούς έβγαλε από την Αίγυπτο και τους έσωσε.*

Εξ 14-15

**Η πορεία στην έρημο**

*Οι Ισραηλίτες συνέχισαν τον δρόμο τους στην έρημο. Μετά από μερικές εβδομάδες, τελείωσαν όλες οι τροφές που είχαν πάρει μαζί τους. Ο λαός άρχισε τα παράπονα: «Καλύτερα να μέναμε στην Αίγυπτο! Εκεί είχαμε άφθονο το κρέας και χορταίναμε το ψωμί. Εδώ στην έρημο, όμως, θα πεθάνουμε όλοι από την πείνα!»*

*Μίλησε τότε ο Θεός στον Μωυσή και του είπε: «Άκουσα τα παράπονα των Ισραηλιτών. Πες τους λοιπόν ότι το βράδυ θα φάνε κρέας και το πρωί θα χορτάσουν ψωμί. Έτσι θα μάθουν ότι εγώ είμαι ο Κύριος ο Θεός τους».*

*Το βράδυ ήρθε ένα σμήνος από ορτύκια και σκέπασε το στρατόπεδο. Οι Ισραηλίτες τα έπιασαν εύκολα, τα έψησαν και τα έφαγαν. Όταν το άλλο πρωί ξύπνησαν, το έδαφος τριγύρω τους ήταν σκεπασμένο με κάτι λεπτό σαν πάχνη. Όλοι ρωτούσαν: «Τι είναι αυτό;» Ο Μωυσής τους είπε: «Αυτό είναι το είναι το ψωμί που σας δίνει ο Θεός να φάτε. Ο Θεός διέταξε να μαζεύετε απ’ αυτό, καθένας όσο χρειάζεται για μία μέρα. Κανένας δεν θα κρατήσει απ’ αυτό για την άλλη μέρα. Αύριο θα υπάρχει πάλι ψωμί από τον ουρανό».*

*Οι Ισραηλίτες ονόμασαν αυτό που μάζευαν «μάννα». Όλοι μάζευαν απ’ αυτό, καθένας ανάλογα με τις ανάγκες του. Μερικοί που δεν άκουσαν τον Μωυσή και φύλαξαν και για την άλλη μέρα, είδαν ότι σκουλήκιασε και βρώμισε.*

*Δεν χρειαζόταν να το φυλάξουν: κάθε μέρα ερχόταν καινούργιο μάννα στο έδαφος. Ήταν άσπρο και η γεύση του ήταν σαν γλύκισμα από μέλι.*

Εξ 16

*Οι Ισραηλίτες συνέχισαν την πορεία τους στην έρημο και έφτασαν σε μια περιοχή που δεν είχε καθόλου νερό. Άρχισαν πάλι τα παράπονα στον Μωυσή: «Δώσε μας νερό να πιούμε», του φώναζαν. Τότε ο Μωυσής προσευχήθηκε στον Κύριο και εκείνος του απάντησε: «Προχώρα μπροστά από τον λαό, πάρε μαζί σου τους πρεσβυτέρους των Ισραηλιτών, πάρε στο χέρι και το ραβδί σου με το οποίο χτύπησες τον Νείλο και πήγαινε. Εγώ θα βρίσκομαι εκεί πριν από σένα, πάνω στον βράχο, στο όρος Χωρήβ. Χτύπα τον βράχο και θα βγει από κει νερό για να πιει ο λαός».*

*Έτσι οι Ισραηλίτες, παρά την απιστία τους στη δύναμη του Θεού, χόρτασαν νερό.*

Εξ 17, Αρ 20

**Το ταξίδι του Ιωνά**

*Ο Ιωνάς ήταν ένας ευσεβής άντρας. Κάποια μέρα ο Θεός τού είπε: «Σήκω να πας στη Νινευή, τη μεγάλη πόλη. Εκεί να πεις στους κατοίκους ότι θα τους τιμωρήσω, γιατί είδα πόσο κακοί είναι». Ο Ιωνάς όμως φοβήθηκε να πάει στη Νινευή και δεν υπάκουσε. Πήγε σε ένα παραθαλάσσιο μέρος, βρήκε ένα πλοίο που πήγαινε προς την αντίθετη κατεύθυνση. Ήθελε να ξεφύγει από τον Θεό.*

*Ανεμοστρόβιλος όμως σηκώθηκε στη θάλασσα. Οι ναύτες τρόμαξαν και ζητούσαν τη βοήθεια του Θεού. Και για να ελαφρώσουν το πλοίο έριχναν το φορτίο του στη θάλασσα.*

*Νωρίτερα ο Ιωνάς είχε κατεβεί στο αμπάρι του πλοίου και κοιμόταν βαθιά. Ο πλοίαρχος τον πλησίασε και του είπε: «Σήκω και παρακάλεσε τον Θεό σου να μας βοηθήσει∙ ίσως μας λυπηθεί και σωθούμε».*

*Ο Ιωνάς όμως είπε: «Ο Θεός δεν θα με ακούσει. Εγώ φταίω για όλα. Δεν υπάκουσα στην εντολή του και ήθελα να ξεφύγω απ’ αυτόν. Τότε έστειλε ο Θεός τη θαλασσοταραχή. Πάρτε με και ρίξτε με στη θάλασσα, κι αυτή θα ησυχάσει.*

*Οι ναύτες δεν ήθελαν να το κάνουν αυτό. Η θαλασσοταραχή όμως γινόταν ολοένα και χειρότερη. Τότε άρχισαν να προσεύχονται στον Θεό: «Αχ, Κύριε, μη μας τιμωρήσεις, επειδή θα ρίξουμε αυτόν τον άνθρωπο στη θάλασσα. Εσύ, Κύριε, εκείνο που θέλεις το κάνεις». Έπειτα σήκωσαν τον Ιωνά και τον πέταξαν στη θάλασσα. Κι αμέσως η θαλασσοταραχή σταμάτησε.*

*Τότε ένα μεγάλο ψάρι κατάπιε τον Ιωνά. Κι έμεινε ο Ιωνάς μέσα στην κοιλιά του ψαριού τρία μερόνυχτα. Από κει προσευχήθηκε στον Θεό. Τότε το ψάρι κολύμπησε προς την ακτή και έβγαλε τον Ιωνά στη στεριά.*

*Για δεύτερη φορά είπε ο Θεός στον Ιωνά; «Σήκω να πας στη Νινευή. Εκεί να πεις στους ανθρώπους ότι θα τους τιμωρήσω».*

*Αυτή τη φορά ο Ιωνάς υπάκουσε. Πήγε στο κέντρο της πόλης και φώναξε: «Σαράντα μέρες ακόμα, κι η Νινευή θα καταστραφεί!» Τότε οι κάτοικοι της Νινευή τρόμαξαν. Φόρεσαν πένθιμα ρούχα και προσευχήθηκαν στον Θεό να τους γλιτώσει. Σταμάτησαν τις κακές και άδικες πράξεις τους.*

*Όταν είδε ο Θεός πως οι Νινευίτες άφησαν την κακία τους αποφάσισε να μην καταστρέψει την πόλη. Ο Ιωνάς όμως κάθισε μπροστά στην πόλη και περίμενε να την καταστρέψει ο Θεός. Όταν όμως δε συνέβη τίποτε, ο Ιωνάς οργίστηκε και είπε στον Θεό: «Καλά έλεγα εγώ ότι αλλάζεις εύκολα γνώμη. Έχεις πολύ μεγάλη υπομονή με τους ανθρώπους και είσαι πάντα πρόθυμος να αναστείλεις την τιμωρία τους. Γι’ αυτό δεν ήθελα από την αρχή να πάω στη Νινευή»*

*Κι ο Θεός τού αποκρίθηκε: «Είναι σωστό να θυμώνεις, Ιωνά;»*

*Ο Ιωνάς ήθελε να φτιάξει ένα στέγαστρο και να καθίσει από κάτω. Ο Θεός πρόσταξε τότε να φυτρώσει ένα φυτό, και να ψηλώσει γρήγορα πάνω από το κεφάλι του Ιωνά να του κάνει σκιά. Ο Ιωνάς χάρηκε πάρα πολύ γι’ αυτό το φυτό. Νωρίς, την άλλη μέρα το πρωί, ένα σκουλήκι άρχισε να τρώει τις ρίζες του φυτού, κι έτσι αυτό ξεράθηκε. Όταν βγήκε ο ήλιος, το κεφάλι του Ιωνά έκαιγε κι αυτός ένιωθε εξαντλημένος. Παραπονέθηκε λοιπόν στον Θεό.*

*Ο Θεός τότε τον ρώτησε: «Είναι σωστό να θυμώνεις, Ιωνά, εξαιτίας αυτού του φυτού; Εσύ ούτε κοπίασες γι’ αυτό το φυτό ούτε το φρόντισες για να μεγαλώσει. Κι όμως λυπήθηκες γι’ αυτό. Εγώ δεν έπρεπε να λυπηθώ για τη Νινευή, μια πόλη τόσο μεγάλη, να λυπηθώ τους ανθρώπους της και να μην τους αφήσω να πεθάνουν;»*

Ιων 1-4

**Τα ταξίδια του Ιησού**

*Και ήρθαν στο απέναντι μέρος της λίμνης, στην περιοχή της Γεργεσηνών.*

Μκ 5, 1

*Όταν έμαθε ο Ιησούς πως συνέλαβαν τον Ιωάννη, έφυγε για τη Γαλιλαία. Εγκατέλειψε όμως τη Ναζαρέτ και πήγε κι έμεινε στην Καπερναούμ, πόλη που βρίσκεται στις όχθες της λίμνης, στην περιοχή των φυλών Ζαβουλών και Νεφθαλείμ.*

Μτ 4, 12-13

*Ο Ιησούς περιόδευε όλη τη Γαλιλαία […]*

Μτ 4, 23

*Ο Ιησούς άφησε τον τόπο εκείνο κι αναχώρησε για την περιοχή της Τύρου και της Σιδώνας.*

Μτ 15, 21

*Πάλι έφυγε ο Ιησούς από την περιοχή της Τύρου και της Σιδώνας και ήρθε στη λίμνη της Γαλιλαίας, περνώντας μέσα από την περιοχή της Δεκάπολης.*

Μκ 7, 31

*Πηγαίνοντας ο Ιησούς προς την Ιερουσαλήμ, περνούσε ανάμεσα από τη Σαμάρεια και τη Γαλιλαία.*

Λκ 17, 11

**Προσκυνήματα των Χριστιανών**

* + - 1. **Προσκυνήματα στην Ελλάδα**

**Άγιο Όρος / Το περιβόλι της Παναγίας**

Η αθωνική χερσόνησος χρωστάει το όνομά της στο όρος Άθως, που ορθώνεται στην άκρη της και ξεπερνάει τα 2.000 μέτρα. Οι προσκυνητές και οι επισκέπτες θαυμάζουν τη φυσική ομορφιά του τόπου, τη μεγαλοπρέπεια των μοναστηριών, την τέχνη των τοιχογραφιών και των τέμπλων, την αξία των κειμηλίων. Για τους ορθόδοξους όμως μοναχούς που ζουν εκεί, είναι ένας χώρος ησυχίας και προσευχής.

Από τα πολύ παλιά χρόνια, το Άγιο Όρος τράβηξε στα βράχια και τις απότομες πλαγιές του πολλούς ερημίτες μοναχούς. Ο πρώτος που έχτισε το 963 ένα μεγάλο μοναστήρι στην άκρη του Άθω, ήταν ένας σοφός ασκητής, ο *Αθανάσιος ο Αθωνίτης*, φίλος του αυτοκράτορα Νικηφόρου Φωκά. Αυτό το πρώτο μοναστήρι ήταν η Μεγίστη Λαύρα.

Στη διάρκεια των αιώνων είκοσι μεγαλόπρεπα μοναστήρια χτίστηκαν από βυζαντινούς αυτοκράτορες στις ακτές της αθωνικής χερσονήσου. Γύρω από τον Άθω, αλλά και σε άλλα μέρη της χερσονήσου, υπάρχουν οι *σκήτες*, που αποτελούνται από πολλά σκόρπια *κελιά*. Επίσης, σε απόμακρα μέρη συναντάει κανείς *καλύβια, καθίσματα* και *ησυχαστήρια*, όπου λιγοστοί ασκητές ζουν μαζί μια αυστηρή ζωή με λιτή τροφή και με νερό της βροχής.

Στα αγιορείτικα μοναστήρια, οι καλόγεροι ζουν σύμφωνα με τον παραδοσιακό *κοινοβιακό τρόπο*. Δηλαδή, δεν έχουν προσωπική περιουσία και όλα είναι κοινά: στέγη, φαγητό, εργασία, προσευχή κτλ. ο κάθε μοναστήρι το διοικεί ο *Καθηγούμενος,* που εκλέγεται από την αδελφότητα των μοναχών.

Η καθημερινότητα των μοναχών μοιράζεται ανάμεσα στην προσευχή, την εργασία και τη λιγοστή ανάπαυση.

Οι μοναχοί των μοναστηριών προσεύχονται καθημερινά στον ναό (το *Καθολικό* της μονής). Στις σκήτες, κάθε Κυριακή και γιορτή, όλοι οι μοναχοί συγκεντρώνονται από τα γύρω κελιά για να λειτουργηθούν στην κοινή εκκλησία τους, το Κυριακό. Αλλά κι ο καθένας χωριστά στο κελί του, προσεύχεται πολλές φορές την ημέρα.

Σε κάθε μοναστήρι, όλοι οι καλόγεροι αναλαμβάνουν από μία εργασία. Οι εργασίες αυτές λέγονται *διακονήματα*, γιατί κάθε εργασία είναι μια μορφή προσφοράς και αγάπης του καθενός προς τους άλλους.

Όσοι ασκητεύουν σε κελιά και καλύβες ασχολούνται με το *εργόχειρό* τους. φτιάχνουν, δηλαδή, λιβάνι, καντήλια, άμφια, κομποσκοίνια, ξυλόγλυπτα κ.ά.

**Μετέωρα**

Στους πέτρινους βράχους των Μετεώρων, έξω από την Καλαμπάκα, πριν από δέκα περίπου αιώνες βρήκαν καταφύγιο κάποιοι μοναχοί. Αργότερα κάποιοι μοναχοί, όπως ο άγιος Αθανάσιος ο Μετεωρίτης, ο Βαρλαάμ και άλλοι, έκτισαν μοναστήρια. Με τον καιρό σχηματίστηκε εκεί μια ολόκληρη μοναστική πολιτεία. Οι μονές των Μετεώρων άρχισαν να οργανώνονται πιο πολύ από τον 14ο αιώνα. Σήμερα λειτουργούν έξι μοναστήρια. Σ’ αυτά έχουν κτιστεί σπουδαίοι ναοί και έχουν συγκεντρωθεί αρχαία χειρόγραφα, άμφια και αναρίθμητα άλλα κειμήλια.

Μέχρι σήμερα, πολλοί τα επισκέπτονται και εξακολουθούν να εμπνέουν ευλάβεια σε κάθε προσκυνητή.

* + - 1. **Άγιοι Τόποι (Παλαιστίνη)**

Οι τόποι όπου έζησε και δίδαξε ο Χριστός είναι γνωστοί ως Άγιοι Τόποι. Ήδη, από τα πρωτοχριστιανικά χρόνια επισκέπτονταν τις περιοχές αυτές χιλιάδες προσκυνητές από όλο τον κόσμο, που ήθελαν να γνωρίσουν από κοντά και να προσκυνήσουν τους τόπους όπου περπάτησε ο Χριστός. Στο διάβα των αιώνων, στους τόπους αυτούς κτίστηκαν δεκάδες ναοί, μοναστήρια και προσκυνήματα, που επισκέπτονται κάθε χρόνο πολλοί προσκυνητές. Επίκεντρο όλων, είναι τα προσκυνήματα στα Ιεροσόλυμα και κυρίως ο ιστορικός Ναός της Ανάστασης, όπου βρίσκεται και ο Πανάγιος Τάφος του Χριστού.\

Τα σπουδαιότερα προσκυνήματα στους Αγίους Τόπους είναι:

* Ο Ναός της Αναστάσεως και ο Πανάγιος Τάφος στα Ιερουσόλυμα.
* Ο Ναός της Γεννήσεως στη Βηθλεέμ.
* Ο Τάφος της Θεοτόκου στη Γεθσημανή
* Η Μονή του Αγίου Σάββα κ.ά.
* Επιπλέον, το όρος των Ελαιών, το όρος Θαβώρ, ο Ιορδάνης ποταμός κ.ά.

**Θρησκευτικοί προορισμοί Ρωμαιοκαθολικών**

**Φάτιμα (Πορτογαλία)**

Η Φάτιμα είναι πόλη της Πορτογαλίας που είναι διάσημη για τις εμφανίσεις της Παναγίας που λέγεται ότι έγιναν εκεί το 1917.

Το 1917, τρία μικρά παιδιά βοσκών -η Λουσία, ο Φρανσίσκο και η Ζασίντα- είδαν ένα όραμα. Η Παναγία εμφανίστηκε μπροστά τους μέσα σ' ένα λαμπρό σύννεφο και τους είπε πως θα εμφανιζόταν στο ίδιο σημείο *κάθε 13 του μήνα, έως τον Οκτώβριο*. Σε κάθε εμφάνιση της Παναγίας συγκεντρώνονταν όλο και περισσότεροι πιστοί, αν και την έβλεπαν μόνο τα τρία παιδιά. Για να πειστούν οι άπιστοι, προανήγγειλε ότι στην τελευταία εμφάνισή της, *στις 13 Οκτωβρίου*, θα γινόταν ένα λαμπρό θαύμα. *70.000 άνθρωποι που έδωσαν το παρών υποστήριξαν ότι είδαν τον ήλιο να «χορεύει», αλλάζοντας χρώματα που πλημμύρισαν τον ουρανό*.

Λέγεται ότι εκτός από τα οράματα, ειπώθηκαν στα παιδιά αυτά και τρεις προφητείες. Σήμερα, εκατομμύρια πιστοί συρρέουν κάθε χρόνο στη Φάτιμα για να προσκυνήσουν στο μέρος όπου εμφανίστηκε η Παναγία. Στο σημείο έχει δημιουργηθεί και μία πηγή, στα νερά της οποίας λέγεται πως όποιος μπει θεραπεύεται από κάθε ασθένεια.

Πηγή: https://el.wikipedia.org / «*Φάτιμα*»

**Παναγία της Λούρδης**

Η Παναγία της Λούρδης είναι ένα από τα μεγαλύτερα προσκυνήματα των Ρωμαιοκαθολικών.

Η διάδοση του προσκυνήματος ξεκίνησε όταν το 1858 μια μικρή κοπέλα, η Bernadette Soubirous, ανέφερε ότι της εμφανίστηκε η Παναγία σε μια σπηλιά έξω από την πόλη της Λούρδης. Πολλοί άνθρωποι και προσκυνητές του χώρου μιλούν για διάφορα θαύματα της Παναγίας.

Η Bernadette έχει αναγνωριστεί ως αγία από την Ρωμαιοκαθολική Εκκλησία, ενώ στη Λούρδη συρρέουν χιλιάδες πιστών για να προσκυνήσουν.

**Σαντιάγο ντε Κομποστέλα (Ισπανία)**

Το Σαντιάγο ντε Κομποστέλα είναι πόλη της Ισπανίας, στην περιοχή της Γαλικίας.

Λέγεται ότι οι Απόστολοι Ιάκωβος κα Ιωάννης θέλησαν να διαδώσουν το Ευαγγέλιο στους ειδωλολάτρες. Ο Ιωάννης επέλεξε να στραφεί ανατολικά, ενώ ο Ιάκωβος, αφού πρώτα άρχισε να κηρύττει στην Ιουδαία και τη Σαμάρεια, τελικά βρέθηκε στη Δύση, όπου έφθασε μέχρι την Ισπανία. Εκεί δεν πέτυχε πολλά πράγματα και επέστρεψε στην Ιερουσαλήμ. Όταν πέθανε, λέγεται πως οι μαθητές του μετέφεραν το σώμα του στην Ισπανία. Εκεί που τον έθαψαν έχτισαν και μια Εκκλησία. Το 813 βρέθηκε θαυματουργικά, ύστερα από αιώνες λησμονιάς, η εκκλησία και ο τάφος δίπλα της, από έναν ερημίτη μοναχό, τον Πελάγιο. Το προσκύνημα έγινε πολύ δημοφιλές από τον Μεσαίωνα μέχρι σήμερα.

Πηγή: https://el.wikipedia.org / «Σαντιάγο ντε Κομποστέλα»

**Προσκυνήματα θρησκειών του κόσμου**

**1. Ιερουσαλήμ: Μια ιερή πόλη για τις τρεις αβρααμικές θρησκείες**

Η Ιερουσαλήμ είναι η ιερή πόλη και των τριών μεγάλων μονοθεϊστικών θρησκειών του κόσμου: του Χριστιανισμού, του Ιουδαϊσμού και του Ισλάμ. Και στις τρεις αυτές θρησκείες ο Αβραάμ έχει σημαντική θέση, γι’ αυτό και ονομάζονται *αβρααμικές θρησκείες*.

* + Για τους εβραίους, η Ιερουσαλήμ καθιερώθηκε ως πρωτεύουσα από τον βασιλιά Δαβίδ, που τη μετέτρεψε σε θρησκευτικό κέντρο και φύλακα της Κιβωτού της Διαθήκης. *Ιερή πόλη των Εβραίων* θεωρήθηκε μετά την καταστροφή του Ναού του Σολομώντα από τον Ναβουχοδονόσορα, το 587π.Χ.
  + Για τους χριστιανούς είναι η *Αγία Πόλη* όπου έζησε, δίδαξε, θαυματούργησε, έζησε τα τίμια Πάθη Του, σταυρώθηκε και αναστήθηκε ο Ιησούς Χριστός.
  + Για τους μουσουλμάνους είναι το πρώτο σημείο προσανατολισμού για την προσευχή τους *(κιμπλάχ).* Επίσης, θεωρούν ότι από τον βράχο, που βρίσκεται κοντά στο τέμενος Αλ Ακσά, ο Μωάμεθ ανέβηκε νύχτα στον ουρανό (γεγονός που το ονομάζουν ***μιράτζ***), όπου έλαβε από τον Θεό την εντολή για τον τρόπο της προσευχής.

Έτσι, η Ιερουσαλήμ έγινε σημείο προσκυνήματος για τους πιστούς και των τριών μεγάλων μονοθεϊστικών θρησκειών. Ένας τόπος που θα μπορούσε να δείξει στον κόσμο ότι μπορούν όλοι οι άνθρωποι να συνυπάρξουν ειρηνικά, χωρίς να γίνεται εμπόδιο η πίστη τους και η θρησκεία τους.

1. **Μέκκα: Ιερή αποδημία των μουσουλμάνων** (χατζ-χατζής)

Είναι η ιερή πόλη των μουσουλμάνων, και ο προορισμός του ***χατζ***, δηλαδή της ιερής αποδημίας τους και ο τόπος συνάντησης των μουσουλμάνων από όλο τον κόσμο κάθε χρόνο.

**Το χατζ στη Μέκκα**

Η θρησκευτικότητα των μουσουλμάνων εκφράζεται μέσα από πέντε βασικά καθήκοντα, που συνήθως αποκαλούνται πέντε θεμέλια ή «πέντε στύλοι» του Ισλάμ. Ένα από αυτά είναι και η ***ιερή αποδημία*** ή *προσκύνημα στη Μέκκα*, που καλείται ***χατζ***.

Το ιερό αυτό προσκύνημα στη Μέκκα γίνεται κατά τον δωδέκατο μήνα του μουσουλμανικού έτους. Ο μουσουλμάνος που έχει οικονομική άνεση είναι υποχρεωμένος να πραγματοποιήσει αυτό το ταξίδι τουλάχιστον μία φορά στη ζωή του. Οι προσκυνητές φροντίζουν να είναι καθαροί, κόβουν τα μαλλιά και τα νύχια τους και λίγα χιλιόμετρα από τη Μέκκα ντύνονται με λευκό ένδυμα. Οι γυναίκες καλύπτονται ολόκληρες.

Βασικός σκοπός του προσκυνήματος είναι η ***Κάαμπα***, «*ο αρχαίος οίκος*» όπως λέει το Κοράνιο. Εκεί υπάρχει από πολύ παλιά, ένας μαύρος βράχος (*μέλας λίθος*) τμήμα από έναν μετεωρίτη, πιθανώς. Οι προσκυνητές γυρίζουν γύρω από αυτόν επτά φορές προσπαθώντας να τον ασπασθούν ή να τον αγγίξουν. Ακολουθεί μία πορεία λίγων ωρών ανατολικά από τη Μέκκα, στο Αραφάτ. Εκεί θα μείνουν από το μεσημέρι μέχρι τη δύση του ήλιου.

Τη δέκατη μέρα του δωδέκατου μήνα προσφέρεται στον Θεό θυσία ζώου υπέρ ολόκληρης της μουσουλμανικής κοινότητας, σε ανάμνηση της θυσίας του Αβραάμ.

Οι προσκυνητές επισκέπτονται, συνήθως, και τον τάφο του Μωάμεθ στη *Μεδίνα*. Φροντίζουν, επίσης, να προμηθευτούν νερό από το *ιερό πηγάδι*. Μετά την επιστροφή τους από το ιερό προσκύνημα μπορούν πλέον να πάρουν τον τίτλο του ***χατζή*** (αυτού, δηλαδή, που πραγματοποίησε την ιερή αποδημία στη Μέκκα).

1. **Μπενάρες: Ιερό ταξίδι των Ινδουιστών στον Γάγγη - νίψεις εξαγνισμού**

Για τους Ινδούς, ο **Γάγγης** είναι ένας ιερός ποταμός*.* Οι Ινδοϊστές θεωρούν πως το πλύσιμο στα νερά του ποταμού εξαγνίζει τον άνθρωπο από τις αμαρτίες, ενώ πολλοί από αυτούς φυλάσσουν νερό από τον Γάγγη στα σπίτια τους ως φυλαχτό. Θεωρείται πως είναι το μοναδικό ποτάμι που έχει πρόσβαση και τους 3 κόσμους: τον Παράδεισο, την κόλαση και τη γη. Παρά, λοιπόν, το γεγονός ότι ο Γάγγης είναι πλέον εξαιρετικά μολυσμένος, αποτελεί αναπόσπαστο κομμάτι της ζωής και του πολιτισμού της Ινδίας. Χιλιάδες Ινδοί προσέρχονται άλλος για να εξαγνιστεί από τις αμαρτίες του, άλλος για να αναζωογονηθεί και άλλος απλώς για να χρησιμοποιήσει το νερό του ποταμού για τις καθημερινές του ανάγκες.

Κατά μήκος του ποταμού υπάρχουν πολλές ιερές πόλεις. Ιδιαίτερα η πόλη **Βαρανάσι** (ή **Μπενάρες**) θεωρείται η πιο ιερή πόλη της Ινδίας, όχι μόνο για τους Ινδοϊστές, αλλά και για τους οπαδούς του Βουδισμού, καθώς εκεί κήρυξε για πρώτη φορά ο Σιντάρτα Γκαουτάμα (Βούδας). Πάρα πολύς κόσμος επισκέπτεται το Βαρανάσι για να εξαγνιστεί στα νερά του Γάγγη. Στην πόλη υπάρχουν εκατοντάδες ναοί στις όχθες του ποταμού.

**Το ταξίδι δύο εθελοντών στην Αφρική**

Δύο νεαρά αδέλφια, η Μαριλένα και ο Κωνσταντίνος Μαραγκός, αποφάσισαν να ταξιδέψουν στην Ουγκάντα με σκοπό να προσφέρουν βοήθεια σε άτομα όλων των ηλικιών, έχοντας στο επίκεντρο την εκπαίδευση.

Ό**πως λένε και οι ίδιοι, το ταξίδι αυτό είναι μια καθαρά προσωπική πρωτοβουλία μιας ομάδας που ίδρυσαν οι ίδιοι. Η δράση τους δεν είναι** χρηματοδοτούμενη, αλλά βασίστηκε στους ατομικούς πόρους των μελών της ομάδας. Έμπνευσή τους αποτέλεσε ο πατήρ Αντώνιος που βρίσκεται τα τελευταία δέκα χρόνια στην Ουγκάντα και έχει υπό την εποπτεία του τέσσερις ενορίες με σχολείο και ορφανοτροφείο.

«*Ταξιδεύουμε συχνά με την αδελφή μου. Τα τελευταία χρόνια είχαμε επαφή με τον πατέρα Αντώνιο και σκεφτήκαμε ότι τώρα ήταν η κατάλληλη στιγμή να τολμήσουμε αυτό το ταξίδι. Κλείσαμε τα εισιτήρια και σκεφτήκαμε πως θα μπορούσαμε να βοηθήσουμε με ουσιαστικό τρόπο αυτούς τους ανθρώπους*», λέει ο Κωνσταντίνος Μαραγκός.

Λίγες μέρες πριν από το μεγάλο ταξίδι τους προς την Αφρική, ο Κωνσταντίνος και η Μαριλένα συγκέντρωσαν σε ειδική εκδήλωση δώρα μικρής αξίας, όπως μολύβια, στυλό, ξύστρες, χάρτες, χάρακες και τετράδια, προκειμένου να τα δώσουν σε μικρούς μαθητές. Δύσκολα μπορούσαν όμως να φανταστούν ότι ένα παιδί του νηπιαγωγείου ή του δημοτικού θα έκανε υπόκλιση ευχαριστώντας αυτούς τους ανθρώπους για δώρα μικρής αξίας. «*Μαθητές έμειναν έκπληκτοι όταν τους δείξαμε πως μπορούν να ξύνουν το μολύβι τους με μια ξύστρα και όχι με το μαχαίρι όπως είχαν μάθει να κάνουν*», σημειώνει η Μαριλένα.

Τα δύο αδέλφια είχαν την ευκαιρία να αντιληφθούν ότι οι μαθητές της Ουγκάντα έχουν τις ίδιες ανησυχίες για το μέλλον τους με τα αντίστοιχα παιδιά στην Ελλάδα, αλλά δυστυχώς δεν έχουν τις ίδιες ευκαιρίες.

**ΘΕΜΑΤΙΚΗ ΕΝΟΤΗΤΑ 6: Χριστιανοί άγιοι και ιερά πρόσωπα άλλων θρησκειών**

Κείμενα &

Πληροφοριακό υλικό

**Ποιος είναι ο χριστιανός άγιος;**

**1. Πιστός στην αγάπη του Χριστού**

*«Όπως με αγάπησε ο Πατέρας, έτσι σας αγάπησα κι εγώ∙ μείνετε πιστοί στην αγάπη μου. Και θα μείνετε πιστοί στην αγάπη μου, αν τηρήσετε τις εντολές μου, όπως εγώ τήρησα τις εντολές του Πατέρα μου και γι’ αυτό μένω πιστός στην αγάπη του.*

*Σας τα είπα αυτά, ώστε η χαρά η δική μου να είναι μέσα σας, κι η χαρά σας να είναι ολοκληρωμένη. Αυτή είναι η δική μου εντολή: να αγαπάτε ο ένας τον άλλο, όπως εγώ σας αγάπησα. Κανείς δεν έχει μεγαλύτερη αγάπη από κείνον που θυσιάζει τη ζωή του για χάρη των φίλων του. Εσείς, είστε φίλοι μου, αν κάνετε αυτά που σας παραγγέλλω εγώ»*

Ιω 15, 9-14

**2. Απεριόριστη αγάπη και προσφορά προς τον πλησίον**

*Ένας από τους γραμματείς πλησίασε και ρώτησε τον Ιησού: «Ποια είναι η σπουδαιότερη απ’ όλες τις εντολές;» Του αποκρίθηκε ο Ιησούς: «Η πρώτη και σπουδαιότερη εντολή είναι: «Άκου Ισραήλ: ο Κύριος ο Θεός μας είναι ένας και μοναδικό Κύριος». Και «να αγαπάς τον Κύριο τον Θεό σου μ’ όλη την καρδιά σου και μ’ όλη την ψυχή σου και μ’ όλο τον νου σου και μ’ όλη τη δύναμή σου». Αυτή είναι η πρώτη εντολή.*

*Δεύτερη όμοια είναι αυτή: «Να αγαπάς τον πλησίον σου όπως τον εαυτό σου». Δεν υπάρχει άλλη εντολή μεγαλύτερη απ’ αυτές»*

Μκ 12, 28-31

*«Άλλωστε όλος ο νόμος συνοψίζεται σε μια φράση, στο ν’ αγαπήσεις τον πλησίον σου σαν τον εαυτό σου»*

Γαλ 5, 14

*Μην αφήνετε κανένα χρέος σε κανένα, εκτός βέβαια από την αγάπη που οφείλετε πάντοτε ο ένας στον άλλο. Όποιος αγαπάει τον άλλο έχει τηρήσει το σύνολο των εντολών του Θεού.*

Ρωμ 13, 8

**3. Σεβασμός και αγάπη προς όλη την κτίση**

**Ο άγιος Φραγκίσκος και τα ζώα**

**Η εξημέρωση του λύκου**

Τον καιρό που ο άγιος Φραγκίσκος έμενε στο Agobbio είχε παρουσιαστεί ένας άγριος λύκος που τρομοκρατούσε τους κατοίκους, γιατί δεν κατασπάραζε μόνον ζώα αλλά και ανθρώπους. Ο Φραγκίσκος πήγε να τον βρει. Ο λύκος στάθηκε να τον κοιτά, και κείνος του είπε: «Αδελφέ λύκε, εγώ ξέρω πως όλα αυτά που κάνεις, τα κάνεις γιατί πεινάς. Να έρχεσαι όμως κάθε μέρα να σου δίνουμε εμείς να τρως.» Ο λύκος άκουσε τα λόγια του, πλησίασε τον Άγιο όπως ένας σκύλος, κι από τότε πήγαινε κάθε μέρα από πόρτα σε πόρτα και τον ταΐζανε, και τούτο κράτησε για χρόνια ως το τέλος της ζωής του.

**Η φροντίδα για όλα τα πλάσματα της φύσης**

Επίσης, ο άγιος Φραγκίσκος απαγόρευε στους μοναχούς του, όταν έκοβαν ξύλα να τα ξεριζώνουν (για να μπορούν να πετάξουν νέους βλαστούς), μάζευε από τον δρόμο τα μικρά σκουλήκια, για να μην ποδοπατηθούν, και ήθελε να δίνουν στις μέλισσες το καλύτερο μέλι και το καλύτερο κρασί για να μην πεθαίνουν από την πείνα κατά τη διάρκεια του κρύου χειμώνα. Και για την ημέρα των Χριστουγέννων, ήθελε να ζητήσει από τον άρχοντα να εκδώσει ένα διάταγμα, με το οποίο όλοι όσοι είχαν τη δυνατότητα, να σκορπίσουν στους δρόμους στάρι και δημητριακά, έτσι ώστε σε μια τέτοια λαμπρή μέρα τα πουλιά να έχουν άφθονη τροφή.

**Τα χελιδόνια υπακούουν τον άγ. Φραγκίσκο**

Ο Άγιος Φραγκίσκος ετοιμαζόταν να κάνει το κήρυγμά του. Στην αυλή όμως τραγουδούσαν και θορυβούσαν πάρα πολλά χελιδόνια. Τότε εκείνος τα διέταξε να σωπάσουν μέχρι να τελειώσει το κήρυγμά του και τα χελιδόνια τον υπάκουσαν.

**4. Ισόβια αναζήτηση της σχέσης με τον άγιο Θεό**

*Πίστη σημαίνει σιγουριά γι’ αυτά που ελπίζουμε και βεβαιότητα γι’ αυτά που δε βλέπουμε. Μ’ αυτήν απέκτησαν κι οι προπάτορές μας την καλή μαρτυρία.*

*Με την πίστη καταλαβαίνουμε ότι ο Θεός με τον λόγο του έφτιαξε το σύμπαν κι ότι, συνεπώς, κάθε τι που βλέπουμε δημιουργήθηκε από κάτι που δε φαίνεται.*

Εβρ 11, 1-3

**«Ζω δε ουκέτι εγώ, ζει δε εν εμοί ο Χριστός»: Άγιοι άνδρες και γυναίκες της Χριστιανικής Εκκλησίας**

**Αγία Λυδία η Φιλιππησία**

Η Λυδία ήταν έμπορος πορφύρας και διέμενε στους Φιλίππους της Μακεδονίας. Η Λυδία αναζητούσε τον αληθινό Θεό. Τα χρόνια εκείνα ο Απόστολος Παύλος επισκέφθηκε τους Φιλίππους όπου και κήρυξε για τον Χριστό. Η Λυδία ήταν ανάμεσα σε όσους παρακολούθησαν το κήρυγμά του. Ενθουσιάστηκε, αποδέχθηκε αμέσως τη νέα διδασκαλία για το Χριστό και ζήτησε να βαπτιστεί. Πράγματι, ο Παύλος την βαπτίζει στα νερά του ποταμού Ζυγάκτου και, έτσι, η Λυδία γίνεται **το πρώτο μέλος της πρώτης Εκκλησίας της Ελλάδος. Η Λυδία η Φιλιππησία αναγνωρίζεται ως** αγία τόσο από την Ορθόδοξη όσο και από την Καθολική Εκκλησία.

**Αββάς Πινούφριος**

O αββάς Πινούφριος ήταν ιερομόναχος και ηγούμενος ενός μεγάλου μοναστηριού που βρισκόταν κοντά σε μια πόλη της Αιγύπτου. Οι αρετές του τον έκαναν ονομαστό σε ολόκληρη τη γύρω περιοχή. Ο Πινούφριος επειδή θεωρούσε υπερβολική όλη αυτή την τιμή των ανθρώπων, κατέφυγε σε μια απόμακρη περιοχή, όπου υπήρχε το φημισμένο μοναστήρι των Ταβεννησιωτών. Χωρίς να πει ποιος είναι, ζήτησε από τους μοναχούς να μείνει στο μοναστήρι. Οι μοναχοί τον άφησαν να περιμένει για πολλές μέρες, δοκιμάζοντας αν η επιθυμία του ήταν πράγματι αληθινή. Τελικά, αφού τον δέχτηκαν, του ανέθεσαν τη θέση του βοηθού ενός νεαρού κηπουρού. Ο Πινούφριος εκτελούσε με ταπείνωση όλα όσα τον πρόσταζε ο κηπουρός. Επιπλέον, τη νύχτα έκανε στα κρυφά διάφορες δουλειές που απέφευγαν να κάνουν οι άλλοι μοναχοί, επειδή τις βαριούνταν η τις σιχαίνονταν. Βλέποντας το πρωί οι μοναχοί τη δουλειά που είχε γίνει απορούσαν για το ποιός άραγε την είχε κάνει.

Μετά από τρία χρόνια ήρθε τυχαία στη μονή ένας ξένος αδελφός που γνώριζε τον αββά Πινούφριο και τον αναγνώρισε αμέσως. Τα ρούχα όμως που φορούσε ο αββάς αλλά και η ταπεινή του δουλειά τον έκαναν να διστάζει να τον πλησιάσει. Κάποια ημέρα ωστόσο όλες οι αμφιβολίες του διαλύθηκαν και έπεσε στα πόδια του.

Όλοι οι μοναχοί ήταν απαρηγόρητοι όταν ο ξένος αδελφός τους ενημέρωσε για το ποιος ήταν στ’ αλήθεια ο Πινούφριος. Ότι δεν ήταν μόνο μοναχός, αλλά και ιερέας! Έτσι, τον συνόδευσαν πίσω στο μοναστήρι του. Αλλά και πάλι έμεινε εκεί για πολύ λίγο. Ενοχλημένος για μια ακόμα φορά από τις τιμές που του απέδιδαν και για τη θέση του ηγουμένου που του ξαναέδωσαν, έφυγε κρυφά και πέρασε στην Παλαιστίνη. Εκεί έγινε δεκτός, ως δόκιμος και αρχάριος, σε ένα μοναστήρι. Οι αρετές και η αξία του δεν έμειναν για πολύ κρυφές. Αφού και πάλι αποκαλύφθηκε η ταυτότητά του με τον ίδιο τρόπο, οδηγήθηκε για μια ακόμη φορά στο μοναστήρι του, με τις πιο μεγάλες εκδηλώσεις σεβασμού και τιμής. Ετσι αναγκάσθηκε τελικά να δεχθεί να παραμείνει στη θέση του ηγουμένου που είχε.

**Αχμέτ Κάλφας ο εξ Αγαρηνών**

Στην Κωνσταντινούπολη ζούσε ένας Τούρκος, άρχοντας και λεβέντης και τον έλεγαν Αχμέτ και είχε ψηλή θέση στο παλάτι. Εκεί είχε μια Ρωσίδα σκλάβα που ήταν χριστιανή ορθόδοξη. Κάθε Κυριακή μια άλλη γρια σκλάβα, της έφερνε αντίδωρο και έτρωγε. Ο Αχμέτ τη ρώτησε τι τρώει κάθε Κυριακή πρωί και ευωδιάζει το στόμα της και εκείνη του μίλησε για τον Χριστό. Ο Αχμέτ πήγε στην εκκλησία να δει ο ίδιος με τα μάτια του τι συμβαίνει. Τότε είδε να βγαίνουν φωτεινές ακτίνες από τα χέρια του Πατριάρχη όταν ευλογούσε τους πιστούς που έπεφταν επάνω στα κεφάλια τους. Εκείνο όμως, που πραγματικά τον συγκλόνισε, ήταν το ότι, οι ακτίνες φώτιζαν μόνο τα κεφάλια των Χριστιανών και δε φώτιζαν το δικό του κεφάλι. Αποφάσισε τότε να γίνει χριστιανός και βαπτίσθηκε κρυφά από τους συμπατριώτες του.

Κάποια μέρα, καθώς με άλλους Τούρκους έτρωγαν και έπιναν έπιασαν την κουβέντα για το ποιο είναι το πιο σπουδαίο πράγμα πάνω στη γη. Τότε ρώτησαν και τον Αχμέτ. Κι αυτός απάντησε απ’ την καρδιά του αυτό που πίστευε στ’ αλήθεια: «Μεγαλύτερο απ’ όλα είναι η πίστη των χριστιανών». Τότε οι Τούρκοι έπεσαν επάνω του, τον κτύπησαν, τον φυλάκισαν και στο τέλος, 3 Μαΐου του 1682, τον αποκεφάλισαν.

**Άγιος Νικόλαος ο Πλανάς**

Ο απλός και αγράμματος παπα-Νικόλας ήταν γέννημα-θρέμμα Ναξιώτης. Γεννήθηκε το 1851, είχε παππού ιερέα και από παιδί εκδήλωνε την αγάπη του για την Εκκλησία. Οι δυσκολίες της ζωής τον έφεραν με την οικογένειά του στην Αθήνα. Εκεί, πολύ νέος παντρεύτηκε αλλά η γυναίκα του πέθανε μόλις γεννήθηκε το παιδί τους, που το μεγάλωσε μόνος.

Το 1879 χειροτονείται διάκονος στον ναό Μεταμορφώσεως της Πλάκας, και μετά από πέντε χρόνια, πρεσβύτερος στο ταπεινό εκκλησάκι του Αγίου Ελισσαίου, στο Μοναστηράκι. Για πενήντα περίπου χρόνια (ως το 1932), ήταν ιερέας και στους ναούς του Αγίου Παντελεήμονος, κοντά στον Ιλισσό ποταμό, και της ακόμη φτωχότερης και απόμερης τότε εκκλησίας του Αγίου Ιωάννου του Προδρόμου του λεγομένου «Κυνηγού», στη σημερινή οδό Βουλιαγμένης.

Ο παπα-Νικόλας ήταν άνθρωπος άκακος, απονήρευτος και βαθειά ταπεινός. Τις πρώτες γραπτές μαρτυρίες για τα χαρίσματα του παπα-Νικόλα που ήταν κρυμμένα κάτω από την απλότητα και την ταπείνωσή του, τις έχουμε από τον σύγχρονό του Αλέξανδρο Παπαδιαμάντη, που ήταν ψάλτης του, στο εκκλησάκι του Αγίου Ελισσαίου: “Είναι ο ταπεινότερος των ιερέων και ο απλοϊκότερος των ανθρώπων... είναι αξιαγάπητος, είναι απλοϊκός και ενάρετος”.

Όσα χρήματα περνούσαν από τα χέρια του, αμέσως τα διοχέτευε στην ελεημοσύνη. Ως και νεαρούς διάκους βοηθούσε να σπουδάσουν. Πολλές φορές δεν είχε ούτε μια πεντάρα πάνω του. Χωρίς να το προσέξει κάποτε πήρε ένα αμάξι να τον πάει σε κάποιο σπίτι. Όταν έφθασαν και θέλησε να πληρώσει... κοιτάζει για χρήματα, ξανακοιτάζει, τίποτα. Βρέθηκε σε αμηχανία. Τότε του λέει ο αμαξάς: “Δεν είσαι συ ο εφημέριος του Αγίου Ιωάννη, ο παπα-Νικόλας;” - “Ναι, παιδί μου, εγώ είμαι”. - Έ, δεν θέλω λεφτά, μόνον την ευχή σου!”

Σε μια άλλη περίπτωση κάποιος, που του διάβασε κάποτε παράκληση, του έδωσε ως πληρωμή κάποιο σεβαστό ποσόν, μέσα σε κλειστό φάκελο. Μόλις ο παπα-Νικόλας πήρε τον φάκελο, αμέσως τον έδωσε κλειστό σε μια φτωχή, που τον περίμενε να τελειώσει την παράκληση. Ο άνθρωπος που του τον έδωσε, ενοχλήθηκε. “Μα τον ευλογημένο”, έλεγε, “να μην κοιτάξει καν τι του έδωσα!”

Από το πρωί μέχρι το βράδυ παρέμενε στον ναό. Για τροφή του αρκούσε λίγο ψωμί και λίγα χόρτα, τα οποία μάζευε ο ίδιος, και κάποιες φορές, λίγο γάλα που του πρόσφεραν βοσκοί της ενορίας του. Έδειχνε μεγάλη υπομονή και αφάνταστη ψυχραιμία στις δοκιμασίες και τις δυσκολίες της ζωής.

Ο παπα-Νικόλας ζούσε μέσα στη χαρά της Θείας Ευχαριστίας, την οποία τελούσε ανελλιπώς κάθε ημέρα. Μεγάλη σημασία έδινε στην προσοχή και την συγκέντρωση του νου κατά την διάρκεια της προσευχής και της λατρείας. Στις διδασκαλίες του τόνιζε πολύ το σημείο αυτό.

Πέθανε το 1932 και ανακηρύχθηκε επισήμως ως άγιος το 1992.

**Ιερά πρόσωπα στις θρησκείες του κόσμου**

**1. Μωάμεθ, ο απεσταλμένος του Αλλάχ**

Ο Μωάμεθ είναι ο ιδρυτής της θρησκείας του Ισλάμ. Το όνομά του σημαίνει «*ο ευλογημένος*». Θεωρείται από τους μουσουλμάνους ο μεγαλύτερος και τελευταίος προφήτης του αληθινού Θεού. Γεννήθηκε στη Μέκκα της Σαουδικής Αραβίας το έτος 570 μ.Χ. Έζησε στο σπίτι του θείου του, μέχρι που έγινε 40 χρονών. Τότε ο Αλλάχ αποκάλυψε στον Μωάμεθ, μέσω του αρχαγγέλου Γαβριήλ, ότι θα είναι ο απεσταλμένος του.

Στην αρχή δίστασε να πιστέψει ότι είναι ο απεσταλμένος του Θεού. Τα τρία πρώτα χρόνια κήρυττε μόνο σε λίγους φίλους. Στο κήρυγμά του καλούσε τους ανθρώπους να τον ακολουθήσουν στον δρόμο του ***ισλάμ***, *της υποταγής*, δηλαδή, *στον Αλλάχ*. Επίσημα η δράση του άρχισε το 613μ.Χ. στη Μέκκα, που ήταν τότε ειδωλολατρική. Γι’ αυτό και η κατάσταση δεν άργησε να γίνει απειλητική για τον Μωάμεθ και τους οπαδούς του. Έτσι, το 622μ.Χ., με εβδομήντα περίπου οπαδούς του μετακινήθηκε στην πόλη που αργότερα ονομάστηκε ***Μεδίνα***. Η *φυγή* ή *μετανάστευση* αυτή από τη Μέκκα στη Μεδίνα ονομάστηκε ***Εγίρα*** και θεωρείται η αρχή της ισλαμικής χρονολογίας.

Από τη Μεδίνα με το κήρυγμά του κατόρθωσε να ενώσει όλες τις αραβικές φυλές σε ***μουσουλμανική κοινότητα*** καθώς και τους εβραίους αποίκους. Τα δέκα χρόνια που έμεινε εκεί συνέχισε να δέχεται αποκαλύψεις από τον Θεό. Έτσι καθόρισε με σαφήνεια τις θέσεις του για τον Θεό και για τον τρόπο ζωής των μουσουλμάνων. Οργάνωσε, επίσης, τους οπαδούς του και στρατιωτικά και κατόρθωσε έτσι να επιστρέψει στη Μέκκα ως κατακτητής. Από τότε την όρισε ως τόπο προσανατολισμού για την προσευχή και ως τόπο προσκυνήματος όλων των μουσουλμάνων.

Πέθανε το 632μ.Χ. στη Μεδίνα έχοντας μεταμορφώσει τον ισλαμισμό σε μία φοβερή δύναμη, αφού κατόρθωσε να δημιουργήσει ένα θρησκευτικό κράτος που επεκτάθηκε με καταπληκτική ταχύτητα σε μια τεράστια έκταση.

**2. Ραβίνος Ελεάζαρ**

Ο ραβίνος (:δάσκαλος) Ελεάζαρ έζησε από το 1.700 μ.Χ. έως το 1.760 μ.Χ. στην Πολωνία. Προσπάθησε να δώσει μια νέα πνοή στον Ιουδαϊσμό μέσα από την ανανέωση της ευσέβειας των απλών Ιουδαίων. Η προσπάθεια αυτή ονομάζεται ***Χασιδισμός*** (=*ευσεβισμός)* από τη λέξη *χασίδ=ευσεβής.*

Τόνισε την ανάγκη να ζει κάποιος ηθικά, να απολαμβάνει την εσωτερική χαρά που του δίνει η προσωπική πράξη και η εσωτερική θρησκευτική εμπειρία. Έδινε περισσότερη έμφαση στην εσωτερική στάση του ανθρώπου, στην προσωπική του σχέση με τον Θεό, παρά στο να προσπαθεί κάποιος να κατανοήσει με τον νου του όσα έχει η ιουδαϊκή παράδοση και να τα επεξεργαστεί.

**3. Bούδας, ο φωτισμένος δάσκαλος**

Το όνομά του ήταν Σιντάρτα Γκαουτάμα και γεννήθηκε σε μια πόλη του Νεπάλ. Ήταν γιος ενός ηγεμόνα μιας φυλής των Ινδών. Έζησε πιθανότατα από το 563 π.Χ. μέχρι το 483 π.Χ. στη βορειοανατολική Ινδία, κοντά στα σημερινά σύνορα Νεπάλ –Ινδίας. Ο πατέρας του φρόντιζε να μη γνωρίσει δυστυχία ο γιος του. Όμως, ο πρίγκιπας Σιντάρτα δεν ένοιωθε ικανοποιημένος.

Κάποια στιγμή αποφάσισε να γνωρίσει τους ανθρώπους του λαού του. Έτσι συνειδητοποίησε την ανθρώπινη δυστυχία και αποφάσισε ότι έπρεπε να βρει έναν τρόπο να σώσει την ανθρωπότητα από τον πόνο. Αποφάσισε να ζήσει ως ασκητής για να γνωρίσει την αλήθεια. Στην ηλικία των 35 χρόνων κατέκτησε *τη Φώτιση*. Τη στιγμή εκείνη, δηλαδή, *κατανόησε την αιτία της δυστυχίας και τον τρόπο που μπορούσε να εξαλειφθεί.* Από τη στιγμή αυτή οι οπαδοί του έπαψαν να τον αποκαλούν με το κανονικό όνομά του και άρχισαν να τον αποκαλούν *Φωτισμένο,* ***Βούδα****.* Πέθανε σε ηλικία 80 ετών.

Είναι ο ιδρυτής του Βουδισμού και οι ίδιοι οι Βουδιστές αποκαλούν το σύστημα των ιδεών που ακολουθούν ως «*μήνυμα του Βούδα*» και κυρίως ως ***Ντάρμα***, δηλαδή «*διδασκαλία», «πρότυπο ζωής».*

**4. Κομφούκιος, ο φιλόσοφος της Ανατολής**

Ο ***Κομφούκιος*** έζησε τον 6ο αιώνα π.Χ. (551-479 π.Χ.). Υπήρξε ένας από τους σπουδαιότερους διδασκάλους και φιλοσόφους του κόσμου και ο μεγαλύτερος σοφός της Κίνας. Καταγόταν από ευγενή οικογένεια, αλλά όταν ήταν τριών ετών ο πατέρας του πέθανε και έτσι αναγκάστηκε να μεγαλώσει μέσα στην ανέχεια. Αγωνίστηκε σκληρά για να αντιμετωπίσει τα προβλήματα της ζωής και έτσι υποχρεώθηκε να αναπτύξει διάφορες ικανότητες.

Το μεγαλύτερο μέρος της ζωής του το πέρασε με τη μελέτη, τη διδασκαλία και τα ταξίδια. Πολλοί νέοι συγκεντρώθηκαν κοντά του. Λέγεται ότι οι μαθητές του έφτασαν συνολικά τους 3000. Κέρδισε την αφοσίωση και τον σεβασμό όλων τους. Η βασική του μέθοδος διδασκαλίας ήταν οι *ερωταποκρίσεις*.

Με μια μικρή ομάδα μαθητών του ταξίδεψε σε πολλά κρατίδια της Κίνας και έκανε επισκέψεις στους ηγεμόνες τους. Με τη διδασκαλία του προσπάθησε να τους επηρεάσει με σκοπό να υπάρξει πολιτική αναμόρφωση προς όφελος των ανθρώπων. Αντιμετώπισε τη θρησκεία ως απαραίτητο στοιχείο για να υπάρχει τάξη μέσα στο κράτος και την κοινωνία. Υπήρξε μεγάλος φιλόσοφος, διδάσκαλος και πολιτικός στην ιστορία της Κίνας.

Πέθανε στα 73 του χρόνια.

Η επίδραση του Κομφούκιου απλώθηκε σε όλη την Κίνα με μεγάλη ταχύτητα. Σε κάθε πόλη σχεδόν, ανεγέρθηκαν ιερά προς τιμή του μεγάλου Δασκάλου. Ο Κομφούκιος δε θεοποιήθηκε. Ούτε μπορεί να θεωρηθεί θρησκευτικός ηγέτης. Τιμήθηκε και λατρεύτηκε ως κατεξοχήν σοφός και εμπνευστής του κινεζικού λαού. Τον ονόμασαν μεταξύ άλλων και «*Μεγάλη Τελειότητα*» και «*Διδάσκαλο δέκα χιλιάδων γενεών*».

**5. Λάο-Τσε, ο γεροδιδάσκαλος**

Ο ***Λάο-Τσε*** έζησε τον 6ο αιώνα π.Χ. σε μια επαρχία της Κίνας. Το όνομά του σημαίνει «*ο γερο-Δάσκαλος*». Για τη ζωή του δεν υπάρχουν πολλές πληροφορίες. Αναφέρεται ότι ήταν αρχειοφύλακας στο παλάτι και ότι κάποτε συναντήθηκε με τον Κομφούκιο, που ήταν νεότερός του.

Προτιμούσε την ησυχία και την απάθεια. Όταν συνέβη μια αναταραχή στην περιοχή που ζούσε αποφάσισε να απομακρυνθεί και να ζήσει σε ένα βουνό. Στα σύνορα, λέγεται, τον σταμάτησαν και του ζήτησαν να τους αναπτύξει τη φιλοσοφία του. Τότε παρέμεινε εκεί και έγραψε ένα κείμενο πέντε χιλιάδων λέξεων, το *Ταό- Τε-Κινγκ*, που αφού το παρέδωσε σε κάποιον και αναχώρησε. Από τότε δεν άκουσε κανείς γι’ αυτόν. Λένε ότι έζησε ως ερημίτης ως τα βαθιά γεράματα.

Ο Λάο-Τσε είναι σεβαστός σε όλα τα στρώματα της κινέζικης κοινωνίας. Για τον λαό έγινε άγιος και θεοποιήθηκε. Θεωρήθηκε «συναιώνιος με τα φωτεινά σώματα», δηλαδή τον ήλιο, τη σελήνη, τα άστρα.

**Σύγχρονοι αγωνιστές για τον συνάνθρωπο, τη δικαιοσύνη, την ειρήνη, το περιβάλλον**

**Ο παπα-Στρατής της Μυτιλήνης (1958-2015)**

Ο παπά-Στρατής ήταν εφημέριος στον ναό του Αγίου Γεωργίου στο Κεράμι στην Καλλονή Λέσβου και η ψυχή της μη κυβερνητικής οργάνωσης «Αγκαλιά».

Ο παπά Στρατής είχε δημιουργήσει στην Καλλονή της Λέσβου ένα καταφύγιο για τους πρόσφυγες και μετανάστες που έφταναν στο νησί, προσφέροντάς τους ανακούφιση. Υπολογίζεται πως από το 2007 βοήθησε περίπου δέκα χιλιάδες ανθρώπους, συμπεριλαμβανομένων μερικών ντόπιων που ήρθαν σε δυσχερή οικονομική θέση.  
Έπασχε για χρόνια από μια αναπνευστική ασθένεια που τον ανάγκαζε να είναι μονίμως συνδεδεμένος με φιάλη οξυγόνου. Αυτό δεν τον εμπόδισε να βρίσκεται συνέχεια στους δρόμους της Λέσβου στηρίζοντας τους πρόσφυγες και μετανάστες. Η δράση του εξαπλώθηκε σε Ελλάδα και εξωτερικό.

«*Έχω δει τα μικρά παιδιά με φουσκάλες στα πόδια τους και έγκυες γυναίκες που κρατούσαν τις κοιλιές τους και έκλαιγαν από τον πόνο*» έλεγε θλιμμένος. «*Αυτοί οι άνθρωποι δεν είναι μετανάστες, δεν επιλέγουν να έρθουν εδώ. Είναι τα παιδιά του πολέμου, που προσπαθούν να ξεφύγουν από τις σφαίρες*» τόνιζε τους τελευταίους μήνες, καθώς στο νησί κατέφθαναν καθημερινά εκατοντάδες πρόσφυγες και μετανάστες.  
«*Σας προτρέπω να αγωνίζεστε όσο μπορείτε καθημερινά, για την ειρήνη και την αγάπη. Μόνο έτσι λεγόμαστε άνθρωποι*», ήταν τα τελευταία του λόγια στην προσωπική του σελίδα στο Facebook.

**Όσκαρ Ρομέρο (1917-1980)**

Αρχιεπίσκοπος της Ρωμαιοκαθολικής Εκκλησίας στο Ελ Σαλβαντόρ. Στάθηκε δίπλα στον λαό του κηρύττοντας κατά της φτώχιας, της κοινωνικής αδικίας. Καταδίκαζε τη βία των ενόπλων δυνάμεων και τις παραβιάσεις των ανθρωπίνων δικαιωμάτων από το καθεστώς της χώρας του. Εκτελέστηκε με ριπές τουφεκιού σε ένα μικρό παρεκκλήσι νοσοκομείου την ώρα που τελούσε **τη θεία λειτουργίας**. Την παραμονή της εκτέλεσής απευθυνόταν στους φαντάρους και στους αστυνομικούς λέγοντας:

«*Πριν από την εντολή να σκοτώσετε που δίνει ένας άνθρωπος, πρέπει να επικρατήσει ο νόμος του Θεού που λέει “ου φονεύσεις”. [...] Εν ονόματι του Θεού κι εν ονόματι τούτου του βασανισμένου λαού, που τα δάκρυά του φτάνουν μέχρι τον ουρανό, σας εκλιπαρώ, σας ικετεύω, σας διατάσσω: Σταματήστε την καταπίεση*».

**Μάρτιν Λούθερ Κινγκ (1929-1968)**

Μαύρος προτεστάντης πάστορας ειρηνιστής και οπαδός της δράσης μέσω της παθητικής αντίστασης, ηγέτης του αφροαμερικανικού κινήματος για τα πολιτικά δικαιώματα των μαύρων. Στις 28 Αυγούστου του 1963, ηγήθηκε μιας τεράστιας ειρηνικής συγκέντρωσης διαμαρτυρίας στην Ουάσιγκτον, γύρω από το μνημείο του Λίνκολν. Στη διάρκεια αυτής της εκδήλωσης εκφώνησε ένα θυελλώδη λόγο, που συγκλόνισε τους χιλιάδες διαδηλωτές. Ο λόγος αυτός, που άρχιζε με τη φράση «***έχω ένα όνειρο***» χαρακτηρίστηκε από πολλούς ένας απ’ τους πιο εμπνευσμένους πολιτικούς λόγους όλων των εποχών. Ο λόγος αυτός, αποτελεί έναν ύμνο για την ελευθερία, την ισότητα και την αδελφοσύνη των ανθρώπων.

[…] *Έχω ένα όνειρο ότι μια μέρα στους κόκκινους λόφους της Τζόρτζια, οι γιοί των πρώτων σκλάβων και οι γιοί των πρώτων ιδιοκτητών θα μπορέσουν να καθίσουν μαζί στο τραπέζι της αδελφότητας.*

*Έχω ένα όνειρο ότι μια μέρα ακόμη και η Πολιτεία του Μισισίπι, μια έρημη πολιτεία, πνιγμένη από τη λάβρα της αδικίας και της καταπίεσης, θα μεταμορφωθεί σε μια όαση ελευθερίας και δικαιοσύνης.*

*Έχω ένα όνειρο ότι τα τέσσερα παιδιά μου μια μέρα θα ζήσουν σε ένα έθνος, όπου δε θα κριθούν από το χρώμα του δέρματος τους, αλλά από το περιεχόμενο του χαρακτήρα τους.*

*Έχω ένα όνειρο σήμερα.*

*Έχω ένα όνειρο ότι μια μέρα η πολιτεία της Αλαμπάμα... θα μεταμορφωθεί σε μια πολιτεία, όπου τα μικρά μαύρα αγόρια και κορίτσια θα μπορέσουν να πιαστούν χέρι με χέρι με τα μικρά λευκά αγόρια και κορίτσια και να περπατήσουν μαζί σας αδελφές και αδελφοί*. […]

**Μαχάτμα Γκάντι (1869-1948)**

Ινδός πολιτικός, στοχαστής και αρχηγός του κινήματος για την ινδική ανεξαρτησία. Εμπνεύστηκε και κήρυξε τη μέθοδο της αντίστασης κατά των καταπιεστών χωρίς τη χρήση βίας. Η διδασκαλία του επηρέασε το διεθνές κίνημα για την ειρήνη. Δολοφονήθηκε από έναν εθνικιστή συμπατριώτη του.

*Η μη-βία είναι η μεγαλύτερη δύναμη με την οποία έχει προικιστεί ο άνθρωπος. Η αλήθεια είναι ο μοναδικός του σκοπός. Διότι ο Θεός δεν είναι παρά η αλήθεια. Όμως δεν μπορεί κανείς να φτάσει στην αλήθεια, παρά μόνο μέσω της μη-βίας.*

*Εκείνο που διακρίνει τον άνθρωπο απ’ όλα τα υπόλοιπα ζώα είναι ότι έχει τη δυνατότητα να μην είναι βίαιος. Μάλιστα, εκπληρώνει την αποστολή του μονάχα στον βαθμό που μπορεί να μην είναι βίαιος. Χωρίς αμφιβολία έχει προικιστεί με πολλά ακόμη χαρίσματα. Ωστόσο, εάν αυτά δεν τεθούν στην υπηρεσία του κεντρικού του σκοπού –που είναι η καλλιέργεια του πνεύματος της μη-βίας- τον έλκουν πάλι στην κατάσταση του ζώου, από την οποία μόλις πρόσφατα έχει κατορθώσει να απαλλαγεί […]*

*Μια ένοπλη σύρραξη ανάμεσα στα έθνη γεμίζει τις ψυχές μας με τρόμο. Αλλά ο οικονομικός πόλεμος δεν είναι καλύτερος από την ένοπλη σύγκρουση. Η πρώτη μοιάζει με χειρουργική επέμβαση, ενώ ο δεύτερος με παρατεταμένο μαρτύριο. Και οι συνέπειές του δεν είναι λιγότερο καταστροφικές από εκείνες του πολέμου. Απλώς δεν του δίνουμε πολλή σημασία, γιατί έχουμε συνηθίσει τα θανατηφόρα αποτελέσματά του…*

*Από τη σκοπιά μου, έχω παρατηρήσει ότι όταν δεν αγγίζω την καρδιά των ανθρώπων δεν μπορώ να καταφέρω τίποτα. Επιπλέον, παρατηρώ πως αν δεν ξεριζωθεί το μίσος, σε όλες του τις μορφές, ούτε ειρήνη μπορεί να εδραιωθεί, ούτε ελευθερία με ειρηνικά μέσα να επιτευχθεί […]*

*Πρέπει να αφεθούμε ολοκληρωτικά στον νόμο της Αγάπης […] Ο πόλεμος μπορεί να σταματήσει μονάχα όταν η ανθρωπότητα θα αφυπνιστεί σε τέτοιο σημείο, που θα συνειδητοποιήσει τον υπέρτατο Νόμο της Αγάπης, σε όλους τους τομείς της ζωής.*

*Μερικοί λένε πως η ώρα αυτή δεν θα έρθει ποτέ. Εγώ, πάλι, μέχρι να πεθάνω, δεν θα πάψω να πιστεύω πως θα έρθει.*

Κείμενο δημοσιευμένο στις 8-11-1926

**ΘΕΜΑΤΙΚΗ ΕΝΟΤΗΤΑ 7: Ιερά βιβλία**

Κείμενα &

Πληροφοριακό υλικό

**Αγία Γραφή: Ιερό βιβλίο των Χριστιανών**

Ανοίγοντας την Αγία Γραφή είναι σα να μπαίνουμε σε μια μικρή βιβλιοθήκη! Τόσο πολλά βιβλία και με περίεργα ονόματα!

Άλλα βιβλία είναι μεγάλα κι άλλα μικρά. Άλλα είναι γραμμένα σαν ιστορίες και άλλα ποιήματα ή και σαν επιστολές που στέλνουμε σε αγαπητά μας πρόσωπα.

Για τους χριστιανούς η Αγία Γραφή είναι το ιερό τους βιβλίο. Ωστόσο δεν είναι μόνο οι χριστιανοί που τη διαβάζουν. Πολλοί πιστοί και άλλων θρησκειών τη θεωρούν ως ένα σπουδαίο βιβλίο που το σέβονται και το μελετούν.

Όποιο μουσείο κι αν επισκεφτούμε στην Ελλάδα, στην Ευρώπη αλλά και σ’ όλο τον κόσμο θα διαπιστώσουμε ότι πολλοί καλλιτέχνες έχουν εμπνευστεί από τις ιστορίες και τα πρόσωπα της Αγίας Γραφής. Το ίδιο ισχύει και για άλλα είδη τέχνης: τη λογοτεχνία, τη μουσική, το θέατρο, τον κινηματογράφο. Για όλους τους λαούς της Ευρώπης η Αγία Γραφή μπορεί να θεωρηθεί όχι μόνο κοινή πολιτιστική τους κληρονομιά, αλλά και πηγή του πολιτισμού τους.

Συχνά, χρησιμοποιούμε γι’ αυτήν τη λέξη «Βίβλος». Η λέξη προέρχεται από το όνομα μιας πόλης της Φοινίκης όπου γινόταν επεξεργασία και εμπόριο παπύρου, πάνω στον οποίο οι άνθρωποι εκείνης της εποχής έγραφαν τα κείμενά τους. Έτσι, κατέληξε το όνομα της πόλης να σημαίνει στα ελληνικά «βιβλίο» και η λέξη «Βίβλος» να σημαίνει το «βιβλίο των βιβλίων», δηλαδή την Αγία Γραφή.

**Η Αγία Γραφή μιλάει για τον Θεό και τη σχέση του με τον άνθρωπο**

* + - 1. **Ο Θεός: δημιουργός του κόσμου και του ανθρώπου**

*Στην αρχή ο Θεός δημιούργησε τον ουρανό και τη γη. Πριν από τη δημιουργία του ουρανού και της γης δεν υπήρχε τίποτα. Υπήρχε μόνο η παντοδυναμία και η απέραντη αγάπη του Θεού.*

*Στη συνέχεια ο Θεός διατάζει να γίνει το φως: «Γεννηθήτω φως!» Και έγινε το φως. Ύστερα χώρισε τη γη από τα άλλα ουράνια σώματα, καθώς και τις στεριές από τις θάλασσες. Διέταξε να φυτρώσουν τα φυτά, να φανεί ο ήλιος, το φεγγάρι, τ’ αστέρια. Ύστερα είπε και δημιουργήθηκαν τα ψάρια και τα άλλα υδρόβια ζώα, καθώς και τα πουλιά και όλα τα ζώα της στεριάς. Σε όλα αυτά τα δημιουργήματα του Θεού, που έγιναν από το τίποτα, έπαιξε ρόλο μονάχα ο λόγος του, η δημιουργική του φωνή. Είπε κι έγιναν!*

*Την έκτη μέρα, τελευταίο απ’ όλα τα πλάσματα, δημιούργησε ο Θεός τον άνθρωπο. Χωρίς αυτόν έβλεπε πως ο κόσμος είναι άδειος. Σαν να μην είχε νόημα. Έτσι γεννήθηκε από την αγάπη του Θεού ο άνθρωπος.*

*Ενώ για τα άλλα δημιουργήματα ο Θεός χρησιμοποίησε μόνο τον λόγο, δηλαδή έγιναν όλα με μια διαταγή του, για τον άνθρωπο έσκυψε με στοργή ο Θεός, έφτιαξε πηλό και τον έπλασε. Ύστερα του φύσηξε στο στόμα του «πνοή ζωής» και ο άνθρωπος έγινε μια ζωντανή ύπαρξη με ψυχή και πνεύμα. Όλοι οι άνθρωποι έχουν ένα κομμάτι από την αναπνοή του Θεού μέσα τους.*

*Ύστερα ο Θεός πήρε από την πλευρά του ανθρώπου κι έπλασε τη γυναίκα, γιατί δεν ήθελε να τον αφήσει μόνο μέσα σε όλη αυτή την απέραντη και θαυμάσια δημιουργία.*

*Τον άντρα τον ονόμασε ο Θεός Αδάμ, που θα πει χωμάτινος, πήλινος. Τη γυναίκα Εύα, που θα πει ζωή. Αυτοί οι δύο άνθρωποι, οι πρωτόπλαστοι όπως ονομάστηκαν, ήταν το τελειότερο δημιούργημα του Θεού, «εικόνα και ομοίωσή» του Θεού.*

*Ο Θεός ευλόγησε όλα του τα δημιουργήματα. Ιδιαίτερα ευλόγησε τους ανθρώπους, που τους είχε προικίσει με το λογικό και την ελευθερία να κάνουν το καλό. Τους αγάπησε βαθιά και δεν τους άφησε μονάχους στην τύχη τους. Τους έφερε για να ζήσουν στον Παράδεισο, ένα απέραντο μαγευτικό περιβόλι.*

* + - 1. **Ο Θεός δίπλα στον άνθρωπο**

*Ποιμένας μου ο Κύριος*

*και δεν θα στερηθώ.*

*Σε πράσινα λιβάδια με αναπαύει,*

*με πάει σε νερά δροσιστικά.*

*Ανανεώνει τη ζωή μου,*

*στο δρόμο το σωστό με οδηγεί*

*για να δοξάζεται το όνομά του.*

*Αν πορευτώ μες σε θανατερό σκοτάδι,*

*κακό κανένα δε φοβάμαι,*

*γιατί μαζί μου, Κύριε, είσαι εσύ∙*

*η γκλίτσα και το ρόπαλό σου*

*μου δίνουν σιγουριά.*

*Τραπέζι μπρος μου ετοιμάζεις*

*αντίκρυ στους εχθρούς μου∙*

*μυρώνεις το κεφάλι μου με λάδι,*

*και ξεχειλίζει το ποτήρι μου.*

*Ναι, η καλοσύνη κι η αγάπη*

*θα ‘ναι μαζί μου όλες τις μέρες*

*της ζωής μου∙*

*και στου Κυρίου θα κατοικώ τον οίκο*

*παντοτινά.*

Ψλ 23

* + - 1. **Η ανάγκη του ανθρώπου να πλησιάσει τον Θεό**

*Σαν που διψάει το μικρό ελαφάκι*

*στα νερά κοντά και τρέχει,*

*έτσι ποθεί κι εσένα η καρδιά μου, Κύριε.*

*Δίψασε η ψυχή μου το Θεό,*

*Εσένα που είσαι η ζωή και το φως.*

*Πότε θ’ ανοίξω ένα πρωί τα μάτια μου*

*και θα δω το πρόσωπό Σου;*

*Αυτός ο πόθος και η δίψα μου η μεγάλη να Σε δω*

*γεμίζουν δάκρυα τα δυο μου μάτια.*

*Κι αυτά τα δάκρυα πολλές φορές*

*είναι το ψωμί που τρώγω.*

*Θέλω να Σε δω, Κύριε,*

*έτσι καθώς φορείς για ιμάτιο το φως,*

*έτσι καθώς απλώνεις τον ουρανό από πάνω μας σαν στέγη.*

*Τα παλάτια Σου θα ’ναι ακουμπισμένα και θεμελιωμένα πάνω*

*σε νερά.*

*Και γι’ άρμα Σου τα σύννεφα θα ’χεις.*

*Οι φτερούγες των ανέμων θα Σε μεταφέρουν*

*στις απέραντες εκτάσεις του κόσμου.*

*Κοντά και γύρω από τον θρόνο Σου*

*Σε υπηρετούν πυρός φλόγα οι άγγελοί Σου …*

*Α, Κύριε, Κύριε … η νεανική καρδιά μου Σε ποθεί.*

*Τρέχει και λαχταράει να ξεδιψάσει*

*σαν το μικρό το ελάφι στα νερά κοντά …*

Ψλ 42

* + - 1. **Η παρουσία του Θεού δίπλα στον άνθρωπο**

*Τότε ο Κύριος είπε στον Ηλία: «Βγες έξω και στάσου στο βουνό ενώπιόν μου» -εκείνη τη στιγμή θα διάβαινε ο Κύριος.*

*Μεγάλος άνεμος και δυνατός έσχιζε τα βουνά και σύντριβε τους βράχους στο πέρασμά του, αλλά ο Κύριος δεν ήταν σ’ εκείνον τον άνεμο.*

*Μετά τον άνεμο έγινε σεισμός, αλλά ούτε στον σεισμό ήταν ο Κύριος.*

*Μετά τον σεισμό ήρθε φωτιά, αλλά ούτε στη φωτιά ήταν ο Κύριος.*

*Και μετά τη φωτιά ακούστηκε ένας ήχος από ελαφρό αεράκι.*

*Μόλις το άκουσε ο Ηλίας, σκέπασε το πρόσωπό του με τον μανδύα του και βγήκε και στάθηκε στην είσοδο της σπηλιάς. Τότε άκουσε μια φωνή να του λέει: «Τι ζητάς εδωπέρα, Ηλία;»*

Α΄ Βασ 19, 11-13

**5. Ο Θεός σαν πατέρας και προστάτης**

*Θα θυμηθώ Κύριε, τις καλοσύνες σου,*

*εκείνες που μας κάνουν να σε υμνούμε∙*

*όλα όσα έπραξες για μας,*

*την πλούσια αγαθότητα που έδειξες στον Ισραήλ*

*χάρη στο έλεός σου,*

*που ευεργεσίες σκορπίζει.*

*Είπες: «Αλήθεια είναι λαός μου αυτοί,*

*είναι παιδιά μου που δε θ’ απιστήσουν».*

*Κι έτσι έγινες σωτήρας μας…*

*Εσύ είσαι ο Πατέρας μας.*

*Αλήθεια, ο Αβραάμ δεν μας γνωρίζει,*

*κι ο Ιακώβ δεν μας αναγνωρίζει.*

*Εσύ είσαι, Κύριε, ο Πατέρας μας!*

*Απ’ τους αιώνες τ’ όνομά σου, είναι*

*«ο Λυτρωτής μας».*

Ησ 63, 16

**6. Ο Χριστός ως φως του κόσμου**

*Τότε ο Ιησούς τούς μίλησε πάλι και τους είπε: «Εγώ είμαι το φως του κόσμου∙ εκείνος που με ακολουθεί δε θα πλανιέται μέσα στο σκοτάδι, αλλά θα έχει το φως που φέρνει στη ζωή».*

Ιω 8, 12

**7. Η ζωή των χριστιανών κατά το παράδειγμα του Χριστού**

(Γράφει ο Απ. Παύλος:) *Γεμίστε την καρδιά μου με χαρά ζώντας με ομόνοια, έχοντας την ίδια αγάπη μεταξύ σας, έχοντας όλοι μία ψυχή, ένα φρόνημα. Μην κάνετε τίποτα από ανταγωνισμό ή από ματαιοδοξία, αλλά με ταπεινοφροσύνη ας θεωρεί ο καθένας ανώτερό του τον άλλο. Ας μη φροντίζει ο καθένας σας μόνο για ό,τι ενδιαφέρει τον ίδιο, αλλά και για ό,τι ωφελεί τους άλλους. Να υπάρχει μεταξύ σας το ίδιο φρόνημα που είχε κι ο Ιησούς Χριστός…*

Φιλ 2, 2-5

**Τα ιερά βιβλία των θρησκειών του κόσμου**

**1. Το Κοράνιο των Μουσουλμάνων**

Η λέξη ***Κοράνιο*** προέρχεται από τη λέξη *καράα*, που σημαίνει «διαβάζω, αφηγούμαι», δηλαδή *Κοράνιο= αφήγηση, ανάγνωσμα*. Για τους μουσουλμάνους αποτελεί τον λόγο του Θεού, που μεταδόθηκε από τον αρχάγγελο Γαβριήλ στο προφήτη Μωάμεθ. Αποτελείται από 114 κεφάλαια, που ονομάζονται ***σούρες***. Κάθε σούρα έχει έναν τίτλο και όλες, εκτός από μία, αρχίζουν με τον στίχο «*Στο όνομα του σπλαχνικού και ελεήμονος Θεού*».

Το Κοράνιο πέτυχε να δώσει στους Άραβες την ευκαιρία να γίνουν μια κοινωνία που ανήκει στην κοινότητα «των λαών του βιβλίου» (των Εβραίων με την Τορά και των Χριστιανών με το Ευαγγέλιο).

Το Κοράνιο είναι το απόλυτο θεμέλιο του Ισλάμ. Θεωρείται από τους Μουσουλμάνους ότι είναι αντίγραφο από το *ουράνιο πρωτότυπο βιβλίο*, από το οποίο ανακοινώθηκε το θέλημα του Θεού και το οποίο βρίσκεται πάντοτε μπροστά στον Θεό. Είναι γεμάτο με πρακτικές οδηγίες και διατάξεις που έχουν νομικό χαρακτήρα και ρυθμίζουν όλες τις πλευρές της οικογενειακής και κοινωνικής ζωής.

**2. Η ΤΕ.ΝΑ.ΚΑ. (Τανάκχ) των Εβραίων (Νόμος, Προφήτες, Αγιόγραφα*)***

Η ιερή γραφή των Εβραίων αποτελείται από τα *είκοσι τέσσερα βιβλία της Βίβλου* και είναι γνωστή ως **ΤΑΝΑΚΧ**, από τα αρχικά τους. Αποτελείται από τρεις ενότητες: α) από την ***Τορά*** που περιέχει τα πέντε πρώτα βιβλία της Βίβλου, την *Πεντάτευχο* ή *Νόμο*, β) από τα***βιβλία των Προφητών*** και γ) από τα υπόλοιπα βιβλία, τα λεγόμενα ***Αγιόγραφα****.*

Οι Εβραίοι με τη λέξη Τορά αναφέρονται συνήθως σε ολόκληρο το περιεχόμενο της Βίβλου. Η πραγματική ωστόσο σημασία της Τορά δεν περιορίζεται στη βίβλο. *Η Τορά αντιπροσωπεύει ολόκληρη την εβραϊκή διδασκαλία, από την αρχή της Βίβλου ως τις μέρες μας*.

**3. Οι Βέδες («Ιερά γνώση») των Ινδοϊστών**

Τα ιερά κείμενα των Ινδοϊστών αποτελούν μια συλλογή από πολλών βιβλίων. Η συλλογή αυτή διαμορφώθηκε στο πέρασμα δύο χιλιάδων ετών. Τα ιερά αυτά βιβλία ανήκουν σε δύο ομάδες: α) σε όσα θεωρούνται ότι έχουν αποκαλυφθεί με υπερφυσικό τρόπο ***και*** β) σε όσα έχουν καταγράψει την παράδοση. Τα βιβλία της πρώτης ομάδας θεωρούνται πιο ιερά και άρα πιο σεβαστά, με μεγαλύτερο κύρος.

Στην πρώτη ομάδα ανήκουν ***οι Βέδες***. Γράφηκαν μεταξύ του 1.500 π.Χ. και του 700 π.Χ. και η περίοδος αυτή ονομάζεται *Βεδική* περίοδος του Ινδοϊσμού, γιατί τότε πραγματοποιήθηκε η σύνθεση και η συλλογή των βεδικών ύμνων και κειμένων. Θεωρούνται η αρχαιότερη και σημαντικότερη ιερή συλλογή και περιλαμβάνει ύμνους και λατρευτικές διατάξεις. Αναγνωρίζονται από όλες τις θρησκευτικές ινδοϊστικές ομάδες ως *κείμενα γνήσια που αποκαλύφθηκαν με υπερφυσικό τρόπο*. Είναι γραμμένες στην αρχαία σανσκριτική γλώσσα των Ινδιών.

Στις *Βέδες* παρουσιάζεται μια πλειάδα θεών, που έχουν ανθρώπινη μορφή. Στους ύμνους και στις θυσίες σ’ αυτές τις θεότητες υπάρχει επίσης και ένα είδος λατρείας της φύσης: ο θεός που εξουσιάζει τον ουράνιο χώρο, ο θεός της φωτιάς, ο θεός της βροχής, ο θεός των βουνών και της χιονοθύελλας.

Στις *Βέδες*, με την πάροδο των αιώνων καταγράφηκαν και κείμενα που δείχνουν τον προβληματισμό και τον στοχασμό των συγγραφέων τους για μια πιο φιλοσοφική προσέγγιση της θρησκείας.

**4. Το Ταό-Τε-Κίνγκ του Λάο Τσε**

Στο βιβλίο ***Ταό-Τε-Κινγκ*** περιέχεται όλη η διδασκαλία του Λάο Τσε, του «γερο-δασκάλου», όπως είναι γνωστός στην Κίνα. Αποτελείται από πέντε χιλιάδες λέξεις και το έγραψε πριν αναχωρήσει για να ζήσει ως ασκητής.

Περιέχει με τη μορφή σοφών λόγων βασικές διδασκαλίες. Ο Λάο Τσε θέλει τον άνθρωπο ταπεινό, πράο και ευχαριστημένο με τα λίγα. Θεωρεί ιδανική ζωή για τον άνθρωπο την απλή ζωή, γι’ αυτό και προτείνει να ζούμε με απάθεια και ησυχία.

Όπως και ο Κομφούκιος, τόνιζε την αξία του μέτρου. Οι υπερβολές φέρνουν το αντίθετο αποτέλεσμα από αυτό που επιδιώκεται.

Το *Ταό-Τε-Κινγκ* με τη σκέψη του Λάο Τσε πρόσφερε πολλά στη διαμόρφωση της κινέζικης νοοτροπίας, του τρόπου ζωής και της σκέψης των κινέζων, που είναι ο πολυπληθέστερος λαός του κόσμου.